ישיבת מליאה, כנסת 23, פרוטוקול מספר 127, 2021-01-31 00:00

יריב לוין: חברות וחברי הכנסת, היום יום ראשון, י"ח בשבט התשפ"א, 31 בינואר 2021, אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5), התשפ"א–2021, שהחזירה ועדת החוקה, חוק ומשפט.

יריב לוין: תודה רבה.

יריב לוין: חברות וחברי הכנסת, אנחנו עוברים מכאן להצהרת האמונים של חברנו השב אלינו, חבר הכנסת אילן גילאון.

יריב לוין: אני מתכבד להודיע לכנסת שעל פי סעיף 43 לחוק-יסוד: הכנסת, עם הפסקת חברותו בכנסת של עמיר פרץ, שנכנסה לתוקפה ביום שישי, ט"ז בשבט התשפ"א, 29 בינואר 2021, בא במקומו חבר הכנסת אילן גילאון.

יריב לוין: בהתאם לסעיף 15 לחוק-יסוד: הכנסת ולסעיף 2 לחוק הכנסת, התשנ"ד–1994, אני מזמין את חבר הכנסת אילן גילאון להישבע אמונים.

יריב לוין: חבר הכנסת אילן גילאון, אקרא בפניך את הצהרת האמונים של חבר הכנסת, ואתה תשיב: "מתחייב אני".

יריב לוין: וזה נוסח ההצהרה: אני מתחייב לשמור אמונים למדינת ישראל ולמלא באמונה את שליחותי בכנסת.

אילן גילאון: מתחייב אני.

יריב לוין: תודה רבה.

יריב לוין: ברכות ובשעה טובה.

יריב לוין: [מס' מ/1371; דברי הכנסת, חוב' ט"ו, ישיבה 125; נספחות.

יריב לוין: ]

יריב לוין: אם כן, חברות וחברי הכנסת, אנחנו עוברים מכאן לנושא הבא בסדר-היום – הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5), התשפ"א–2021, לקריאה השנייה ולקריאה השלישית.

יריב לוין: ההצעה קיבלה פטור מחובת הנחה, ויציג אותה, בשם יושב-ראש ועדת החוקה, חוק ומשפט, חבר הכנסת עמית הלוי.

יריב לוין: עד שחבר הכנסת הלוי יגיע לדוכן אני רק אומר: יש בליבי הרבה מאוד על העובדה שאנחנו מתכנסים היום כדי לאשר את הצעת החוק באופן שבו הדברים נעשו.

יריב לוין: מאחר שאני מבין שבני גנץ, ראש הממשלה החליפי, מתעתד לבוא למליאה ולדבר בחוק הזה, אני מעדיף לומר את הדברים בפניו.

יריב לוין: אני רק אציין שהכינוס הזה מתקיים מאחר שניתנה הסכמה של כל סיעות הבית לכינוס שלו, באופן שאיננו מהווה איזשהו תקדים לעתיד.

יריב לוין: אני רוצה להודות לראשי כל סיעות הבית, בפרט לראשי סיעות האופוזיציה ובפרט לראשי סיעת הרשימה המשותפת, שהודיעו שהם מתכוונים להתנגד לחוק לגופו, על כך שמצאו לנכון לתת את הסכמתם ובכך לאפשר לחלץ את כולנו מהמצב שלצערי ראש הממשלה החליפי הכניס אליו את הכנסת כולה.

יריב לוין: אני שמח שאנחנו יכולים לקיים את הישיבה היום, שוב, כפי שאמרתי, על בסיס הסכמה כללית של כולם ולא באופן שיוצר איזשהו תקדים לעניין כינוסים בפגרה או כינוסים בימי ראשון.

יריב לוין: לאור זאת, אני מזמין את חבר הכנסת הלוי לעלות לדוכן.

יריב לוין: בבקשה.

עמית הלוי: אדוני היושב-ראש, חברותיי וחבריי לכנסת, אזרחי ישראל, אנחנו נשלים עכשיו את החקיקה להעלאת קנסות וסנקציות על מפירי הנחיות הקורונה ללא הסתייגויות מאף סיעה, אבל בשבוע האחרון שמענו הרבה מאוד הסתייגויות וביקורת על הממשלה ועל ראש הממשלה מהאופוזיציה הנוכחית ומכל מיני מועמדים, אדוני היושב-ראש, כנראה מהאופוזיציה בעתיד.

עמית הלוי: לכן, לפני שאני מנמק כאן את הצעת החוק, אני רוצה בבקשה להתייחס לביקורת הזו של חבריי באופוזיציה ולכל המכפישים והמקטרים מעל כל במה.

עמית הלוי: מגפה גלובלית היא מבחן מנהיגות יוצא דופן, כיוון שבדיוק כמו במלחמה יש בה אי-ודאות מתמשכת, קבלת החלטות דרמטיות בכל יום ואיסוף נתונים תוך כדי דינמיקה בלתי פוסקת.

עמית הלוי: כל המנגנונים הרגילים של קבלת החלטות אינם רלוונטיים.

עמית הלוי: מגפה כזאת היא בית קברות לפוליטיקאים קטנים; פוליטיקאים קטנים לא שורדים אותה.

עמית הלוי: התכונה הכי חשובה של מנהיג גדול במשבר מסוג זה היא היכולת של מנהיג להבחין בין טפל לעיקר, לנווט בתוך אין-ספור גורמים, משפיעים ומושפעים, לזהות את החסם המרכזי, את הבעיה העיקרית, לגזור את הצעד האסטרטגי המנצח ולהשקיע בו, בעיקר בו, את כל האנרגיות והמאמצים.

עמית הלוי: התכונה הזו, אדוני היושב-ראש, של הבחנה בין טפל לעיקר היא חשובה גם בשגרה, אבל במשבר גדול היא הופכת להכרח קיומי.

עמית הלוי: Lose the battle but win the war – תפסיד בקרב אבל תנצח במלחמה.

עמית הלוי: מנהיג מדינה אמיתי לא משקיע בזוטות, לא מעסיק את עצמו ואת המערכת בפעולות טקטיות שוליות; הוא מזהה את נקודת ההכרעה, את ה-game changer, את נקודת המפנה, זו שיכולה להפוך את המשוואה ולהוציא את המדינה מהמשבר – ואני אומר את זה לכם, אזרחי ישראל, המשבר הזה קשה בכל העולם, הוא קשה לכולנו.

עמית הלוי: יש מקום לביקורת על דברים כאלה ואחרים, גם לי יש, אבל אל תלכו שבי אחרי אלו שמסיתים אתכם לשוליים, לזוטות שחלקן מתאימות למדורי רכילות.

עמית הלוי: ברור שמדובר באירוע רב-מערכתי עם השפעה על שלום הציבור, על שלום האזרחים, על מערכות שלמות של בריאות, של חברה, של כלכלה, שצריכות שימור והתאמה, אבל כמה קל לרדוף אחרי הזנב של המגפה, ללכת לאיבוד בסרטוט מודלים, בפרסום תוכניות למלחמה של אתמול.

עמית הלוי: הדבר שמתברר יותר ויותר, חבריי וחברותיי, כדרך היחידה, היחידה, לצאת מהמשבר הזה הוא החיסונים.

עמית הלוי: אנחנו עושים סגרים – ונאשר את זה היום – ומטילים סנקציות, וזה חשוב מאוד, אבל מרכיבי האוכלוסייה שלנו, כמות האינטראקציות ביחס לגודל של המדינה, ולאחרונה גם השפעת המוטציות על מקדם ההדבקה, מלמדים שוב ושוב שהדרך היחידה לצאת מהמשבר הייתה ותהיה החיסונים.

עמית הלוי: מנהיג אחד זיהה את זה כבר לפני חודשים רבים והשקיע בזה.

עמית הלוי: אחד – ראש ממשלת ישראל בנימין נתניהו.

עמית הלוי: הוא זיהה את זה כשאתם כאן צעקתם: תהיו כמו בלגיה, תהיו כמו שבדיה, כמו גרמניה.

אלעזר שטרן: כמו נורבגיה, כמו ניו זילנד.

עמית הלוי: אז בואו נבדוק.

עמית הלוי: בואו נתחיל בגרמניה ושבדיה.

אלעזר שטרן: כמו קפריסין.

עמית הלוי: בואו נראה מה קרה במדינות המופת גרמניה ושבדיה.

עמית הלוי: גרמניה – צפיפות אוכלוסין נמוכה ב-40% מבישראל: 240 איש לקמ"ר, לעומת 400 בישראל – 685 מתים מקורונה למיליון איש.

עמית הלוי: 60,000 איש, אדוני היושב-ראש.

עמית הלוי: 800 מתים ביום בגרמניה.

עמית הלוי: אמרו: תהיו כמו גרמניה.

עמית הלוי: שבדיה – צפיפות האוכלוסין היא פי 16 פחות מאשר מדינת ישראל – יותר מפי שניים מתים מישראל; מעל 11,000 מתים עד היום.

אלעזר שטרן: תכניס גם גיל ממוצע, לא רק צפיפות לקילומטר.

עמית הלוי: בלגיה – – –

אלעזר שטרן: איך המצאת את זה?

עמית הלוי: כיוון שהמרכיב המרכזי, חבר הכנסת שטרן, היא כמות האינטראקציות פר שטח.

אלעזר שטרן: מי אמר לך – – –

עמית הלוי: פר שטח, זה מרכיב מאוד מרכזי.

אלעזר שטרן: אולי זה גם ממוצע הגילים?

עמית הלוי: הגילים, אגב, מתחלקים דומה.

עמית הלוי: תסתכל בסטטיסטיקה העולמית – 100 מיליון חולים – תסתכל בסטטיסטיקה העולמית – מבחינת התמותה, הגילים מתחלקים דומה בכל המקומות.

עמית הלוי: אבל הנתונים – – –

אלעזר שטרן: נכון, ולכן, כיוון שאנחנו אוכלוסייה צעירה מאוד, אתה לא יכול להשוות את זה.

אלעזר שטרן: זה ביצים ועגבניות.

עמית הלוי: התחלואה הקשה והתמותה הן בקרב בעלי מחלות רקע ובקרב הזקנים.

סמי אבו שחאדה: על זה נאמר:

סמי אבו שחאדה: אל תבלבל אותו עם העובדות, יש לו תיאוריה.

עמית הלוי: זה אותו דבר.

אלעזר שטרן: נכון, זה מה שאני אומר.

עמית הלוי: המרכיבים המשתנים הם צפיפות האוכלוסייה, היכולת של סגר וכל הפתרונות – כאן האנשים סרטטו מודלים והמציאו פתרונות – הם ההבחנה בין המדינות.

עמית הלוי: גם בבלגיה, אגב, צפיפות דומה לישראל, ועדיין פי ארבעה מתים בבלגיה מאשר בישראל.

עמית הלוי: זה קרה כל החודשים האחרונים, כשאתם צעקתם כאן על נתניהו: תהיה כמו גרמניה, כמו שבדיה.

עמית הלוי: הוא, ברוך השם, לא הקשיב לכם ועסק בדבר החשוב והנכון, הכי נכון.

עמית הלוי: היום בגרמניה ובשבדיה צועקים: תהיו כמו נתניהו, ואתם ממשיכים לבקר אותו – – –

יאיר גולן: כמו נתניהו, מושחתים ונאלחים.

יאיר גולן: זה כמו – – –

עמית הלוי: כמו נתניהו, יאיר גולן.

עמית הלוי: כמו נתניהו.

קריאה: – – –

עמית הלוי: בגרמניה ובשבדיה צועקים: תהיו כמו נתניהו.

עמית הלוי: הם מצטערים שהם לא זיהו נכון.

יאיר גולן: לא כמו ישראל – כמו נתניהו.

יאיר גולן: אין גבול להתרפסות ולחנופה ולעליבות שאתה מפגין.

עמית הלוי: מצטערים, כל מנהיגי אירופה מצטערים.

עמית הלוי: שום התרפסות.

עמית הלוי: משבר מהסוג הזה הוא משבר שהוא אמת המידה, המבחן של המנהיגים.

עמית הלוי: כשאתה צעקת כאן, נתניהו זיהה נכון את נקודת המפנה – –

יאיר גולן: ממש צ'רצ'יל.

יאיר גולן: בול כמו צ'רצ'יל.

יאיר גולן: כמו צ'רצ'יל ורוזוולט ביחד.

יאיר גולן: אני אסביר לך אחר כך מה זה להיות מנהיג אמיתי במשבר.

עמית הלוי: – – והשקיע בחיסונים.

עמית הלוי: היום כל מנהיגי אירופה רוצים להיות כמו נתניהו בנקודה הזאת.

אלכס קושניר: זה היה נכון אם הוא לא היה מסדר לעצמו מיליון שקל הטבות מס.

יאיר גולן: אני אסביר לך אחר כך מה זה להיות מנהיג אמיתי במשבר.

עמית הלוי: והינה, כמו שאתם רואים כאן, אזרחי ישראל ממשיכים לבקר על זוטי דברים, על שטויות, מתוך הממשלה, מחוצה לה.

עמית הלוי: עם כל ההכפשות הללו – – –

אלכס קושניר: הטבות מס זה שטויות?

אלכס קושניר: זה שטויות?

עמית הלוי: עם כל ההכפשות הללו הוא היחיד, גם ביחס למנהיגי העולם, שידע איך להוביל את כולנו ביד רמה חזרה לחיים, חזרה לשגרה.

יאיר גולן: – – – זה לא שטויות.

עמית הלוי: חבר הכנסת גולן, במקום לפרגן על המנהיגות, על התושייה, על האסטרטגיה – היית סגן הרמטכ"ל – על האסטרטגיה – –

יאיר גולן: – – – מעולם לא – – –

עמית הלוי: – – על ההסכמים שהוא חתם להבאת החיסונים – על כל סבא וסבתא היית צריך לומר שהם מוגנים היום מהנגיף, שמאות מיליונים – – –

יאיר גולן: להזכיר לך למה נבחרנו להיות – תזכיר.

יאיר גולן: תזכיר למה אנחנו – – – החיסונים.

עמית הלוי: מאות מיליונים במדינות אחרות מחכים ויחכו עוד הרבה חודשים לחיסון, וכאן כל סבא וסבתא מתחסנים; כל עסק שיחזור לשגרה – באירופה עוד יהיו באפלה חודשים רבים.

עמית הלוי: על זה היית צריך לפרגן.

עמית הלוי: במקום זה אתה מקטר ומשמיץ.

עמית הלוי: לא רק אתה – כל הדוברים בתקשורת, שעסוקים כל היום בהנדסת התודעה, במלחמה פסיכולוגית נגד אזרחי ישראל; אלה שהיו אמורים להיות כלבי השמירה של הדמוקרטיה, של המדינה.

עמית הלוי: הוא שילם כמה דולרים – אדוני היושב-ראש, אומרים שהוא שילם כמה דולרים קצת יותר מאחרים.

עמית הלוי: קצת יותר מאחרים הוא שילם כמה דולרים.

עמית הלוי: היו כמה חיסונים, ואחרי יומיים כותרת ראשית: כמה חיסונים נזרקו לפח.

עמית הלוי: אחרי זה אמרו: לא, היו כמה צעירים שלקחו במקום שייזרק לפח.

עמית הלוי: כל פעם שטות אחרת, כל פעם איזו מניפולציה אחרת על האזרחים.

עמית הלוי: כמה עיוורון.

עמית הלוי: אתה יודע למה אתם עושים את זה: מקנאה.

עמית הלוי: כמה פוליטיקה קטנה, כמה אתם לא מתאימים לנהל מדינה.

עמית הלוי: אני רוצה לומר לכם, אזרחי ישראל, משהו אישי בהקשר הזה: תמשיכו לנצל את נתניהו.

עמית הלוי: עד תום תנצלו אותו – כל גרם מהכישרון הדיפלומטי; את כל הקשרים האישיים והטובים שלו עם מנהיגי העולם; את הראייה האסטרטגית שלו – שאין כאן; את העשייה שלו למענכם, למען ישראל.

עמית הלוי: תמשיכו לנצל אותו, אל תפסיקו.

עמית הלוי: מתוך ההנחות הללו, אדוני היושב-ראש, אני רוצה לעבור ולנמק את הצעת החוק.

עמית הלוי: כפי שאמרה מזכירת הכנסת, זוהי הצעת חוק סמכויות מיוחדות להתמודדות עם נגיף הקורונה החדש (הוראת שעה), הצעת חוק ממשלתית.

עמית הלוי: התיקונים שלפנינו הם בעצם שלושה נושאים: העלאת סכומי הקנסות המינהליים שניתן להטיל, כשאת הרף המקסימלי הגדלנו מ-5,000 ל-10,000 שקלים; הרחבת השימוש בצווי סגירה מינהליים וגם תקופת התוקף שלהם; סנקציות על הפרות חוזרות של בידוד.

עמית הלוי: החוק הזה, אזרחי ישראל, מבטא קודם כול את הנחישות של הממשלה והכנסת להביא לאכיפה מלאה ושוויונית של התקנות.

עמית הלוי: החוק הזה הוא קריאה ברורה למערכות הציבוריות כולן – לרשויות המקומיות, למוסדות החינוך, לגורמי האכיפה – לא להעלים עין.

עמית הלוי: זה מה שאנחנו אומרים כאן היום: לא להעלמת עין, לא לעיגול פינות.

עמית הלוי: אוכפים את כל התקנות, קלות כחמורות, בקפדנות ובחרדת קודש.

עמית הלוי: החוק הזה הוא גם קריאה אליכם, אזרחי ישראל: קחו אחריות אישית, בין שאנחנו בסגר ובין שהסגר יוקל בהמשך.

עמית הלוי: קחו אחריות אישית, תיפרדו מהציניות, תניחו לפוזיציה המפלגתית או השבטית המזויפת.

עמית הלוי: תחשבו על המשפחות שנפרדו מיקיריהן; תחשבו על העומס האדיר במערכת הבריאות; תחשבו על בעלי העסקים שמשוועים לשוב לעבודתם ותקפידו, בלי כחל ושרק, על כל תג ופסיק בתקנות החשובות הללו.

עמית הלוי: אנחנו מציעים שלושה דברים, כמו שאמרתי: להעלות את הסכום המקסימלי של הקנסות המינהליים מ-5,000 ל-10,000 ש"ח, כדי לייצר הרתעה הולמת.

עמית הלוי: את הקנס הזה יהיה ניתן להטיל במקרים מסוימים של פתיחת מקום ציבורי או עסק שהפעלתו נאסרה בשל קיום אירוע, או מוסד חינוכי.

עמית הלוי: הסכומים עצמם ייקבעו בהמשך על ידי הממשלה והם יובאו לאישור ועדת חוקה בהתאם למדרג שתקבע הממשלה.

עמית הלוי: הדבר השני, כמו שאמרתי: הוצאת צו סגירה מינהלי גם למוסד חינוך שפותח את שעריו בניגוד לאיסור על פתיחתו.

עמית הלוי: צו הסגירה הזה יאפשר סגירה פיזית של מוסד החינוך שלא נענה להוראה ומסכן את הלומדים, וממילא את האחרים.

עמית הלוי: זה יהיה נכון כמובן גם למוסד חינוך.

עמית הלוי: הצווים הללו יחולו ויהיו בתוקף כל עוד ההוראה על איסור פתיחה עומדת בתוקפה, כלומר הארכת התוקף של האיסור הזה.

עמית הלוי: בנוסף – להאריך את משך צו הסגירה בשל הפרה חוזרת.

עמית הלוי: דבר אחרון: הטלת כפל קנס בשל הפרה חוזרת, כשההפרה הזאת קרתה אחרי שחלפו יומיים בין המצאת הודעה על הקנס בשל העבירה הראשונה לבין העבירה הנוספת.

עמית הלוי: להצעה הזאת לא הוצעו הסתייגויות, אדוני היושב-ראש, וכמו שאמרת בפתיחה, לא בכדי.

עמית הלוי: בסך הכול, יש כאן הסכמה, כמו שאמרתי, ראייה בחומרה רבה של אכיפת התקנות הללו.

עמית הלוי: חבל מאוד שבני גנץ בחר להשתמש בזה ככלי משחק פוליטי קטן במקום – – –

סמי אבו שחאדה: את זה לפחות הוא הספיק ללמוד מנתניהו, אתה אומר.

עמית הלוי: נתניהו התעסק בתקופה האחרונה רק בדברים הגדולים, חברי חבר הכנסת.

עמית הלוי: בגלל זה אנחנו כאן, בגלל זה יש מיליונים מחוסנים.

סמי אבו שחאדה: תשמע, חייבים להגיד: הבן אדם הזה הוא איש עקרוני.

עמית הלוי: מיליונים מחוסנים, מיליונים מחוסנים.

סמי אבו שחאדה: הוא יעשה הכול למען הישרדותו – לפני הבחירות, בתוך הבחירות, אחרי הבחירות.

סמי אבו שחאדה: יש קורונה, אין קורונה, הבן אדם עקרוני.

סמי אבו שחאדה: ימשיך להילחם למען הישרדותו, אין מה להגיד, ועוד ימצא כאלה שיגנו עליו.

עמית הלוי: יש לך אינטרנט, חבר הכנסת שחאדה?

עמית הלוי: תסתכל סביב בעולם.

עמית הלוי: תסתכל על מדינות העולם.

עמית הלוי: תצא עם מסקנה אחת: נתניהו נלחם על הישרדותם של אזרחי ישראל – – –

סמי אבו שחאדה: אני מסתכל על האינטרנט ואני מסכים עם האינטרנט.

עמית הלוי: על הישרדותם של אזרחי ישראל – – –

סמי אבו שחאדה: יש ראש ממשלה מסוכן, ציני.

סמי אבו שחאדה: אסור שימשיך.

עמית הלוי: על הישרדותם של אזרחי ישראל יותר מכל מנהיג אחר בעולם.

סמי אבו שחאדה: מסכים עם האינטרנט בעניין הזה.

עמית הלוי: במקום להודות, במקום לומר תודה, במקום לפרגן – –

סמי אבו שחאדה: בן אדם מסוכן.

עמית הלוי: – – במקום להכיר מהי מנהיגות – מעיוורון, מפוליטיקה קטנה, אתה מתעסק בזוטות ובשוליים.

עמית הלוי: תהיה אזרח הגון, תסתכל על המציאות כפי שהיא ותאמר גם תודה.

עמית הלוי: תשתחרר מהפוזיציה.

עמית הלוי: תודה רבה.

יריב לוין: תודה רבה לחבר הכנסת עמית הלוי.

יריב לוין: כאמור, להצגת החוק לא הוצגו הסתייגויות אבל ישנן בקשות רשות דיבור.

יריב לוין: חברת הכנסת מרב מיכאלי – איננה; חברת הכנסת הילה שי וזאן – איננה.

יריב לוין: חבר הכנסת אריאל קלנר, בבקשה.

אריאל קלנר: אדוני היושב-ראש, כנסת נכבדה, קודם כול, אני מבקש שהתקנות האלה – ובכלל, אני רוצה לקרוא מכאן לכל אזרחי ישראל, לכל מנהיגי הציבור, לכל הציבורים בישראל: הקפידו על ההנחיות.

אריאל קלנר: הקפידו עליהן, אלה החיים שלנו.

אריאל קלנר: בהמשך לדברים של חברי חבר הכנסת עמית הלוי, אני יכול לציין כאן שבאמת רוב אזרחי העולם, אם תשאל אותם, אדוני היושב-ראש, היו מעדיפים להיות במקומנו, בזכות המנהיגות של ראש הממשלה נתניהו.

אריאל קלנר: בעזרת השם, אנחנו נצא מהמשבר הזה מחוזקים, רק לכל אזרחי ישראל: הקפידו על ההנחיות.

אריאל קלנר: אנחנו גם נמצאים במערכת בחירות, ומטבע הדברים יש ניסיונות לכאן ולכאן למשוך לבחירות.

אריאל קלנר: "יש שמאל, ויש שמאל בתחפושת" – את המשפט הזה אמר גדעון סער ערב בחירות ספטמבר 2019.

יאיר גולן: למה אנחנו נמצאים עוד פעם במערכת בחירות?

יאיר גולן: איך זה קשור לנתניהו?

אריאל קלנר: אתה יודע מה, חבר הכנסת גולן?

אריאל קלנר: אנחנו באמת – – –

יאיר גולן: איך זה קשור?

יאיר גולן: אנחנו פעם רביעית בשנתיים – – –

אריאל קלנר: באמת, אתה צודק.

אריאל קלנר: אתה צודק.

אריאל קלנר: למה אנחנו נמצאים שוב במערכת בחירות – עוד מעט אולי נדבר על זה.

יאיר גולן: – – – לטובת העם.

אריאל קלנר: עוד מעט נדבר על זה.

אריאל קלנר: דואג לטובתך.

אריאל קלנר: אתה התחסנת?

אריאל קלנר: אני דואג לטובתך.

אריאל קלנר: אני התחסנתי, בגילי, ברוך השם.

אריאל קלנר: במדינות העולם אנשים בגיל שלי לא מתחסנים.

אריאל קלנר: גדעון סער דיבר על כחול לבן כשהוא דיבר על שמאל בתחפושת, בראשות בני גנץ ויאיר לפיד אז.

אריאל קלנר: אמר וצדק.

אריאל קלנר: כולנו ראינו בסוף מה היו העמדות של כחול לבן בנוגע למערכת המשפט, ההתיישבות, הכלכלה – בכל תחום הם בחרו בעמדות השמאל.

אריאל קלנר: אבל בלית ברירה נאלצנו להקים איתם ממשלה.

אריאל קלנר: באותו נאום דיבר גדעון סער על הפער האידיאולוגי בינינו לבין יריבינו הפוליטיים, אבל היום נראה שהם כבר לא היריבים הפוליטיים שלו.

אריאל קלנר: משיקולים אישיים, לכתחילה הוא מעדיף את היריב האידיאולוגי יאיר לפיד כראש ממשלה על היריב האישי נתניהו.

אריאל קלנר: הבחירות האלה הן בין ממשלה בראשות נתניהו לבין ממשלה בראשות יאיר לפיד; על זה זה ייגמר בסוף, אין משהו אחר.

אריאל קלנר: אזרחי ישראל היקרים, זו זכותכם לתמוך ביאיר לפיד.

אריאל קלנר: זו גם זכותכם לתמוך בגדעון סער.

אריאל קלנר: רק חשוב שתדעו: הצבעה לגדעון סער לא תביא לממשלת ימין; היא תביא את לפיד לראשות הממשלה.

אריאל קלנר: נפתלי בנט, אגב, טרם פרסם את מי הוא מעדיף מבין השניים – את יאיר לפיד או את נתניהו.

אריאל קלנר: אז אזרחי ישראל, תזכורת מיהו יאיר לפיד – מבחר ציטוטים.

אריאל קלנר: שנה לאחר עקירת עשרת אלפים יהודים מגוש קטיף וצפון השומרון הוא כתב כך: "זה מעולם לא היה קשור לפלסטינים, לדמוגרפיה, לשאיפה להסדר שלום, לתשישותו היחסית של צה"ל או לכל אחד מן ההסברים שניתנו לנו.

אריאל קלנר: המניע היה אחר לגמרי – הפרת האיזון העדין בין חברת המתנחלים לבין החברה הישראלית.

אריאל קלנר: הוחלט ללמדם שיעור בצניעות, ואולי גם בדמוקרטיה".

אריאל קלנר: על המשא ומתן עם אבו מאזן הוא אמר: "העובדה שאנו דורשים מהפלסטינים הצהרה שהם מכירים בישראל כמדינה יהודית, אני פשוט חושב שזה" – סליחה על הביטוי, אבל זה הוא אמר – "זבל.

אריאל קלנר: אנו לא צריכים את זה", כך הוא אמר.

אריאל קלנר: ציטוט נוסף – הוא אומר: "כולם יודעים מה יהיה הפתרון הסופי בשטחים.

אריאל קלנר: בסופו של דבר נצטרך לפנות חלק גדול מהשטח וכ-80,000 איש יצטרכו לחזור הביתה".

אריאל קלנר: על נאום נתניהו ומאבקו ההירואי כנגד הסכם הגרעין אמר: "פוגע בישראל בגלל פוליטיקה".

אריאל קלנר: אזרחי ישראל, אתם באמת רוצים שזה יהיה האיש ושאלה יהיו העמדות שיוצגו לממשל ביידן?

אריאל קלנר: גדעון סער, כדי לסגור חשבון אישי, מוכן שזו תהיה עמדת הממשלה.

אריאל קלנר: בנט, כאמור, טרם החליט.

אריאל קלנר: עכשיו, בואו נעבור למקצוענות של לפיד, בבחינת איזהו החכם – הרואה את הנולד: "תסתכלו לי בעיניים, נתניהו לא ירכיב את הממשלה הבאה, והמחיר של הטעות שלו – שהוא לא יהיה יותר ראש ממשלה" – תחזיתו הפוליטית המדויקת של יאיר לפיד ב-2014.

אריאל קלנר: "בנימין נתניהו כתב בעמוד הפייסבוק שלו" – זה ממש לאחרונה – "'החיסון לקורונה בדרך לישראל'.

אריאל קלנר: מדובר באמירה מטורפת.

אריאל קלנר: אין עוד חיסון לקורונה, הוא לא בדרך לישראל, ולא ברור אפילו את מה השקר הזה משרת" – 11 בנובמבר 2020.

אריאל קלנר: ומה נאמר על העקביות של לפיד?

אריאל קלנר: פעם להשקפתו שר אוצר צריך להיות כלכלן, ופעם – לא; פעם הוא אומר שיקים ממשלה עם המשותפת, ופעם הוא טוען – סליחה, פעם הוא טוען שלעולם לא יקים ממשלה עם המשותפת, ופעם הוא טוען שתמיד היה בעד ממשלה עם המשותפת.

אריאל קלנר: ומילה על חוסר האחריות.

אריאל קלנר: זו לא דמוקרטיה, אמר במרץ 2020, ו"הלא-דמוקרטיה הזו הודיעה לכם היום דבר אחד: שאסור לכם לצאת מהבית".

אריאל קלנר: אחרי זה הוא שואל למה אנחנו לא כמו ניו זילנד.

אריאל קלנר: הבחירות האלה הן בין ראש הממשלה בנימין נתניהו, האיש שהביא לכאן מיליוני חיסונים, הסכמי שלום, מעמד בין-לאומי, הוכיח עמידה בלחצים כבדים, כלכלה איתנה ופורחת, שתשוב ותפרח אחרי שנצא מהקורונה, ולעומתו אדם מבולבל, נטול כישורים, וגם איש שמאל – לא כהשמצה; זה פשוט מה שהוא ומי שהוא.

אריאל קלנר: ואזרחי ישראל, שימו לב: גדעון סער, עם כל גלריית הימנים שלו, מעדיף את יאיר לפיד כראש ממשלה.

אריאל קלנר: ושוב אני אצטט את גדעון סער: "יש שמאל, ויש שמאל בתחפושת", וגדעון סער בוחר לתמוך בשמאל בתחפושת.

אריאל קלנר: אזרחי ישראל, הבחירה בידיכם: או ממשלת ימין בראשות נתניהו או ממשלת שמאל בראשות יאיר לפיד.

אריאל קלנר: תודה רבה.

יריב לוין: תודה.

יריב לוין: חבר הכנסת אחמד טיבי, בבקשה.

אחמד טיבי: מכובדי היושב-ראש, חבריי חברי הכנסת, אהלן, אילן, ברוך הבא, אילן גילאון.

אחמד טיבי: פנו אלינו בבקשה ביום חמישי – גם היושב-ראש וגם מפלגות אחרות – כדי לקיים דיון שלא מן המניין בעת פגרה בנושא חוק הקנסות.

אחמד טיבי: התייעצתי עם החברים, והחלטנו לא לקבל את הפנייה לכנס את המליאה, חבר הכנסת מרגי, ביום חמישי, והסברנו למה.

אחמד טיבי: בכל פעם שיש קנסות ויש אכיפה, הציבור הערבי אוכל אותה, תרתי משמע.

יעקב מרגי: – – –

אחמד טיבי: אכיפה בררנית, קוראים לזה.

אחמד טיבי: אני אומר לך, אכיפה גזענית.

אחמד טיבי: מ-20 הערים המובילות במספר הדוחות, 18 ערים הן יישובים ערביים: תל שבע, שגב שלום, ג'יסר א-זרקא, ע'ג'ר, טורעאן, עראבה, חורה, ערערה, בועיינה, ג'לג'וליה, כפר מנדא, עילוט, בסמת טבעון, עוזייר, משהד, לקיה, רהט וזרזיר, ויש איזה קישוט קטן – אילת וקצרין.

אחמד טיבי: עכשיו, לגבי מספר החולים לעומת מספר הדוחות: בבני ברק, מקום שני בחולים – 20 בדוחות; מודיעין עילית, מקום חמישי בחולים – 76 בדוחות; ביתר עילית, מקום 11 בחולים – 57 בדוחות.

אחמד טיבי: אחוז התושבים שקיבלו דוחות – תקשיב טוב, מרגי, וגם אתה כבוד היושב-ראש: ג'יסר א-זרקא – 29% דוחות; טורעאן – 22%; נצרת – 15.7%; קלנסווה – 11%.

אחמד טיבי: אבל מודיעין עילית – 1.5%; בני ברק – 2.3%; אלעד – 2.8%; ביתר – 3%.

אחמד טיבי: תגיד, מה, יהודים לא יכולים לקבל קנסות?

אחמד טיבי: רק ערבים יכולים לקבל קנסות?

אחמד טיבי: מה זה המשטרה הזאת?

יעקב מרגי: אני לא מבין למה – – –

אחמד טיבי: עכשיו אני פרסמתי סרטון שקיבלתי, על אוטובוס.

אחמד טיבי: ראיתם את זה?

אחמד טיבי: עכשיו מפיצים את הסרטון.

אחמד טיבי: אוטובוס של עובדים פלסטינים, פועלים פלסטינים, כל האוטובוס מלא, כולם עם מסכות.

אחמד טיבי: יש שישה יהודים, גם עם מסכות.

אחמד טיבי: עולה שוטר – מה הוא עושה?

אחמד טיבי: נותן לכל האוטובוס, לכל הפועלים הערבים, דוחות על אי-חגירת חגורה.

אחמד טיבי: חוץ – ששת היהודים לא קיבלו שום דוח, והכול מצולם בווידיאו, בסרטון.

אחמד טיבי: מה זה?

אחמד טיבי: מה זה?

יעקב מרגי: גזענות.

אחמד טיבי: חד-משמעית גזענות.

אחמד טיבי: לכן אני אומר, אכיפה גזענית, לא בררנית.

אחמד טיבי: ולכן התנגדנו אז לכינוס המליאה, ולכן אנחנו גם היום נצביע נגד החוק הזה.

אחמד טיבי: אנחנו בעד לכבד את ההוראות של משרד הבריאות – אנחנו רוצים להדביר את המגפה ולהוריד את התחלואה.

אחמד טיבי: לכן אנחנו אומרים לא לעשות אירועים קהילתיים רבים והתקהלויות וחתונות, אבל אם המדינה מפלה באכיפה – משטרה, טוב, משטרה שדוח אור כתב עליה שהיא נוהגת באזרחים הערבים כבאויבים ולא אזרחים.

אחמד טיבי: כך היא נוהגת.

אחמד טיבי: באוטובוס, כולם עם מסכות, נותנים להם דוחות.

אחמד טיבי: והוא זורק, השוטר הזה, בחוצפה, זורק את כל הדוחות יחד, זורק אותם על הכורסה ויוצא.

אחמד טיבי: נוסעת יהודייה מסתכלת ככה, וגם היא נבוכה.

אחמד טיבי: זה לא רק מביך, אדוני היושב-ראש, זה מקומם.

אחמד טיבי: אני מבקש מהמפכ"ל לבטל את הדוחות האלה באוטובוס, ואנחנו מבקשים לבדוק, לעשות ועדת חקירה על האכיפה הגזענית ועל המספרים האלה שאני הקראתי.

אחמד טיבי: תודה רבה.

יריב לוין: תודה רבה.

יריב לוין: חבר הכנסת איימן עודה – איננו; חבר הכנסת אנטאנס שחאדה – איננו; חבר הכנסת מנסור עבאס – איננו.

יריב לוין: חברת הכנסת אימאן ח'טיב יאסין, בבקשה.

אימאן ח'טיב יאסין: כבוד היו"ר, כנסת נכבדה, הנושא הוא העלאת הקנסות, והשאלה העיקרית היא אם בכלל צריך לתת קנסות.

אימאן ח'טיב יאסין: אמרנו את זה ואני אגיד את זה שוב.

אימאן ח'טיב יאסין: בתקופה הזאת אנחנו עדים לכלכלת בחירות.

אימאן ח'טיב יאסין: תחילה מתכוונים לחלק מענקים לתושבים, אבל מה?

אימאן ח'טיב יאסין: לפני שהמענק יגיע לחשבון של התושבים – והוא לא יגיע לכיס של התושבים – לפני שהוא מגיע לחשבון, כבר לוקחים אולי פי חמישה ממה שנותנים לכל משפחה.

אימאן ח'טיב יאסין: וחשוב לזכור ולציין שזה לא נכון לגבי כל האזרחים.

אימאן ח'טיב יאסין: מדיניות הדוחות היא מדיניות בררנית, סקטוריאלית, עדתית, שעושה דין במקום מסוים ועושה אחר במקום אחר.

אימאן ח'טיב יאסין: לא יכול להיות שזה ימשיך עוד.

אימאן ח'טיב יאסין: גם אליי, ד"ר אחמד, הגיע הסרטון הזה.

אימאן ח'טיב יאסין: נורא ואיום מה שקורה – עוצרים אנשים בתוך אוטובוס, כשכולם עם מסכות, ונותנים להם דוחות ב-06:00 כי הם לא חגורים.

אימאן ח'טיב יאסין: אבל לא לכל הנוסעים באוטובוס – היו שם שישה אנשים, כנראה מסוג אחר, מסוג נעלה יותר, והם לא מקבלים דוחות, והשאר כן.

אימאן ח'טיב יאסין: זאת, נוסף על זה שמעכבים אנשים שיוצאים לפרנסתם בזמן קשה כזה במשך שעה.

אימאן ח'טיב יאסין: ואני רוצה להגיד לכם, עכשיו הגעתי מהצפון ופתאום אני רואה, זאת שעה שלא אמורה להיות שעת עומס, אבל אני רואה שכבר לפני באקה מתחיל להיות עומס.

אימאן ח'טיב יאסין: בהתחלה, תמיד כשהיה עומס כזה בכביש 6 ידענו, חס וחלילה, שיש תאונת דרכים, אבל לאחרונה אנחנו יודעים מה הסיבה – יש מחסום.

אימאן ח'טיב יאסין: מה עושה המחסום הזה?

אימאן ח'טיב יאסין: הוא לא בודק את הרכבים, הוא רק סוגר שני מסלולים.

אימאן ח'טיב יאסין: תגידו לי, מה הטעם בכל העשייה הזאת?

אימאן ח'טיב יאסין: מה?

אימאן ח'טיב יאסין: או שעושים עבודה או שלא עושים עבודה.

אימאן ח'טיב יאסין: למה לעכב אנשים סתם ככה?

אימאן ח'טיב יאסין: בואו תסתכלו בתוך היישובים הערביים.

אימאן ח'טיב יאסין: אישה שירדה כדי – ואני אגיד את זה – לשפוך פח מול הבית, נתנו לה קנס, מול הבית שלה; היא לא יצאה לשום מקום.

אימאן ח'טיב יאסין: זאת המדיניות?

אימאן ח'טיב יאסין: ככה שומרים על האזרחים שלא יהיו חולים?

אימאן ח'טיב יאסין: הגיע הזמן לבדוק גם את המדיניות של הסגר, ולא רק את הדוחות.

אימאן ח'טיב יאסין: כן, צריך ועדת חקירה שתבדוק את הנושא של הדוחות, אבל גם את הנושא של הסגר.

אימאן ח'טיב יאסין: סגר מביא לעלייה בתחלואה, הפוך על הפוך.

אימאן ח'טיב יאסין: האנשים שמקבלים החלטות יושבים שם בתוך החדרים, ולא חושבים שמאות אלפי אנשים שמסתגרים בבתים נמצאים בתת תנאים – חמישה, שבעה ואפילו עשרה אנשים נמצאים באותו חדר, באותו בית – אז אין פלא שהתחלואה לא יורדת.

אימאן ח'טיב יאסין: אנחנו כן נתנגד להעלאת הקנסות, כי לאנשים אין מאיפה לאכול, לא רק לשלם דוחות.

אימאן ח'טיב יאסין: תסתכלו, תרדו קצת לשטח.

אימאן ח'טיב יאסין: או שראש הממשלה שלנו יורד לשטח כדי לבקר ביישובים הערביים, ועכשיו להגיד להם שהוא נזכר שהם אזרחים והם חשובים לו.

אימאן ח'טיב יאסין: אבל בפועל כולנו יודעים שזאת לא האמת בכלל, לא מתקרבת לאמת.

אימאן ח'טיב יאסין: תקופה קשה עוברת על כולנו, אבל תקופה גורלית עוברת על חלק גדול מאיתנו.

אימאן ח'טיב יאסין: הגיע הזמן שלא ניתן יד עוד יותר לקפח עוד אנשים מוחלשים, שאנחנו במו ידינו גורמים להם עוד ועוד.

אימאן ח'טיב יאסין: לכן אנחנו לא ניתן יד לדבר הזה.

אימאן ח'טיב יאסין: תודה.

יריב לוין: תודה.

יריב לוין: חבר הכנסת ג'אבר עסאקלה, בבקשה.

ג'אבר עסאקלה: אדוני היושב-ראש, חבריי וחברותיי חברות הכנסת, אתמול התפרסם מה מצב הטיפול במדינות שונות במשבר הקורונה.

ג'אבר עסאקלה: ישראל, בהנהגת נתניהו והממשלה שלו, נמצאת במקום ה-62.

ג'אבר עסאקלה: כלומר, כל הגאווה וכל ההתגאות של ראש הממשלה בזה שהוא מצליח לטפל במשבר הקורונה הבריאותי, למעשה זה שקר.

ג'אבר עסאקלה: אנחנו – מדינת ישראל נמצאת במקום ה-62 מבין מדינות העולם בטיפול בקורונה.

ג'אבר עסאקלה: לכן, אני חושב שהממשלה הזאת כושלת, לא רק בתחום הזה – ברוב התחומים, אני אומר, אבל במיוחד בתחום הזה – המשבר הבריאותי והמשבר הכלכלי.

ג'אבר עסאקלה: ובמקום לטפל באמת ולנהל את המשבר הזה בצורה מקצועית, מה עושה נתניהו?

ג'אבר עסאקלה: הוא בוחר להסתובב ביישובים הערביים ולהתנהג כמו ילד קטן שקנו לו נעליים חדשות.

ג'אבר עסאקלה: אז הוא כאילו עומד בערערה בנגב ומתפעל מזה שכמה פעילים ששכרו אותם, הביאו אותם, קראו "אבו יאיר", "אבו יאיר".

ג'אבר עסאקלה: הוא נראה כמו ילד – אני לא רוצה להגיד כמו איזה ילד הוא נראה – אבל זה מה שמעסיק אותו היום: הבחירות והמשפט שלו.

ג'אבר עסאקלה: במיוחד מעסיק אותו לפרק את הרשימה המשותפת ולחדור ליישובים הערביים.

ג'אבר עסאקלה: אני אומר לך, ראש הממשלה, ולליכוד בכלל, לימין: לא תצליחו לגייס קולות בחברה הערבית.

ג'אבר עסאקלה: החברה הערבית יודעת בדיוק מי אתם ומה עשיתם, מה עוללתם במשך שהותכם בהנהגת המדינה, כמו שעשו ממשלות קודמות, ולכן לא תהיה דריסת רגל לליכוד מעבר, אולי, לכמה מאות קולות שהם בדרך כלל קיבלו בעבר.

ג'אבר עסאקלה: ועכשיו לעניין הקנסות.

ג'אבר עסאקלה: חברים, המשטרה, לא רק שהיא עושה אכיפה סלקטיבית, לא רק שהיא ממהרת להוציא את פנקס הדוחות ביישובים הערביים מול כל אזרח שאין לו מסכה, אלא במקום לטפל בבעיה הכבדה ביותר בחברה הערבית – בעיית האלימות והפשיעה – היא מתנכלת למפגינים ביישובים הערביים שמפגינים נגד הפשיעה והאלימות ונגד אוזלת היד של המשטרה.

ג'אבר עסאקלה: הגיע הזמן שהמשטרה תשנה מדיניות: לא לטפל במפגינים למען ביטחונם האישי, אלא לטפל בארגוני הפשע ובפושעים.

ג'אבר עסאקלה: זאת המשימה, זאת המטרה וזה מה שצריך לעשות.

ג'אבר עסאקלה: לא ייתכן שהמשטרה תנהג ככה ולא ייתכן שתמשיך לעשות אכיפה סלקטיבית ביישובים הערביים, באוטובוסים, בכבישים.

ג'אבר עסאקלה: אוזלת היד של המשטרה נמצאת לא רק בעניין הטיפול בפשיעה והאלימות, אלא אפילו בעניין הטיפול במשבר הקורונה.

ג'אבר עסאקלה: תודה רבה.

יריב לוין: תודה רבה.

יריב לוין: חברת הכנסת היבה יזבק, בבקשה.

היבה יזבק: כבוד היושב-ראש, חברות וחברי הכנסת, כמובן שאנחנו מתנגדים להצעת חוק זו.

היבה יזבק: אנחנו נגד העלאת קנסות.

היבה יזבק: מדובר בעוד אכיפה שהמטרה שלה היא פשוט מאוד לעשות עוד קופה על חשבון העניים במדינה, המוחלשים במדינה, ובמקרה הזה – על חשבון החברה הערבית.

היבה יזבק: ראינו מהדוחות האחרונים שכשליש מהדוחות בשנה האחרונה חולקו בחברה הערבית.

היבה יזבק: תקשיבו טוב לנתון: מתוך 20 היישובים שחולקו בהם הכי הרבה דוחות, 18 הם יישובים ערביים.

היבה יזבק: האם זה מקרי או כי המשטרה הולכת ישירות ונותנת דוחות ישירות לאלה שהיא מתייחסת אליהם כאל פושעים?

היבה יזבק: זו בדיוק המנטליות של המשטרה כשהיא מחלקת דוחות וקנסות בתוך החברה הערבית.

היבה יזבק: אני אגלה לכם עוד סוד: העלאת קנסות לא תביא לירידה בתחלואה.

היבה יזבק: נקודה.

היבה יזבק: מסיבה פשוטה – כי לא מחלקים קנסות איפה שצריך, לא מחלקים דוחות איפה שצריך, לא אוכפים איפה שצריך.

היבה יזבק: הם באים לאכוף ולחלק דוחות וקנסות בתוך החברה הערבית כי המשטרה מתייחסת אליה ב-default כאל חברה של פושעים ושל עוברי חוק.

היבה יזבק: אז ברור לנו שאם מדובר בדבר שיצא מהעלאת הקנסות ומחוק זה, זה הגברת האכיפה הגזענית בתוך המדינה, זה הגברת האכיפה הגזענית המופנית נגד החברה הערבית.

היבה יזבק: מצד אחד המדינה מדרדרת את החברה הערבית לעוני, וביד השנייה היא גוזלת.

היבה יזבק: הגם רצחת וגם ירשת?

היבה יזבק: גם מדרדרים לעוני וגם רוצים לאכוף וגם רוצים לגבות קנסות?

היבה יזבק: במקומות שבאמת צריך ללכת לשם ולגבות קנסות ולהטיל דוחות, אנחנו רואים את המשטרה עושה כלום, עושה כלום.

היבה יזבק: היא חזקה רק על החברה הערבית.

היבה יזבק: לכן מבחינתנו חוק זה הוא בבסיסו חוק שבא לקבע מצב של גזענות ושל החלשה של החברה הערבית.

היבה יזבק: אנחנו רוצים לסיים ולהיפטר כבר ממגפת הקורונה; רוצים שהציבור הרחב יקשיב להוראות ויציית להוראות.

היבה יזבק: אנחנו לא רוצים שיעברו על החוק, במיוחד בעניין הקורונה, כי אנחנו רואים עד כמה זה משפיע ועד כמה זה פוגע ברמה הכלכלית, הבריאותית, החברתית והכוללת.

היבה יזבק: כולנו רוצים לשים קץ למגפה הזאת, אבל לא דרך חוקים כאלה, שרק מעמיקים את הפערים ומעמיקים את הגזענות.

היבה יזבק: תודה.

יריב לוין: תודה.

יריב לוין: חבר הכנסת אוסאמה סעדי, בבקשה.

עמית הלוי: – – – מילה אחת נגד ההפרות – – –

אוסאמה סעדי: אדוני היושב-ראש, חבריי חברי הכנסת, חבר הכנסת הלוי, בכל הדיונים שהיו בוועדת חוקה בחוק הזה המשפט הפותח שלי וגם של חבריי כאן – וחבר הכנסת אחמד טיבי, שעלה ראשון וייצג את הרשימה המשותפת כיו"ר הסיעה, אמר: אנחנו קוראים לציבור בכלל ולציבור שלנו לציית להוראות.

אוסאמה סעדי: את זה אנחנו אומרים מהיום הראשון של המגפה הזאת, אז אל תטיפו לנו מוסר, כי בקטע הזה אנחנו קודם כול רוצים להגן ולהבטיח את הבריאות של כלל האזרחים, במיוחד של הציבור שאנחנו מייצגים.

אוסאמה סעדי: ולכן, כאשר אנחנו מתנגדים לחוק הזה אנחנו עקביים, לא כמו האחרים שמזגזגים, ולא כמו ראש הממשלה, שאומר שהרשימה המשותפת התנגדה לכינוס הישיבה באותו יום, ביום חמישי.

אוסאמה סעדי: הוא אומר: זה חוסר אחריות מופתי של הרשימה המשותפת.

אוסאמה סעדי: מי שעיכב את החוק הזה, חבר הכנסת הלוי, מי שעיכב את החוק הזה מאז נובמבר – תסתכלו מתי הונח החוק הזה: זה היה בנובמבר, כשמספר הנפטרים היה 2,500 – חבר הכנסת ווליד טאהא, 2,500 – היום אנחנו מגיעים ל-5,000.

אוסאמה סעדי: מי עיכב עד היום את החוק, הרשימה המשותפת או ראש הממשלה, שבגלל שיקולים פוליטיים לא הביא את החוק הזה, אלא רק עכשיו, כשכחול לבן התחילו לעשות שרירים ואמרו: אנחנו אפילו לא נסכים להארכת הסגר?

אוסאמה סעדי: תראה איך מוארך סגר ואיך מתקבלות החלטות במדינת ישראל: רק בכיפופי ידיים, רק בהפגנת שרירים.

אוסאמה סעדי: ככה מתקבלות החלטות על חיים ומוות.

אוסאמה סעדי: אז אל תטיפו לנו מוסר.

אוסאמה סעדי: מ-2,500 הרוגים ל-5,000 הרוגים – הדם הזה הוא על ידיכם בממשלה.

אוסאמה סעדי: לכן, כשאנחנו מייצגים ציבור, והציבור הזה שלנו גם משלם מחירים כבדים מבחינת הבריאות – נפטרים, חולים; וגם בעסקים – העסקים שלנו קורסים כי אנחנו בתחתית הסולם מבחינת מצב סוציו-אקונומי – רוב הרשויות שלנו הן ב-1 ו-2.

אוסאמה סעדי: מזל שיש לנו כמה – שתיים, שלוש, ארבע – ב-5 ו-6.

אוסאמה סעדי: כולם ב-0 וב-1 ו-2.

אוסאמה סעדי: ג'יסר א-זרקא, שהיא, אדוני היושב-ראש, מוכת בעיות, היא הראשונה במספר הדוחות.

אוסאמה סעדי: אני לא רוצה לחזור על הנתונים שהקריא חברי אחמד טיבי.

אוסאמה סעדי: הקראנו את זה בקריאה הראשונה ופירטנו את זה גם בישיבות ועדת החוקה.

אוסאמה סעדי: איך זה שאין קורלציה, אין התאמה, בין מספר החולים, מספר הנדבקים, לבין מספר הדוחות – בין מספר ההפרות לבין מספר הדוחות – אבל כן יש התאמה בין המוצא והגזע של מקבל הדוח?

אוסאמה סעדי: ואני וחבר הכנסת טיבי לא היינו צריכים לראות את הסרטון המביש הזה היום כדי להיווכח שיש אפליה ואכיפה סלקטיבית ואכיפה בררנית נגד הציבור הערבי ונגד עובדים ערבים, אנחנו חשים את זה על בשרנו גם כחברי כנסת ויש לנו חסינות.

אוסאמה סעדי: אדוני היושב-ראש, אין יחס הולם – וראית את זה בהפגנה שעשינו לפני כמה שבועות והיית צריך להתערב, ובאמת תודה לך על העניין הזה, אבל זו המשטרה.

אוסאמה סעדי: אנחנו קיבלנו דוחות.

אוסאמה סעדי: אני קיבלתי שלושה דוחות, חבר הכנסת אחמד טיבי קיבל דוחות, חבר הכנסת ווליד טאהא קיבל דוחות – סמי, על מה?

אוסאמה סעדי: על זה שאנחנו מפגינים נגד המשך הפשיעה והאלימות.

אוסאמה סעדי: המשטרה, אין לה סבלנות לכמה דקות שנחסום כבישים.

אוסאמה סעדי: אתם רוצים שאנחנו נסכים וניתן סמכויות למשטרה לתת קנסות של 10,000 שקלים לעסקים שלנו, שב-5,000 שקלים, אדוני היושב-ראש, גם ככה, אמרתי – הבעיה היא לא ב-5,000 וב-10,000, הבעיה היא באכיפה הסלקטיבית והבררנית, וראינו את המראות היום וראינו את המראות בימים האחרונים.

אוסאמה סעדי: זה מה שצריך לטפל בו.

אוסאמה סעדי: אבל מה, באים אומרים, כאילו עכשיו החוק הזה, אדוני היושב-ראש – ורוצים לעשות כינוס של המליאה בפגרה ולהסכים, כל הסיעות.

אוסאמה סעדי: על מה?

אוסאמה סעדי: מחר הייתה צריכה להיות מליאה.

אוסאמה סעדי: מה הביג דיל, אדוני היושב-ראש?

אוסאמה סעדי: לא יכלו לחכות עד מחר?

אוסאמה סעדי: אבל מה?

אוסאמה סעדי: לא, אנחנו לא נסכים להארכת הסגר, שכולם אומרים שהוא נחוץ מבחינה בריאותית – לפחות מה שאומרים שני המרכיבים של הממשלה – אבל לא מוכנים אפילו להמתין למחר לקיים את הכינוס של הישיבה.

אוסאמה סעדי: אדוני היושב-ראש, אנחנו עקביים בהתנגדות שלנו, כי הציבור שלנו בסופו של דבר משלם את המחיר, ואנחנו לא נסכים לכך.

יריב לוין: תודה.

יריב לוין: חבר הכנסת יוסף ג'בארין, בבקשה.

יוסף ג'בארין: כבוד יושב-ראש הכנסת, חבריי חברי הכנסת, ב-2020 נרשם שיא של נרצחים ערבים כתוצאה מהאלימות ומהפשיעה בחברה הערבית.

יוסף ג'בארין: אני אומר שיא של 20 שנה.

יוסף ג'בארין: החודש אנחנו כבר עם יותר מ-12 נרצחים, ולצערי, אם הקצב המחריד מאוד הזה יימשך, יכול להיות שנגיע לשיא חדש.

יוסף ג'בארין: אני אומר לכם, בשיח הזה, דווקא כשאני שומע את אנשי המשטרה ואת קציני המשטרה, אני מתקומם יותר על המציאות הזאת.

יוסף ג'בארין: אני שומע מקציני המשטרה שלוש טענות מרכזיות: הטענה הראשונה אומרת שיש ביישובים הערביים הרבה נשק בלתי חוקי.

יוסף ג'בארין: המספרים, כבוד יושב-ראש הכנסת, מדברים על מאות אלפי כלי נשק ואמצעי לחימה; מאות אלפים – זה הנתון שקציני המשטרה מדברים עליו.

יוסף ג'בארין: ואני אומר, מה זה?

יוסף ג'בארין: זה צבא, מאות אלפי כלי נשק ואמצעי לחימה.

יוסף ג'בארין: ואני אומר, המשטרה הזו, עם כל היכולות הטכנולוגיות והמבצעיות, לא יכולה לאסוף את הנשק הזה?

יוסף ג'בארין: אני לא מאמין לה שהיא לא יכולה לאסוף את הנשק הזה, ואני כמובן בטוח שאם יש נשק שמכוון לפעילות על בסיס לאומי, המשטרה בוודאי הייתה אוספת את אותו נשק תוך שעות.

יוסף ג'בארין: אני שומע, כבוד היושב-ראש, את הטענה שהם רדפו את ארגוני הפשיעה בנתניה ובמקומות אחרים, ולכן ארגוני הפשיעה עברו לפריפריה וליישובים הערביים.

יוסף ג'בארין: אני שמעתי את זה מאנשי המשטרה, ואני אומר: נו, אם רודפים אותם בנתניה ובנהריה ובמקומות אחרים ואחר כך הם עוברים לפריפריה, אז מפסיקים לרדוף אותם?

יוסף ג'בארין: מה זו הטענה הזו?

יוסף ג'בארין: מדוע אותה משטרה לא ממשיכה את הפעילות שלה גם בפריפריה וגם ביישובים הערביים?

יוסף ג'בארין: מה זה, אזרחים סוג ב'?

יוסף ג'בארין: אזרחים סוג ג'?

יוסף ג'בארין: זה יישובים מחוץ ל-planet של המדינה?

יוסף ג'בארין: ואני גם שומע – וזה מתועד גם בדוח של מבקר המדינה, שמדבר על זליגה – זליגה של נשק מבסיסי הצבא לגורמים עברייניים.

יוסף ג'בארין: מבקר המדינה בדוח שלו גם מזהיר מחומרת הזליגה הזו, ואני שוב שואל, אני תוהה: האם באמת אין לצבא, אין לכוחות הביטחון את היכולת למנוע את המעבר הזה, את הזליגה, את הגנבה – תקראו לזה איך שתקראו – לידיים עברייניות?

יוסף ג'בארין: בטוח שהם יכולים.

יוסף ג'בארין: לכן, כשאנחנו מפנים אצבע מאשימה, זאת תמונת המצב שאנחנו מסתמכים עליה.

יוסף ג'בארין: ואז, כאשר הצעירים באום אל-פחם ובטמרה ובשפרעם וביפו יוצאים להפגין כנגד כאילו אוזלת היד – אני אומר "כאילו" כי אני לא מאמין שזה אוזלת יד – כשהצעירים הערבים מפגינים נגד כאילו אוזלת היד של המשטרה, במה הצעירים הערבים נתקלים?

יוסף ג'בארין: במה אנחנו נתקלים, גם בהנהגת הציבור?

יוסף ג'בארין: באלימות משטרתית, שימוש בבואש.

יוסף ג'בארין: באום אל-פחם, ביום שישי, שימוש בכוחות סמויים שמתנפלים על המפגינים – ואני אומר לכם, מתנפלים; אני ראיתי את זה, והכול גם מתועד בסרטונים – מתנפלים על צעירים שלא עשו כלום חוץ מזה שהשתתפו במחאה לגיטימית לא אלימה.

יוסף ג'בארין: ורואים את זה בסרטונים – תיכנסו לפייסבוק אצלי ותראו את זה.

יוסף ג'בארין: נותנים להם מכות, וגם אחרי שעוצרים אותם, לפי עדויות שאני שמעתי מהם, נותנים להם מכות גם בתוך הניידת.

יוסף ג'בארין: אחד העצורים, כבוד היושב-ראש, שכן שלי, שחקן כדורגל, עבר ניתוח ברגל בגלל פציעה בכדורגל.

יוסף ג'בארין: הוא אומר לבחורים הללו שעצרו אותו: יש לי פציעה ברגל, ואז הם נותנים לו מכות על אותה רגל, על אותו מקום.

יוסף ג'בארין: מה זה?

יוסף ג'בארין: ואז מישהו מדבר על אמון עם המשטרה, על עבודה במשותף כדי להיאבק בפשיעה?

יוסף ג'בארין: קודם כול צריך לטפל גם בפשיעה הזו, גם בפשיעה בתוך המשטרה.

יוסף ג'בארין: ואנחנו לא נשתוק, לא יכולים לשתוק – לא על האלימות והפשיעה בתוך היישובים הערביים, אבל גם לא על האלימות והפשיעה כלפי הצעירים הערבים שמפגינים ומביעים את זכותם המאוד-לגיטימית והמתבקשת, ואפילו מביעים את חובתם לצאת לרחובות ולהפגין, ונמשיך את המאבק הזה.

יוסף ג'בארין: תודה.

יריב לוין: תודה.

יריב לוין: חבר הכנסת סעיד אלחרומי – איננו.

יריב לוין: חבר הכנסת עופר כסיף, בבקשה.

עופר כסיף: אדוני היושב-ראש, חברי הכנסת, התכנסנו היום בשעת משבר בריאותי, חברתי, כלכלי ופוליטי מהחמורים שידעה המדינה מימיה: קרוב ל-5,000 מתים, ועשרות אלפים שסובלים מנזקים בריאותיים; מעל למיליון איבדו את מקור פרנסתם, ואלפים רבים על סף רעב ממש.

עופר כסיף: אבל במקום לעסוק בטובת אזרחי המדינה, בחייהם ממש וברווחתם, התכנסנו כאן היום כדי לבחון את הענשתם של אותם אזרחים על מחדלי הממשלה המרושעת והכושלת הזו.

עופר כסיף: התכנסנו כאן כדי להעניש את מי שנאלץ להפר חוק כדי לפרנס את משפחתו כאשר המדינה הפנתה לו עורף והפקירה את ילדיו לרעב.

עופר כסיף: אם עד כה ייסרה אותנו ממשלת הזדון בשוטים, עכשיו היא מבקשת לייסרנו גם בעקרבים, שהרי מבקשים כאן מהאזרחים לשלם, תרתי משמע, על עבירותיו של ארגון פשע שמטהו בבלפור.

עופר כסיף: כל אדם בר-דעת וישר יודע שהנחיות הקורונה התקבלו באופן קפריזי, כשליפות מן המותן, ללא בחינה מקצועית של חלופות, תוך הדרה של אנשי מקצוע, ללא עבודת מטה ועל בסיס שיקולים אישיים ואינטרסים פוליטיים של אדם אחד.

שלמה קרעי: אתה זה שקראת למרי אזרחי.

עופר כסיף: ההחלטות נסגרו בדילים – –

שלמה קרעי: הדם של הקורבנות האלה על הידיים שלך.

עופר כסיף: – – בחדרים אחוריים, בין ראש ממשלה עבריין למחליפו החלמאי – –

שלמה קרעי: תתבייש לך.

עופר כסיף: – – ותחת לחץ של גורמים בעלי עניין שבינם לבין טובת הציבור אין אפילו קשר מקרי.

עופר כסיף: שוב ושוב נחשף כי הנתונים שהוצגו כבסיס להחלטות היו שקריים.

עופר כסיף: למשל, נחשף כי בוטלו בדיקות סקר במקומות עבודה, כי פחדו שיובילו לכיווץ אחוז המאומתים.

שלמה קרעי: אתה בכלל קראת להפר את ההנחיות.

עופר כסיף: בהזדמנות אחרת נחשף כי ראש הממשלה דרש מגורמי המקצוע במשרד הבריאות לזייף חוות דעת שטוענת שסגר לילי הוא כלי יעיל למאבק בקורונה.

עופר כסיף: קבלת ההחלטות המופקרת והתנהלותה הנפשעת של הממשלה בכלל ושל העומד בראשה בפרט הן ורק הן אחראיות לעלייה בתחלואה ובמקרי המוות – –

שלמה קרעי: אתה קראת להפר את ההנחיות.

שלמה קרעי: אתה בושה לכנסת ישראל.

עופר כסיף: – – הן ורק הן מונעות את הצלת חייהם, בריאותם ופרנסתם של האזרחים.

עופר כסיף: בסל אחד מערבבת הממשלה בין מגבלות הכרחיות, כמו מניעת התקהלות במרחבים סגורים, לבין איסור תנועה מעבר לקילומטר – הגבלה שכל אנשי המקצוע פסלו.

עופר כסיף: בתקשורת מדברים נציגי הממשלה על סגר ואכיפה, ובאותן המהדורות נחשפים נתוני האמת של הקנסות: מינימום אכיפה במוקדי ההתפרצות המרכזיים ומכונת מזומנים בחברה הערבית, החברה הענייה ביותר במדינה – מדיניות שמשלבת גזענות עם קפיטליזם אכזרי.

עופר כסיף: הפקרות הממשלה יוצרת אי-אמון בהחלטותיה ובאופן אכיפתן ומובילה למה שמכונה בעגה המקצועית "עייפות פנדמית" של הציבור, דהיינו הימנעות משמירה על כללי הבריאות עד כדי הפרתם השיטתית.

עופר כסיף: מעבר להחלטות המופרכות והשיקולים הזרים שבקבלתן, הרי שהממשלה גם מתנהלת כשלטון צבאי ומתייחסת לאזרחים כאל נתינים חייבי ציות עיוור.

עופר כסיף: אופן השליטה הזה רק מחזק את האי-אמון הציבורי ואת אותה עייפות פנדמית.

עופר כסיף: חברי הכנסת, הציבור לא מאמין, וכל האחריות לכך היא על כתפי הממשלה והכנסת.

עופר כסיף: במקום להתעמר בציבור ולחבוט במוחלשים ממילא עוד ועוד באמצעות עוד סנקציה ועוד קנס, עלינו לבלום את התנהלות הממשלה הזו ולהבטיח כי המשבר ינוהל על בסיס עובדות רפואיות וממצאים מדעיים ולא מתוך אינטרסים פוליטיים.

עופר כסיף: במקום לנקום בבעל עסק שפתח כדי לפרנס את ילדיו, עלינו להבטיח לאותו בעל עסק פרנסה חלופית כשהעסק סגור.

עופר כסיף: ואם העסק נפתח נגד החוק, גם אז אסור לנו לנקום באותו עובד המפרנס את משפחתו.

עופר כסיף: אפשר לסגור עסק גם בלי להכריח אותו לקחת הלוואות ולהיכנס לחובות שאותם לא יוכל לשלם.

עופר כסיף: לא היינו יכולים למנוע תמותה כלל, אך לגבי היקף האסון היינו יכולים לעשות הרבה, ואנחנו עדיין יכולים.

עופר כסיף: עלינו לבטל כל רעיון נוסף להכות באזרחים באמצעות קנסות דרקוניים ולהתחיל להציע להם סיוע, כדי שיוכלו לשרוד את התקופה הקשה בלי לעבור על החוק; עלינו לגבות כל תקנה ותקנה בדיון מקצועי-בריאותי שקוף ומנומק לציבור, ולא לקבל החלטות על סמך שיקולים זרים.

עופר כסיף: רק אם נציע רשת ביטחון חברתית אמיתית, רק אם נקבל החלטות על בסיס שיקולים ענייניים ושקופים – רק כך נוכל להציל חיים וליצור איכות חיים ראויה לכולם.

עופר כסיף: תודה.

מכלוף מיקי זוהר: תודה רבה.

מכלוף מיקי זוהר: יעלה ויבוא חבר הכנסת סמי אבו שחאדה.

מכלוף מיקי זוהר: בבקשה, אדוני, חמש דקות לרשותך.

סמי אבו שחאדה: אדוני היושב-ראש, חברות וחברי הכנסת, אנחנו באנו היום באופן חריג ביום ראשון, כדי לדון איך הממשלה רוצה לאפשר לעצמה חקיקה כדי שתמשיך את תהליך ההתעללות באזרחים.

סמי אבו שחאדה: תקופה של פגרת בחירות, ויש היסטריה.

סמי אבו שחאדה: מה ההיסטריה?

סמי אבו שחאדה: הממשלה חשבה שהיא לא הענישה מספיק את האזרחים בתקופת הקורונה; לא מספיק עשרות אלפי העסקים שנהרסו, לא מספיק מספר הקורבנות, לא מספיק מה שעשתה לכלכלה – היא מרגישה שהיא איבדה שליטה.

סמי אבו שחאדה: וכדי להחזיר לעצמה את השליטה יש לנו היום הצעה.

סמי אבו שחאדה: מה ההצעה?

סמי אבו שחאדה: להעלות את הקנסות.

סמי אבו שחאדה: למה צריך להעלות את הקנסות?

סמי אבו שחאדה: למה צריך בכלל – הרי ממילא הקנסות הם מאוד גבוהים.

סמי אבו שחאדה: עסקים סגורים, בן אדם שלא יכול לשרוד, אין לו ברירה אחרת, הוא רוצה לאכול – פותח את העסק שלו.

סמי אבו שחאדה: במצב הקיים הוא יכול לקבל 5,000 שקלים קנס, שזה המון.

סמי אבו שחאדה: ואז באים, ויש להם הצעה מבריקה איך לעשות את האכיפה: להכפיל את זה ל-10,000.

סמי אבו שחאדה: למה צריך להגיע לשם?

סמי אבו שחאדה: מגיעים לשם כי הציבור, בצדק, איבד את האמון שלו בממשלה.

סמי אבו שחאדה: הרי כולם יודעים שעם ראש ממשלה כזה, שמנהל את המדינה כאילו זה הקיוסק הפרטי שלו ושל המשפחה, עם כל כתבי האישום שעומדים מולו, מצליח לגרור את המדינה מבחירות לבחירות ולנהל אותה כמו שהוא רוצה, אנשים לא מאמינים.

סמי אבו שחאדה: כולם לא מאמינים.

סמי אבו שחאדה: גם אנחנו לא מאמינים, והציבור, בצדק, לא מאמין שההחלטות מתקבלות בצורה מקצועית.

סמי אבו שחאדה: גם כל אנשי המקצוע יוצאים כל יום ומסבירים לאזרחים שההחלטות לא מתקבלות בצורה מקצועית, ושכל מה שעומד מאחורי ההחלטות וההצעות האלה זה אינטרס של בן אדם אחד, שהוא רוצה בסך הכול לשמור על הישרדותו בשלטון בכל מחיר.

סמי אבו שחאדה: מה קורה לאזרחים, כמה אנשים נפטרים, כמה קורבנות יש, כמה אנשים במצב בריאותי קשה, מה קרה לעסקים, מה קרה לחינוך במדינת ישראל, מה קרה למוסדות התרבות – כל זה לא משנה.

סמי אבו שחאדה: מה שמשנה זה שצריך לעזור לנתניהו לשרוד, וכשאנשים רואים את זה – בצדק יש תחושות מאוד גדולות של אי-אמון.

סמי אבו שחאדה: אנחנו מסכימים עם האנשים, ואנחנו גם לא חושבים שאפשר לבוא ולהעניש את האזרחים במצב הזה.

סמי אבו שחאדה: מי שאחראי למצב הקיים זה הממשלה ומי שעומד בראשה.

סמי אבו שחאדה: הם אלה שצריכים לשלם קנס, הם אלה שצריכים להיעלם מהמפה הפוליטית והם אלה שנושאים בכל האחריות.

סמי אבו שחאדה: אי-אפשר להמשיך את התהליך הזה של ההתעללות באזרחים.

סמי אבו שחאדה: אני גם לא יודע, באמת, איך יבוא היום חבר כנסת ויצביע על עונשים כל כך כבדים.

סמי אבו שחאדה: מה, אתם לא רואים איפה נמצאים האנשים?

סמי אבו שחאדה: אתם לא רואים את הסבל של האנשים?

סמי אבו שחאדה: מה זה הזלזול הזה?

סמי אבו שחאדה: אני באמת לא יודע מאיפה אתם מביאים את החוצפה הזו להביא אותנו בצורה היסטרית כדי להצביע על דבר כזה.

סמי אבו שחאדה: מאיפה מגיעה החוצפה הזו?

סמי אבו שחאדה: מה, איבדתם כל קשר לאנושיות?

סמי אבו שחאדה: קצת אנושיות בסך הכול צריך.

סמי אבו שחאדה: מה יש פה לא להבין?

סמי אבו שחאדה: שלאנשים קשה בתקופה הזו, שעסקים קרסו, שאנשים איבדו את יקיריהם?

סמי אבו שחאדה: כל כך הרבה אנשים עברו את המחלה הזו בצורה מאוד קשה.

סמי אבו שחאדה: מה צריך פה להסביר לכם?

סמי אבו שחאדה: אנחנו גם לא הבנו כיצד המכות היותר-קשות האלה אמורות לעזור.

סמי אבו שחאדה: זה לא ירתיע.

סמי אבו שחאדה: חברים, מדינת ישראל מלמדת בשיעורי האזרחות ומדע המדינה שלה על ציות לחוק.

סמי אבו שחאדה: יש מאמר כזה שהתלמידים לומדים בבתי הספר – מה צריך לעשות כדי לציית לחוק.

סמי אבו שחאדה: האזרחים צריכים להיות משוכנעים שהחקיקה היא רציונלית, היא הגיונית.

סמי אבו שחאדה: כדי שהאנשים יצייתו לחוקים, הם צריכים לראות שהממשלה מביאה חוקים הגיוניים, מתקבלים על הדעת, שיש בהם ממד של שפיות, כדי שהם יאמינו שהדבר הזה הוא לטובת הציבור.

סמי אבו שחאדה: החקיקה הזו היא חקיקה גזענית.

סמי אבו שחאדה: רואים.

סמי אבו שחאדה: כל החברים שהיו לפניי דיברו על ההבדלים בקנסות בין החברה הערבית לחברה היהודית: המיעוט של 20% מקבל את רוב הקנסות.

סמי אבו שחאדה: האכיפה היא בררנית והיא גזענית, אין שום היגיון לחקיקה הזאת, אין שום צורך בחוקים האלה.

סמי אבו שחאדה: אנחנו נצביע נגד.

מכלוף מיקי זוהר: תודה רבה.

מכלוף מיקי זוהר: חברת הכנסת סונדוס סאלח – אינה נוכחת.

מכלוף מיקי זוהר: חבר הכנסת ווליד טאהא.

מכלוף מיקי זוהר: בבקשה, אדוני.

מכלוף מיקי זוהר: חמש דקות לרשותך.

וליד טאהא: כבוד היושב-ראש, חברות וחברי הכנסת, מי שמשלם בפועל את המחיר הכבד ביותר ומי שנושא בנטל של מצב החירום של הקורונה הוא הרי האזרח הפשוט – אותו אזרח פשוט שלא רק שהוא נושא בנטל הכבד כלכלית בגלל שהוא נפגע בעבודה שלו, בין שהוא שכיר או עצמאי או כל סוג אחר של עבודה, הוא גם נושא בנטל של קנסות ודוחות שמחולקים לאזרחים בצורה מזעזעת, הייתי אומר; אין שום סימטריה בין אחוז התחלואה ביישובים ובמוקדים מסוימים לבין אחוז הדוחות והקנסות שמחולקים לאזרחים, ועל כן ברור שאנחנו נתנגד לחוק הזה.

וליד טאהא: הרי כולם יודעים למה מביאים את החוק הזה, רק מפחדים להגיד את האמת.

וליד טאהא: בחברה הערבית אין שום מוסד חינוך שלא מציית להוראות של הסגר, זה מכוון לעבר אוכלוסייה ספציפית.

וליד טאהא: אז שמישהו יבוא, יעלה הנה ויגיד: אני מתבייש להגיד את זה; אני רוצה לומר שהחרדים לא מצייתים לחוק, אבל בדרך עקיפה.

וליד טאהא: מי שלא מצליח לאכוף את החוק הקיים לא יצליח לאכוף גם את החוק שנועד לגבות כסף, לעשות הון על חשבון האזרח האומלל, שגם ככה משלם את המחיר של הסגר הזה.

וליד טאהא: ואם מדברים על סגר, אז מי דאג שיהיה סגר בכלל?

וליד טאהא: מי שמסתובב במדינה, מי שנוסע בכבישים רואה שאין שום סגר.

וליד טאהא: כולם מסתובבים חופשי, ורק כאשר בא למשטרה לעשות מחסום כדי לבדוק מדוע רכב או אדם יצא ולמה יצא ולתת לו אז דוח – זה לא סגנון של אכיפה.

וליד טאהא: הסברה צריכה לבוא קודם לאכיפה, ולצערנו אנחנו לא עושים את זה.

וליד טאהא: אנחנו רק מחפשים את האזרח כדי להטיל עליו עוד קנסות ועוד דוחות, ועל כן אנחנו ודאי נתנגד לחוק הזה.

וליד טאהא: הנושא השני – אני פניתי לשר הבריאות בתקופה האחרונה בבקשה לבדוק את תפקוד המכון לרפואה משפטית אבו כביר בימי שישי-שבת, כי הרבה מאוד מקרים של גופות של ערבים מוסלמים שמגיעות למכון ביום שישי ולקראת כניסת השבת – נאלצים לחכות עד יום ראשון כדי לנתח את הגופות ולשחרר אותן ליקירים שלהם.

וליד טאהא: על פי ההלכה האסלאמית, הדבר הנחוץ ביותר לעשות לאדם מת הוא להביאו לקבורה מהירה.

וליד טאהא: זו ההלכה האסלאמית.

וליד טאהא: ביקשתי מהשר לבחון מחדש את התנהלות המכון גם בימי שישי-שבת ולבחון הוספת תקנים, אם צריך, כדי לאפשר ל-20% מאוכלוסיית המדינה גם כבוד למתים שלהם.

וליד טאהא: לא יכול להיות שגופה שמגיעה למכון ביום שישי, נגיד בשעה 12:00, שעה 13:00, 14:00, תצטרך לחכות עד יום ראשון כדי שינתחו אותה וישחררו אותה.

וליד טאהא: השר באמת ענה שהוא יבחן מחדש את הסוגיה ושהוא ינחה את הגורמים המקצועיים לבדוק את הסוגיה על מנת להסדיר אותה, וגם בימי שישי ושבת תוכל המשפחה לקבל את הנפטר שלה, היקיר שלה, שנפטר ועבר ניתוח במכון לרפואה משפטית באבו כביר.

וליד טאהא: תודה רבה.

מכלוף מיקי זוהר: תודה רבה לך, אדוני.

מכלוף מיקי זוהר: יעלה ויבוא חבר הכנסת יעקב טסלר – אני רואה שהוא אינו נוכח.

מכלוף מיקי זוהר: חבר הכנסת שלמה קרעי.

מכלוף מיקי זוהר: חמש דקות לרשותך.

שלמה קרעי: אדוני היושב-ראש, חבריי חברי הכנסת, עת צרה היא ליעקב, אבל ממנה ייוושע.

שלמה קרעי: יצא המרצע מן השק: הציבור רואה מי באמת עובד בשבילו, למי יש את היכולת לדאוג למיליוני חיסונים ולמבצע הירואי, שיוציא את מדינת ישראל ראשונה מהמשבר, ומי רק עושה פוליטיקה שקרית ומסיתה על חשבון כולנו.

שלמה קרעי: יש כאלה שלצערי הרב בחרו להם למטרה קבוצה אחת באוכלוסייה; בחרו לשסות בה, להסית נגדה, להטיל עליה את האשמה לכל המחדלים שלהם עצמם במסע הדה-לגיטימציה שלהם נגד המאבק בקורונה.

שלמה קרעי: האנשים האלו, מלאי השנאה והפחד, מסיתים נגד אותה קבוצה מצד אחד, ועושים הכול כדי להכשיל את המדינה בטיפול במגפה מהצד השני: אחד קורא לא להתחסן, אחד קורא לא להישמע להנחיות, השלישי הפך לעבד נרצע של האנרכיסטים מההפגנות, הרביעי פופוליסט שכדי לקבל ליטוף תקשורתי בוגד בכל ערכיו ואמונותיו וכך הלאה.

שלמה קרעי: אני מתבייש היום מעל הדוכן הזה על ההסתה, על השנאה והפחד.

שלמה קרעי: אני קורא מכאן לאחיי החרדים המותקפים, המושמצים והשנואים: אל תיפול רוחכם.

שלמה קרעי: הדקו את השמירה על הנחיות משרד הבריאות בקורונה.

שלמה קרעי: הישמרו על נפשותיכם מאוד מאוד.

שלמה קרעי: התורה יכולה להתקיים ברגעים קשים כאלה גם ביחידים.

שלמה קרעי: אל תאפשרו לשונאים ולמסיתים, לפחדנים ולשונאים לצבור כוח על גבכם – כוח שבסופו של דבר יפגע בכולנו.

שלמה קרעי: מצד שני, אני קורא לרשויות האכיפה להעניש ולקנוס את כל מפירי ההנחיות; לא לתת לשוליים האנרכיסטיים מכל קצות הקשת – בין שזה בבלפור ובין שזה בהלוויה כמו שראינו היום.

שלמה קרעי: בנפשנו הדבר.

שלמה קרעי: יש נבחרי ציבור שבגלל בחירות פוגעים במדינה.

שלמה קרעי: כחול לבן כבר תנצב"ה, והיא רוצה לגרור איתה לקבר עוד כמה מאות אנשים.

שלמה קרעי: יש כאן רמטכ"ל לשעבר שעומד בראש מפלגה נעלמת, שאחרי 30 שנה שבהן הגן על אזרחי ישראל, עכשיו הוא גורם למותם.

שלמה קרעי: תתבייש לך.

שלמה קרעי: מייצרים דה-לגיטימציה להנחיות מצילות החיים ודה-מורליזציה לציבור הישראלי כולו רק כדי שחלילה המדינה לא תצא או תתגבר על המשבר הזה לפני עשרה בניסן, לפני הבחירות.

שלמה קרעי: לא יעזור לכם.

שלמה קרעי: בניסן נגאלו, ובניסן מדינת ישראל תיגאל בעזרת השם מהשבי שהיא נתונה בו בידי אנשים חסרי בושה וחסרי אחריות כמוכם.

שלמה קרעי: זה עצוב.

שלמה קרעי: זה מזעזע.

שלמה קרעי: דגל שחור מתנוסס מעל פעולותיהם ואמירותיהם של האנשים חסרי הבושה האלה, שבאצטלה של דאגה לערכים נעלים של שוויון וצדק מייצרים כאן תוהו ובוהו ומגבירים את התפשטות המחלה.

שלמה קרעי: רוממות אל בגרונם וחרב פיפיות בידם.

שלמה קרעי: בעזרת השם, בעוד כחודש יהיו בישראל קרוב לחמישה מיליון מחוסנים בשני החיסונים.

שלמה קרעי: זו הצלחה כבירה.

שלמה קרעי: אם ננהג באחריות – כולל החלקים ההזויים בממשלה הפריטטית הזאת, שכבר מזמן אין להם מנדט ציבורי, ושלא עוברים את אחוז החסימה – נמשיך את הסגר עוד קצת ונקפיד על ההנחיות הקפדה יתרה, מייד לאחר חג הפורים נוכל, בעזרת השם, לחזור לשגרה כמעט מלאה.

עודד פורר: כמו בירושלים.

עודד פורר: כמו שהקפדתם היום בירושלים.

שלמה קרעי: את המציאות שתהיה כאן, בעזרת השם, בעוד חודש אפילו יאיר "פייק ניוז" לפיד לא יוכל להסתיר.

שלמה קרעי: הציבור יראה ויבין למי צריך לתת את הכוח לפעול ולהגיע להישגים כבירים למען מדינת ישראל.

שלמה קרעי: כתוב שהקדוש ברוך הוא "יָהֵב חָכְמְתָא לְחַכִּימִין וּמַנְדְּעָא לְיָדְעֵי בִינָה", כלומר, חוכמה הוא נותן למי שחכם ותבונה הוא מוסיף ליודעי בינה.

שלמה קרעי: מדוע?

שלמה קרעי: למה לא לתת חוכמה לטיפשים ותבונה לחסרי הבינה?

שלמה קרעי: למה?

שלמה קרעי: בגלל שרק חכמים ויודעי בינה ידעו להשתמש בתוספת של חוכמה ובינה כדי להיטיב, לעומת טיפשים וחסרי בינה שיאבדו את זה בטיפשותם.

שלמה קרעי: כך, להבדיל, גם הציבור כבר מבין ויודע למי צריך לתת את הכוח לפעול – רק למי שידע להנהיג ולהשתמש בכוח הזה בתבונה: לליכוד בראשות נתניהו, ולא לכל הפוליטיקאים הקטנים שרק הפריעו לאורך כל הדרך; פוליטיקאים קטנים שאם יקבלו את הכוח להנהיג – כן, חבר הכנסת טופורובסקי, ואתה יודע את זה – –

בועז טופורובסקי: מבין שזה הסוף.

שלמה קרעי: – – ינהיגו אותנו – –

בועז טופורובסקי: אתה מבין שזה הסוף שלכם?

שלמה קרעי: – – ינהיגו אותנו, חלילה, לאבדון.

בועז טופורובסקי: אתה מתחיל להרגיש איך זה שאתם הולכים לאבד את השלטון – –

יאיר גולן: מופע, מופע – – –

בועז טופורובסקי: – – אחרי 700 שנה?

יאיר גולן: מופע חסר בושה.

יאיר גולן: אתה פשוט חסר בושה.

שלמה קרעי: לשמחתי – – –

בועז טופורובסקי: אחרי 700 שנה.

שלמה קרעי: לשמחתי, אתם עושים את העבודה בשבילנו – –

בועז טופורובסקי: די.

בועז טופורובסקי: אתה מגן על בן אדם מושחת.

שלמה קרעי: – – מתפלגים ומתפצלים – –

בועז טופורובסקי: הוא רוצה לשים על כולנו אזיקים אלקטרוניים – –

שלמה קרעי: – – ותמשיכו לעשות את זה.

בועז טופורובסקי: – – כדי שלו לא יהיו אזיקים.

בועז טופורובסקי: חלאס.

שלמה קרעי: בעזרת השם, את ליל הסדר הזה נחגוג עם – –

איתן גינזבורג: בועז – – –

שלמה קרעי: – – כל המשפחה – –

איתן גינזבורג: בועז, העלימו אותו – – –

שלמה קרעי: – – ונרים ארבע כוסות לחיי ממשלת נתניהו החדשה.

איתן גינזבורג: העלימו אותו בתקשורת.

איתן גינזבורג: הוא חייב משהו.

שלמה קרעי: תודה רבה.

בועז טופורובסקי: תתרגלו לאופוזיציה.

בועז טופורובסקי: תתחילו להתרגל.

מכלוף מיקי זוהר: תודה רבה.

מכלוף מיקי זוהר: חבר הכנסת ניצן הורוביץ, בבקשה.

קטי קטרין שטרית: בועז, תחליף מקצוע – להיות נביא.

קטי קטרין שטרית: מציעה לך.

בועז טופורובסקי: אחרי הבחירות.

קטי קטרין שטרית: אבל נביא שקר.

קטי קטרין שטרית: אתה יודע מה היה סופם – –

בועז טופורובסקי: כל פעם שאת רוצה לדעת עתידות – –

קטי קטרין שטרית: – – במקרא, מה היה סופם.

בועז טופורובסקי: – – תבואי אליי, אני אגיד לך.

בועז טופורובסקי: אבל כאן לא צריך להיות נביא.

קטי קטרין שטרית: בוא, בוא.

מכלוף מיקי זוהר: חבר הכנסת טופורובסקי, מהניסיון הדל שלי – –

קטי קטרין שטרית: בוא, די, נו, קצת צניעות.

מכלוף מיקי זוהר: – – אף אחד לא יודע מה תהיה תוצאת הבחירות.

בועז טופורובסקי: נכון.

קטי קטרין שטרית: קצת צניעות.

קטי קטרין שטרית: זוכר את כל אלה שמחאו כפיים?

בועז טופורובסקי: אף אחד לא יודע.

קטי קטרין שטרית: זוכר את אלה שמחאו כפיים?

בועז טופורובסקי: אני רק יודע שכבר – – –

קטי קטרין שטרית: מה אמר יריב לוין?

מכלוף מיקי זוהר: נא לא להפריע, בבקשה.

בועז טופורובסקי: אמרתם ימין.

מכלוף מיקי זוהר: חמש דקות.

בועז טופורובסקי: כבר כל הימין רוצה שביבי ילך.

מכלוף מיקי זוהר: ששש, חברים.

בועז טופורובסקי: כל הימין רוצה שביבי ילך.

מכלוף מיקי זוהר: אם אפשר רגע.

יאיר גולן: לא שמעתי שאמרת את זה לחברך שלמה קרעי כשאמר שלא עוברים את אחוז החסימה.

מכלוף מיקי זוהר: אני אעצור את הזמן כדי שלא תאבד מזמנך, עד שהחברים יירגעו.

מכלוף מיקי זוהר: בבקשה, אדוני.

ניצן הורוביץ: כן, אדוני היושב-ראש, חברי הכנסת, עוד מעט נצביע פה על העלאת הקנסות מ-5,000 ל-10,000.

ניצן הורוביץ: אנחנו נתמוך במהלך הזה, אבל כמו שאמר חברי יאיר גולן לפני זמן מה, אין לזה בעצם משמעות, כי לא תהיה אכיפה.

ניצן הורוביץ: גם היום אפשר לתת קנס של 5,000 שקל.

ניצן הורוביץ: אם היו הולכים לאותם מוסדות חרדיים ונותנים כל יום קנס, היה אפשר להגיע ל-30,000 שקל בשבוע, והמוסדות היו נסגרים.

ניצן הורוביץ: נכון, יאיר?

ניצן הורוביץ: מדוע לא עשו את זה?

ניצן הורוביץ: כי היה אינטרס פוליטי להעלים עין.

ניצן הורוביץ: מהו אותו אינטרס פוליטי?

ניצן הורוביץ: ראש הממשלה נתניהו צריך את הקואליציה שלו עם החרדים, הוא לא רוצה להסתכסך איתם, לכן את ההוראות הוא מקבל מהנכד של הרב קנייבסקי ומה"הויז בחור" של האדמו"ר ההוא או האדמו"ר הזה.

ניצן הורוביץ: ככה זה מתנהל פה, לכן להעלאת הקנס כשלעצמה לא תהיה פה הרבה משמעות.

ניצן הורוביץ: יש כאן פשע שמתחולל.

ניצן הורוביץ: פשע.

ניצן הורוביץ: אתמול הייתי בהפגנה בכיכר רבין, וציינו שם יותר מ-4,000 שמות של אנשים, אזרחים ישראלים, שנפטרו מקורונה.

ניצן הורוביץ: עם כל המשמעות של הווירוס והמוטציות והמגפה, היינו יכולים היום להיות במצב אחר גם מבחינה בריאותית, ובטח מבחינה כלכלית וחברתית, אם הייתה כאן פעולה שלטונית מסודרת.

ניצן הורוביץ: אם האדון נתניהו היה מושל ופועל ביושר, בשיקול דעת, בהגינות, בשכל, היינו כבר בסיטואציה אחרת לחלוטין.

ניצן הורוביץ: חברו לו בפשע הזה מנהיגים חרדים שמעלו בתפקידם.

ניצן הורוביץ: האנשים האלה הם אנשים רבי-כוח; כשהם נותנים הוראה – כמו האדמו"ר מוויז'ניץ, למשל – לפתוח מוסדות חינוך באמצע מגפה עם תחלואה מטורפת, שמכה קודם כול בציבור שלהם, זהו פשע, זו התנהגות כמו של עבריינים.

ניצן הורוביץ: תארו לכם ראש מועצה ביישוב כלשהו שהיה אומר:

ניצן הורוביץ: לא אכפת לי שיש 30% מאומתים, אצלי ביישוב אני פותח את בתי הספר.

ניצן הורוביץ: למה?

ניצן הורוביץ: כי ככה אני רוצה.

ניצן הורוביץ: האם ראש הממשלה היה מתקשר לנכד שלו לשאול אותו: אולי תבקש מסבא שלא יפתח?

ניצן הורוביץ: היו שולחים פקחים ומונעים את זה ונותנים קנס ומעמידים לדין.

ניצן הורוביץ: אבל זה לא קרה מול מנהיגי המגזר החרדי, וכאן הפשע הגדול של נתניהו.

ניצן הורוביץ: כל המדינה יושבת בסגר, כל העסקים סגורים, מערכת החינוך סגורה, אבל בציבור החרדי אדמו"ר אחד מחליט ככה ואדמו"ר אחד מחליט ככה, וראש הממשלה, כמו איזה אסקופה נדרסת, הולך ומתרפס בפניהם, כי הם אלה שמחזיקים אותו במקום הרגיש.

ניצן הורוביץ: הסגר עכשיו יוארך בשבוע.

ניצן הורוביץ: אולי אחר כך הוא יוארך בעוד זמן, כי הרי התחלואה העצומה הזאת לא תרד מייד, וייקח אפילו עוד הרבה יותר זמן עד שייפתחו הענפים השונים.

ניצן הורוביץ: ובינתיים האנשים נחנקים בבית, העסקים קורסים, המשק גוסס, אובדנות, אלימות במשפחה, פגיעה נפשית – דברים קשים ביותר.

ניצן הורוביץ: אנשים פונים אליי באופן אישי ומספרים לי סיפורים קורעי לב.

ניצן הורוביץ: אבל את האיש הזה כאן, נתניהו, רק דבר אחד מעניין: להשיג ממשלת חסינות שתמלט אותו מהדין, וסביב זה הכול סובב.

ניצן הורוביץ: ככה, על האצבע הקטנה, הוא מסובב את כולם כדי לקבל את החסינות שלו.

ניצן הורוביץ: רשימת הפשעים שלו בקורונה מסמרת שיער: לא סגר את נתב"ג חודשים ארוכים בגלל כל מיני שיקולים שאין להם שום קשר לקורונה; לא ביצע אכיפה לפי מוקדי תחלואה אלא לפי הסכמים קואליציוניים; קבר את תוכנית הרמזור; עצם עין ביודעין לנוכח הפרות במוסדות החרדיים בגלל הלחץ של המפלגות החרדיות עליו; הטיל סגרים כלליים למרות הבדלים עצומים בין היישובים.

ניצן הורוביץ: את ההוראות הוא קיבל מכל מיני מאכערים חרדיים, ואת שיקול הדעת השלטוני הממלכתי, מה שנקרא, קבר עמוק בבור.

ניצן הורוביץ: כבר שלושה סגרים הוטלו על המדינה, ואין אפילו תוכנית כלכלית, שזה דבר באמת בלתי נתפס.

ניצן הורוביץ: "מר כלכלה" הוא קורא לעצמו.

ניצן הורוביץ: ולא, דמי אבטלה עד יוני זאת לא תוכנית כלכלית – זה תמיכות; זה מה שנקרא לשמור את האנשים שלא יגיעו לרעב, חלילה.

ניצן הורוביץ: אין לו שום פתרון ליציאה מהמשבר הכלכלי – אפס השקעות במנופי צמיחה – –

מכלוף מיקי זוהר: נא לסיים.

ניצן הורוביץ: – – אפס יוזמה ממשלתית, תחלואה עצומה בלי שום כיוון.

ניצן הורוביץ: אדוני ראש הממשלה, לא רק נכשלת, פשעת.

ניצן הורוביץ: ואנחנו אומרים לך: פושעי קורונה לדין.

מכלוף מיקי זוהר: תודה רבה.

מכלוף מיקי זוהר: חבר הכנסת יאיר גולן.

יאיר גולן: אדוני היושב-ראש, כנסת נכבדה, בחירום במרחב האזרחי אני מבין משהו.

יאיר גולן: שלוש שנים וחצי פיקדתי על פיקוד העורף.

יאיר גולן: ב-2010 ערכתי תרגיל התמודדות עם מגפה יחד עם משרד הבריאות.

יאיר גולן: אני יכול להגיד חד-משמעית: מדינת ישראל הייתה המדינה המוכנה ביותר בעולם לחירום בעורף האזרחי.

יאיר גולן: ומה קיבלנו?

יאיר גולן: ביצועים בינוניים מינוס, ומה שמציל אותנו מלהיות בביצועים עלובים זה רק אנשים מצוינים במערכת הבריאות, ברשויות המקומיות, ולא תפקוד מצטיין של ממשלת ישראל.

יאיר גולן: בראשית המשבר היה צריך להפעיל את מערכת הביטחון, המערכת הכי מוכנה בארץ להתמודדות עם מצבי חירום.

יאיר גולן: זה לא קרה מסיבות של יוקרה אישית של ראש הממשלה.

יאיר גולן: בהמשך, שבועות וחודשים היה ויכוח על תוכנית הרמזור, על גישה דיפרנציאלית, שאומרת דבר נורא פשוט: איפה שהתחלואה גבוהה מטפלים באופן נמרץ, ואיפה שהתחלואה נמוכה מאפשרים לשטף החיים לזרום.

יאיר גולן: התוכנית הזאת אומצה באופן פורמלי אחרי חודשים ולא יושמה באופן מעשי מעולם, גם לא בסגר הנוכחי.

יאיר גולן: אני מבקש מכם, תסתכלו על הנתונים, על אחוזי הבדיקות החיוביות בערים שונות בארץ: בגוש דן זה עומד על 4%; בחיפה – 7%; בדימונה – 7%; באילת – 6%; בערד – 4.3%; ברהט – 3.7%.

יאיר גולן: למה ההגבלות בערים האלה הן אותו דבר כמו בני ברק, עם 21%, מודיעין עילית, עם 21%, בית שמש, עם 19%, ביתר עילית, עם 26%, טובא-זנגרייה, עם 20%, מג'ד אל-כרום, עם 16%?

יאיר גולן: אין שום סיבה בעולם.

יאיר גולן: תוכנית הרמזור הייתה צריכה לתת מענה בדיוק להבדלים התהומיים האלה, אבל זה לא קרה וזה לא קורה, וזה לא קרה וזה לא קורה בגלל הבעיות המשפטיות של ראש הממשלה.

יאיר גולן: אתם, אנשי הליכוד, מדברים פה על ממלכתיות?

יאיר גולן: איזו ממלכתיות?

יאיר גולן: הרי הלכנו לבחירות שניות ושלישיות, ועכשיו אנחנו הולכים לבחירות רביעיות, אך ורק בגלל שהקואליציה שראש הממשלה המושחת הזה יכול להקים היא קואליציה שתהיה עם החרדים, מי שייתן לו חיסיון ויכולת להעביר חוקים שהם בלתי חוקתיים, חוקים שנועדו להציל אותו מאימת הדין.

יאיר גולן: זו הסיבה היחידה לכך שלא הוקמה פה ממשלת אחדות לאומית באמת, שהיינו זכאים לה, עם שתי מפלגות בלבד – הליכוד וכחול לבן.

יאיר גולן: החוקים האלה – כן, אנחנו מהאופוזיציה נשארים ענייניים, ואנחנו נמשיך ונצביע בעד כל חוק שיאפשר טיפול טוב יותר במשבר הקורונה וישפר את יכולתה של מדינת ישראל לספק שירותי בריאות הולמים לתושביה.

יאיר גולן: אבל כדי שזה יקרה, בראש ובראשונה צריכה להיות למדינת ישראל מנהיגות ישרת דרך, שמקבלת החלטות על בסיס שיקולים ענייניים.

יאיר גולן: תודה רבה.

מכלוף מיקי זוהר: תודה רבה.

מכלוף מיקי זוהר: חבר הכנסת יעקב אשר – אינו נוכח; חבר הכנסת משה גפני – אינו נוכח; חבר הכנסת מיכאל מלכיאלי – מוותר; חבר הכנסת ינון אזולאי – אינו נוכח; חבר הכנסת משה אבוטבול – אינו נוכח; חבר הכנסת אוריאל בוסו – אינו נוכח; חבר הכנסת אביגדור ליברמן – אינו נוכח.

מכלוף מיקי זוהר: חבר הכנסת עודד פורר, בבקשה.

עודד פורר: תודה, אדוני היושב-ראש.

עודד פורר: חבריי חברי הכנסת, ראשית אני רוצה להשתתף בצערה של משפחת סולובייצ'יק על מותו של הרב דוד הלוי סולובייצ'יק, ראש ישיבת בריסק.

עודד פורר: בגיל 99 נפטר הרב סולובייצ'יק.

עודד פורר: לווייתו של הרב סולובייצ'יק, שנערכה היום בירושלים, מסמלת בדיוק את המאבק בין הציונות לבין מי שמתנגד לציונות.

עודד פורר: אני לא יודע כמה אתם מכירים את הסיפור, אדוני היושב בראש, אבל הרב דוד הלוי סולובייצ'יק הוא נכדו של רבי חיים הלוי סולובייצ'יק.

עודד פורר: יואב, כדאי שתשמע את זה, דווקא אתה כליכודניק.

עודד פורר: ב-1904 ביקשו בעיירה בריסק לקיים אזכרה להרצל אחרי שנפטר, ואותו רבי חיים הלוי סולובייצ'יק סירב לפתוח את שערי בית הכנסת, שהרי איפה מקיימים אזכרה באותם ימים בעיירות?

עודד פורר: אגב, גם משפחתי עלתה מבריסק, רק קצת קודם, ב-1890.

עודד פורר: אבל איפה מקיימים את האזכרה?

עודד פורר: ביקשו לקיים אותה בבית הכנסת.

עודד פורר: רבי חיים הלוי סולובייצ'יק נעל את שערי בית הכנסת כדי שלא תתקיים אזכרה להרצל.

עודד פורר: הלכו שניים ושברו את המנעול וקיימו את האזכרה להרצל.

עודד פורר: אילן, אתה יודע מי היו השניים?

עודד פורר: אחד קראו לו זאב דב בגין והשני קראו לו מרדכי שיינרמן – אחד מהצד של בגין, השני מהצד של אריאל שרון.

עודד פורר: סבו של שרון יחד עם אביו של מנחם בגין קיימו את האזכרה להרצל, וזה בדיוק הסיפור.

עודד פורר: זה בדיוק הסיפור של מה שקרה לנציגי הממשלה הזאת, שכנועים לחלוטין לקיצוניים ביותר בעדה החרדית, שמאפשרים את הפארסה שקרתה פה היום בירושלים, שהיא פשוט המשך של פארסות נוספות, פעם אחר פעם אחר פעם.

עודד פורר: אתה חושב שזה נפסק, אתה חושב שזה יטופל, ואתה רואה פעם אחר פעם אחר פעם איך אנחנו מאבדים את הריבונות על ארץ ישראל; איך אנחנו מאבדים את הריבונות על ארץ ישראל כדי שתישלט על ידי קבוצה הקיצונית ביותר, שעושה מה שבא לה.

עודד פורר: היום פורסם שבחודשי הקורונה בשנת 2020 אנחנו נמצאים עם למעלה מ-18% אבטלה בממוצע.

עודד פורר: אתם חתומים על זה, חברי הממשלה, אתם, שמאפשרים את ההפקרות הזאת ברחובות; אתם חתומים על זה כשאתם מחלקים קנסות של 5,000 שקל לבעל בית קפה או לבעל מסעדה שעשו take away אבל אתם לא מסוגלים למנוע הלוויה עם אלפי משתתפים בלי להקפיד על ההנחיות פעם אחר פעם אחר פעם.

עודד פורר: אתם מדברים על החלת ריבונות על בקעת הירדן?

עודד פורר: איבדתם את הריבונות באשדוד, בנתניה, בירושלים, בביתר עילית ובבני ברק.

עודד פורר: תחזירו קודם כול את הריבונות הזאת, ואחר כך נדבר.

מכלוף מיקי זוהר: תודה רבה.

מכלוף מיקי זוהר: חבר הכנסת יבגני סובה – אינו נוכח; חבר הכנסת אלי אבידר – אינו נוכח; חברת הכנסת יוליה מלינובסקי – אינה נוכחת; חבר הכנסת חמד עמאר – אינו נוכח.

מכלוף מיקי זוהר: חבר הכנסת אלכס קושניר, בבקשה, אדוני.

מכלוף מיקי זוהר: חמש דקות לרשותך.

מכלוף מיקי זוהר: אחריו ידבר ראש הממשלה החליפי בני גנץ, ולאחר מכן יסכם עמית הלוי ונעבור להצבעה.

מכלוף מיקי זוהר: בבקשה.

אלכס קושניר: אדוני היושב-ראש, כבוד השר, האמת שרציתי לדבר על החוק, אבל אני מנצל את ההזדמנות ששר הביטחון נמצא כאן – הוא לא עונה לי על הרבה מאוד מיילים שאני שולח לו ללשכה – אז אשאל אותך ישירות, אדוני:

אלכס קושניר: במשך ארבעה חודשים אני מנסה לפתור סוגיה מאוד פשוטה – גדוד חיילי מילואים מתגייס למילואים בדצמבר 2019 ומסיים את המילואים בינואר 2020; לפני הגיוס פונים לצה"ל, ובצה"ל עונים שהחיילים יקבלו מענק מוגדל כאילו שירתו תקופה אחת.

אלכס קושניר: בפועל, חילקו להם את המענק כדי לחסוך שקל וחצי על חשבון המילואימניקים.

אלכס קושניר: כל הבקשות שלי אליך ואל השר ביטון נענו בשתיקה מוחלטת.

אלכס קושניר: לא אכפת לך מהמילואימניקים, אדוני?

אלכס קושניר: דבר נוסף, תוכנית "ממדים ללימודים" – פתאום החלטתם שאתם מתנים את הזכות הזאת של חיילים, של לוחמים, באיזושהי התנדבות או בחמישה ימי מילואים נוספים בשנה.

אלכס קושניר: אתה, אדוני, מכיר, אתה היית רמטכ"ל; אתה יודע שהחיילים האלה לא שולטים בכמות המילואים שהם מקבלים.

אלכס קושניר: אתה גם יודע שהם גם ככה התנדבו שלוש שנים.

אלכס קושניר: אז צריך עוד התנדבות?

אלכס קושניר: אז מה, אתה תולה את זה באיזשהו תקציב זוטר או תקציב מינימלי שיש למשרד הביטחון?

אלכס קושניר: גם מזה לא אכפת לך?

אלכס קושניר: ועוד, אדוני:

אלכס קושניר: פנה אליי נכה צה"ל, קוראים לו אילן מיצביץ'.

אלכס קושניר: אילן מיצביץ' עבר תאונה בצבא, באונייה, בספינה – נפל עליו מנוע על הרגל.

אלכס קושניר: הצבא נתן לו 55% אחוזי נכות.

אלכס קושניר: אחרי כמה שנים הוא נאלץ לקטוע את הרגל.

אלכס קושניר: כשהוא קטע את הרגל, משרד הביטחון הוריד לו את הנכות ל-17%.

אלכס קושניר: זאת אומרת, אין לו רגל, אז עכשיו התפקוד שלו עולה?

אלכס קושניר: הבן אדם מידפק על דלתות משרד הביטחון ולא מקבל שום תשובה.

אלכס קושניר: פניתי ללשכתך, ללשכתו של השר ביטון, ושוב פעם שתיקה.

אלכס קושניר: ודבר אחרון: אתמול אימו של הדר גולדין הופיעה בערוץ 12 ודיברה על כך שאתם החלטתם להעביר 5,000 חיסונים לרשות הפלסטינית בלי להתנות את זה בשום פיסת מידע – לא על הדר, לא על אורון, לא על אברה מנגיסטו וגם לא על הישאם, שני חיילים ושני אזרחים שנמצאים בשבי החמאס.

אלכס קושניר: זו פעולה מוסרית?

אלכס קושניר: ככה אתם מנהלים משא ומתן?

אלכס קושניר: ככה אתם רוצים להחזיר את הבנים הביתה?

אלכס קושניר: זו לא פעולה מוסרית, אדוני, זו פשוט הפקרות.

אלכס קושניר: גם חוסר אכפתיות וגם הפקרות.

אלכס קושניר: אני מאוד שמח שאתה עולה אחריי, ואני מאוד מקווה שתענה על ארבע השאלות ששאלתי אותך.

אלכס קושניר: תודה רבה.

יריב לוין: תודה רבה.

יריב לוין: עד כאן רשימת הדוברים.

יריב לוין: אני מזמין את ראש הממשלה החליפי ושר הביטחון, חבר הכנסת בני גנץ, בבקשה.

יריב לוין: אדוני ראש הממשלה החליפי, טרם תתחיל באמירת דבריך, אני פשוט אינני יכול שלא להתייחס לכל האירוע שהביא אותנו לכינוס המליאה היום.

יריב לוין: אני מוכרח לומר שזה לא סוד שאני נוהג והקפדתי לנהוג בך בכבוד שאתה ראוי לו, וכך אני חושב שצריך להיות, בוודאי כאל מישהו שגם כיהן בתפקיד הזה של יושב-ראש הכנסת.

יריב לוין: אבל אני חושב שאדוני כשל כשל קשה מאוד בשמירה על כבודה ומעמדה של הכנסת במובן הבסיסי ביותר שאפשר לחשוב עליו.

יריב לוין: לא היה כדבר הזה שבמהלך פגרה הוצב אולטימטום על שולחני כפי שאתה עשית, ונדרשתי לכנס את הכנסת ביום חמישי, באותו יום, בו ביום, בלי הודעה מוקדמת, ביום שבאופן רגיל איננו יום מליאה, בשעת פגרה, כאשר ברור לגמרי שיהיו חברי כנסת שלא יוכלו להגיע לדיון, וכאשר אני, כיושב-ראש הכנסת, מועמד בפני איזו מין משוואה שאין לה כמובן ידיים ורגליים, כאשר אדוני אוחז בגרונם של אזרחי ישראל ובגרונה של הכנסת גם יחד ובא ואומר: אם לא תכנס את זה כאן ועכשיו – בניגוד לכל כלל, לכל דין ולכל סמכות – אני אמנע החלטה, שאמורה בכלל להתקבל בממשלה, על הארכת הסגר, ואצור מצב של תחלואה שמתפשטת כאן ללא שום הגבלות.

יריב לוין: ואני ער, אדוני – – –

עודד פורר: תתייחס להגבלה.

איתן גינזבורג: – – –

אוסנת הילה מארק: אתה לא – – –

מאי גולן: אתה מתעלם מהמציאות, אדוני – – – הוא מבהיר את עצמו בפני הציבור בישראל.

מאי גולן: מה היה באמת.

איתן גינזבורג: – – –

יריב לוין: ואני ער, אדוני, לחשש שהיה לך שהחוק לא יעבור.

יריב לוין: לכן הצעתי לך עוד ביום חמישי הצעה שאני חושב שלא הייתה הוגנת ונכונה ממנה: שהסגר יוארך בממשלה ביום אחד, באופן כזה שאנחנו נוכל היום – למעשה היום יוארך הסגר, מחר יידון החוק בישיבת מליאה שזומנה זה מכבר, ואם החוק לא יעבור, כמובן תוכל עדיין למנוע את המשך הארכת הסגר.

יריב לוין: אם החוק היה עובר – –

אוסנת הילה מארק: אני לא – – – אמורה להיות, אדוני היושב-ראש.

איתן גינזבורג: – – – ולא לאפשר לו לדבר – – –

פנינה תמנו: אדוני היושב-ראש, אתה מנצל את המעמד שלך.

איתן גינזבורג: – – – אתה משתמש לרעה – – –

אוסנת הילה מארק: – – –

יריב לוין: – – הסגר היה כמובן מוארך בממשלה.

יריב לוין: לצערי הרב, אדוני, גם את ההצעה הזו – גם את ההצעה הזו – –

קריאות: – – –

יריב לוין: – – שהייתה שומרת על כבוד הכנסת – – –

פנינה תמנו: כמה פעמים אתה – – – בוועדת הכנסת והשתמשת לרעה בסמכותך?

יריב לוין: לצערי הרב, אדוני, גם את ההצעה הזאת, שהייתה שומרת על כבוד הכנסת, על סדרי המינהל כאן, על דברים שאני האמנתי שחשובים לאדוני לא פחות מאשר לכל אחד אחר כאן – בין היתר שמירה על זכות המיעוט, גם אם הוא מיעוט קטן שמתנגד לחוק ורוצה להיות נוכח במליאה ורוצה לומר את דברו – אני חשבתי שאסור לרמוס כך את הכנסת על ידי הממשלה בגלל שיקולים של מריבות או חילוקי דעות פוליטיים בתוך הממשלה.

יריב לוין: לצערי הרב, לא נעניתי.

יריב לוין: לשמחתי, את מה שאדוני כשל מלהבין הבינו כל ראשי הסיעות בבית הזה, כולל סיעות שמתנגדות לחוק עצמו, והסכימו לפנים משורת הדין, בהסכמה – כדי שלא ייווצר מצד אחד תקדים שאנחנו מכנסים את הכנסת ביום ראשון בהיעדר הסכמה, ומצד שני כדי לא ליצור מצב שהסגר והבריאות של אזרחי ישראל יהפכו לבני ערובה במשחק פוליטי ציני – הסכימו לכך שנכנס את הישיבה הזו היום בהסכמה כללית, באופן שלא יהיה בו תקדים לעתיד.

יריב לוין: אני מודה להם על כך, ואני סבור, אדוני, שחבל מאוד שההצעה שהצעתי לא התקבלה על ידך, וחבל מאוד שנעשה ניסיון כזה, שלשמחתי הצלחנו למנוע אותו, לפגוע כך בכבודה של הכנסת, במעמדה, בסדרי הדיון התקינים ובזכותם של כלל חברי הכנסת לקחת חלק בדיונים ובהצבעות שמתקיימים כאן.

יריב לוין: אני מקווה שאירוע כזה לא יישנה.

יריב לוין: תודה.

קריאה: בני, תתייחס – – –

קריאה: זו זכותם של אזרחי מדינת ישראל לאכיפה שוויונית.

בנימין (בני) גנץ: תודה רבה לך, אדוני יושב-ראש הכנסת.

בנימין (בני) גנץ: אני מכיר את מה שהיה פה לפני שנכנסתי לאולם.

בנימין (בני) גנץ: אני מבין את נאום ההבשה שאתה מנסה לעשות לי, דבר שמצופה מיושב-ראש כנסת שלא יעשה, אבל אני מציע להחזיר לך באותה מטבע ולשאול איך קרה שמפלגה שאתה מבכיריה, במשך חודשיים וחצי חוסמת את התהליך הזה מלקרות, והינה אנחנו צריכים להתנהג איתו בסוף כאילו זאת פעולה דחופה ומעצורים בנשק.

בנימין (בני) גנץ: זה לא המצב.

בנימין (בני) גנץ: במשך חודשיים ומשהו – –

אוסנת הילה מארק: מה מעצורים?

אוסנת הילה מארק: לא היית בממשלה הזו?

אוסנת הילה מארק: לא היית חבר בממשלה הזו?

איתן גינזבורג: – – – הוא לא אמר נכון – – –

קריאות: – – –

בנימין (בני) גנץ: – – הצעת החוק הזאת, כלשונה וכרוחה, הייתה מוכנה בממשלה; עברה את ועדת השרים, הועברה אליך, ואתה לא דאגת שהדבר הזה יעלה בזמן וכנדרש, וחבל שכך.

בנימין (בני) גנץ: לגופו של עניין, וגם לגופה של השאלה שהעלה פה מר קושניר – ויושב-ראש הכנסת, אני מאוד מכבד את התפקיד שאתה עושה פה, ואני גם מאוד מאוד מכבד אותך באופן אישי; הייתי משוכנע שכמו שאני שומר על ממלכתיות, גם אתה תשמור על ממלכתיות.

בנימין (בני) גנץ: לכולנו אכזבות בחיים.

קריאה: – – –

מאי גולן: מה לא ממלכתי בלהגיד את דעתו של הרוב בבית הזה?

מאי גולן: מה לא ממלכתי?

איתן גינזבורג: איזה רוב?

בנימין (בני) גנץ: אני רוצה להגיד לחבר הכנסת קושניר, אני לא יודע כרגע אם קיבלת תשובות או לא קיבלת תשובות.

קריאות: – – –

בנימין (בני) גנץ: אני באופן עקרוני, כמו שאתה יודע – – –

קריאות: – – –

יריב לוין: חברי הכנסת, נא לא להפריע, נא לא להפריע.

יריב לוין: חברת הכנסת אוסנת מארק וחברת הכנסת מאי גולן, נא לשבת, בבקשה.

איתן גינזבורג: – – –

אוסנת הילה מארק: תתבייש לך.

אוסנת הילה מארק: אתה צבוע, זה מה שאתה אתה – – –

יריב לוין: חברת הכנסת מארק.

יריב לוין: חברת הכנסת מארק, נא לשבת.

אוסנת הילה מארק: תאמר לציבור את האמת.

מאי גולן: – – –

יריב לוין: חברת הכנסת מאי גולן, נא לשבת.

יריב לוין: תודה רבה.

קריאה: – – –

יריב לוין: אל תפריעו.

עודד פורר: אם תאפשרו להם להתראיין זה לא – – –

בועז טופורובסקי: אם הם יתראיינו – – –

בנימין (בני) גנץ: כאמור, חבר הכנסת קושניר – – –

יריב לוין: תודה רבה, חבר הכנסת טופורובסקי.

יריב לוין: תודה על ההערות – נרשמו בפרוטוקול.

יריב לוין: תודה.

בנימין (בני) גנץ: תודה.

בנימין (בני) גנץ: מאוד אכפת לי מאנשי המילואים.

בנימין (בני) גנץ: אני לא נכנס לגופה של השאלה למה לא קיבלת תשובה באופן יותר קונקרטי.

בנימין (בני) גנץ: מאוד אכפת לי מאנשי המילואים; שירתי איתם ביחד במשך 38 שנים מהחיים שלי.

בנימין (בני) גנץ: אני לא יכול לקבל הטפות מוסר על הקשר שלי עם מערך המילואים מאף אחד.

בנימין (בני) גנץ: מיעוט ההתנדבות שביקשנו מהמילואימניקים זה רק מאלה שלא יעשו בכלל מילואים או לא יקבלו בכלל צווי מילואים, והם יעשו שעה בשבוע – מי ישמע.

בנימין (בני) גנץ: זה מקובל עליהם, וזה נראה לי סביר לחלוטין והוגן לחלוטין, וזה נראה לי בהחלט בסדר.

אלכס קושניר: – – – 60 שעות, אדוני.

אלכס קושניר: אתה אמרת 60 שעות, אדוני.

אלכס קושניר: אני מזכיר לך – – –

בנימין (בני) גנץ: אני הקשבתי לך בקשב – – –

אלכס קושניר: שנייה.

אלכס קושניר: בתור חייל – –

בנימין (בני) גנץ: אני הקשבתי לך, אני הקשבתי לך – – –

אלכס קושניר: – – אני רק אומר שפר"ח – – –

יריב לוין: חבר הכנסת קושניר.

בנימין (בני) גנץ: אני הקשבתי לך בקשב רב.

יריב לוין: חבר הכנסת אלכס קושניר, תודה רבה לך.

אלכס קושניר: אני יודע שאתה מחובר למילואימניקים, אבל כנראה שאתה לא מכיר את הבעיות שלהם.

יריב לוין: חבר כנסת קושניר, תודה.

יריב לוין: שמענו אותך באריכות קודם.

יריב לוין: תודה.

בנימין (בני) גנץ: אנחנו נמצאים בקשר שוטף ורציף עם נכי צה"ל.

בנימין (בני) גנץ: אנחנו חושבים שיש הרבה דברים שצריך לשפר אצלנו בתוך המערכת, אין לנו ספק שחלק מהעניין הזה צריך להשתנות, צריך להשתפר.

בנימין (בני) גנץ: אין בעיה.

בנימין (בני) גנץ: צורת היחס שהם מקבלים, הן בחלק מהקריטריונים, הן בצורה של הוועדות הרפואיות – בסופו של דבר, הדברים – לא שהם לא צריכים שיפור, אלא שהם נעשים על פי חוק ועל פי נהלים קיימים.

בנימין (בני) גנץ: אנחנו נמצאים איתם במשא ומתן שכל תכליתו היא לשפר את המענה שהם מקבלים.

בנימין (בני) גנץ: אני חושב שאנשים ששילמו בגופם זכאים לכל ההגנות האפשריות במשך השנים, ואני בטוח שככה גם יקרה.

בנימין (בני) גנץ: יש בינינו נעדרים ברצועת עזה – חיילי צה"ל ואזרחי מדינת ישראל שנמצאים ברצועה.

בנימין (בני) גנץ: אנחנו עושים מאמצים מתמשכים ורציפים להבאתם הביתה.

בנימין (בני) גנץ: יש ועדת שרים שמתעסקת בעניין הזה, ובה גם נדונים כל הפרטים המוכמנים של הדיון הזה – ואני לא אעשה את זה כאן – ויש סט שלם של שיקולים שצריכים להתרחש.

בנימין (בני) גנץ: אני אמשיך להגן על מדינת ישראל, אני אמשיך לעשות את כל מה שאני יכול על מנת להשיב את הבנים הביתה, ואני אמשיך, בשמכם שלכם, להיות אדם מוסרי גם בהתנהגות שלנו מול הפלסטינים.

בנימין (בני) גנץ: ואם צריכים לספק x חיסונים בשביל שהצוותים הרפואיים יוכלו לטפל שם, זה משהו שנכון שנעשה אותו.

בנימין (בני) גנץ: אנחנו נישאר בני אדם בתוך הסיפור הזה – והם יקרים לי מאוד.

בנימין (בני) גנץ: אני הייתי המפקד שלהם כשהם נפלו בשבי.

אלכס קושניר: אתה יודע בדיוק כמוני שזה יגיע לצמרת המושחתת ולא – – –

יריב לוין: חבר הכנסת קושניר, תודה רבה לך.

יריב לוין: זה לא – – –

אלכס קושניר: בינתיים החיילים האלה – – –

יריב לוין: חבר הכנסת קושניר, תודה רבה לך.

בנימין (בני) גנץ: יושב-ראש הכנסת, חברי וחברות הכנסת, לגופם של דברים, אני מברך על כל כך שלאחר ניסיונות בלתי נגמרים של דחייה בכל דרך אפשרית אנחנו מעבירים היום את החוק שיאפשר לנו אכיפה מוגברת ושוויונית מול מיעוט שפוגע בציבור כולו ומסכן את בריאותו – פוגע בציבור מהמגזר שלו, פוגע בציבור ממגזרים אחרים.

בנימין (בני) גנץ: אני אומר לכם שדרושה משמעת ציבורית.

בנימין (בני) גנץ: ראיתי הבוקר את התמונות מירושלים, של אלפים שמתגודדים בניגוד לחוק.

בנימין (בני) גנץ: זו לא משמעת ציבורית.

בנימין (בני) גנץ: זה נכון לכל סיטואציה, זה נכון לכל מגזר, זה נכון בכל מקום.

בנימין (בני) גנץ: אנחנו חייבים לכבד את החוק ואנחנו צריכים אכיפה חזקה, שאם לא כן נמשיך ונאבד את ממשלנו שלנו, ריבונותנו שלנו, אכיפתנו שלנו והחוק שלנו.

בנימין (בני) גנץ: אני מבקש להודות לחברי הכנסת מכל סיעות הבית, כולל מהאופוזיציה, שמסייעים להעביר את החוק הזה ומוכיחים שכשיש סיבה להתאחד ולעשות את הדבר הנכון, מנהיגים ישרים עושים זאת בדרך ממלכתית וראויה.

בנימין (בני) גנץ: אני שומע שיש חברי כנסת שאומרים שזה חוק נגד חרדים או חוק נגד ערבים, ואני אומר לכם שזה לא נגד החרדים, זה לא נגד הערבים – זה חוק שנועד להציל חיי אדם.

בנימין (בני) גנץ: רוב האזרחים החרדים ומרבית האזרחים הערבים הם שומרי חוק, ואנחנו נאבקים על בריאותם ועל שלומם של תושבי בני ברק בדיוק כמו שאנחנו נאבקים בריאותם של תושבי תל אביב, תושבי יפו, רמלה, לוד או כל מקום אחר; אנחנו נאבקים למען פרנסתם של תושבי מודיעין עילית בדיוק כמו שאנחנו נאבקים למען פרנסתם של תושבי מודיעין.

בנימין (בני) גנץ: בכל מקום קוברים מתים.

בנימין (בני) גנץ: כן, בכל מקום קוברים מתים.

בנימין (בני) גנץ: אנשים ישרים, מנהיגי ציבור ישרים, יעשו הכול כדי להגן על הרוב ממיעוט שבהתנהלותו הפושעת פוגע בחיי אדם ומביא לקריסה כללית של אלפים מדי יום.

בנימין (בני) גנץ: החוק הזה הוא רק לבנה אחת בחומה גדולה שכולנו צריכים לבנות מול המגפה.

בנימין (בני) גנץ: לצידה של האכיפה אנחנו גם חייבים לקיים מבצע להגברת החיסונים בכל מקום, בכל שעה ועבור כל אחד.

בנימין (בני) גנץ: אחרי ההצבעה נכנס את הממשלה היום לדיון בהמשך הסגר מחד גיסא ובמתווה היציאה מאידך גיסא.

בנימין (בני) גנץ: נציג מה צריך לעשות ומה אפשר לעשות, ולא רק מה אסור לעשות.

בנימין (בני) גנץ: אנחנו נגיע בימים הקרובים ללמעלה מארבעה מיליון ישראלים שקיבלו חיסון ראשון או ישראלים שחלו, ובהם רוב אוכלוסיית הסיכון.

בנימין (בני) גנץ: יש גבול לסגר; גם לסגר יש מחיר.

בנימין (בני) גנץ: ישראל היא מהמדינות שהסגר בהן הוא ארוך ביותר, ומחיר הסגר בא לידי ביטוי גם בכלכלה – במאות אלפי מובטלים, באלפי עסקים שקורסים, בענפי תיירות, תרבות, מסעדנות, שנמחקו כמעט לחלוטין.

בנימין (בני) גנץ: כשצריך אותו, צריך לעשות אותו, אבל כשאפשר להקל בו, צריך גם להקל בו, כי גם בסגר יש מחיר לבריאות.

בנימין (בני) גנץ: אנחנו רואים מחקרים שלמים שמראים תופעות של דיכאון, השמנה, מחלות לב, פגיעה קשה, בעיקר בילדים ובמבוגרים שנמצאים לבדם.

בנימין (בני) גנץ: יש מחקרים שמראים תוחלת חיים קצרה אצל ילדים שלומדים פחות.

בנימין (בני) גנץ: אז אנחנו צריכים את הסגר כשצריך אותו, וצריך להקל בו כשאפשר להקל בו, ואת כל זה – לעשות מתוך אחריות רבה.

בנימין (בני) גנץ: לכן עלינו להראות לישראל גם את האחריות שבסגר וגם את האופק שביציאה ממנו, ולעשות את זה כבר היום, בהסתכלות על מתווה יציאה שיהיה אחראי.

בנימין (בני) גנץ: לא נוכל להחזיק מיליוני מחוסנים בבית; זה לא צודק, זה לא נכון, וזה גם לא יעמוד במבחן המציאות.

בנימין (בני) גנץ: אנחנו צריכים בישיבת הממשלה היום לחזור למתווה הרמזור ולהתחיל בהמשך לפתוח – כבר בימים הקרובים – פתיחה מדורגת ודיפרנציאלית, לפי רמות תחלואה ביישובים ולפי רמת ההתחסנות שבהם.

בנימין (בני) גנץ: יש לנו מספיק כלים להתחיל להתנהג בצורה דיפרנציאלית שמכוונת לאזרחי מדינת ישראל, ואנחנו בכל מקרה נמשיך ונסייע לכל אזרחי ישראל בכל מקום שהם נמצאים בו.

בנימין (בני) גנץ: ילדי ישראל, שמחכים בבית, יתחילו לחזור ללימודים, ואנחנו נדאג להם למעטפת בריאותית וחינוכית ראויה; בעלי העסקים יוכלו אט-אט לפתוח ולקבל אליהם קהל שהתחסן.

בנימין (בני) גנץ: כך, גם אם יהיה לזה מחיר של טיפה האטה בהורדת התחלואה, נוכל לעזור לבתי החולים שלנו ונוכל לייצר את מה שצריך עבור אלו שבחרו להתחסן ומקומות שהצליחו לרדת ברמת התחלואה שלהם ככל שצריך.

בנימין (בני) גנץ: וכן, יגיע היום שאחרי הבחירות.

בנימין (בני) גנץ: תוקם פה ממשלה ישרה שתטפל בנזקים הכלכליים שהקורונה הזאת המטירה עלינו.

בנימין (בני) גנץ: עד אז נמשיך וניאבק על הבריאות עם סגרים כשצריך ועל מתווה יציאה הגיוני, שוויוני וישר כשאפשר, ועל אכיפה והרתעה מול מפירי חוק בכל מקום, בכל זמן ובכל אמצעי חוקי שעומד לרשותנו.

יריב לוין: תודה.

יריב לוין: אני מזמין בשם הממשלה ובהתאם לתקנון את שר הבריאות להשיב, גם הוא במסגרת זמן של חמש דקות.

יריב לוין: בבקשה.

קריאה: היושב-ראש, למה חמש דקות?

יריב לוין: כי – שר נוסף.

קריאה: – – –

יריב לוין: שר נוסף, שר נוסף.

אלעזר שטרן: היושב-ראש, הצבעה אפשר מפה?

יריב לוין: לא, לא, מלמעלה, שנעשה את זה מסודר.

יריב לוין: מי שמבקש להשתתף בהצבעה ומקומו למעלה – אנא, שיעלה למעלה כדי שאנחנו נוכל לקיים את ההצבעה באופן מסודר.

יריב לוין: תודה.

יולי יואל אדלשטיין: תודה, אדוני היושב-ראש.

יולי יואל אדלשטיין: חבריי השרים, חבריי חברי הכנסת, אני אקח פחות מחמש דקות, אדוני היושב-ראש.

יולי יואל אדלשטיין: קודם כול, אני שמח מאוד שחוק הקנסות – כך אני מקווה – סוף-סוף יעבור כאן בכנסת.

יולי יואל אדלשטיין: כולי תקווה שהוא יעבור בתמיכה של כל סיעות הבית, כי כפי שאמרתי כשהבאתי לממשלה את החוק הזה לפני חודשיים וחצי, שלושה חודשים, הוא לא מכוון נגד חרדים, לא נגד ערבים, לא חילונים, לא דתיים-לאומיים – הוא מכוון נגד עבריינים שעוברים על הנחיות הבריאות; לא הנחיות משרד הבריאות, אלא הנחיות הבריאות – אלה שפוגעים באנשים מסביבם.

יולי יואל אדלשטיין: זה שהם פוגעים בעצמם, אדוני היושב-ראש – באיזשהו שלב כבר בא לי לומר: זה עניינם.

יולי יואל אדלשטיין: רוצים לפגוע בעצמם?

יולי יואל אדלשטיין: שיבושם להם.

יולי יואל אדלשטיין: אבל לצערי, הנגיף הזה הוא כזה שהוא לא נותן לך לפגוע בעצמך.

יולי יואל אדלשטיין: זאת לא התאבדות.

יולי יואל אדלשטיין: אתה אומר: אני מצפצף – ואתה פוגע בכל האנשים בסביבה.

יולי יואל אדלשטיין: אני רק מזכיר לכם, חבריי חברי הכנסת, שהנוסח של החוק שהביא משרד הבריאות – אני כשר הבריאות, יחד עם פרויקטור הקורונה הקודם פרופ' רוני גמזו – היה הרבה יותר מחמיר.

יולי יואל אדלשטיין: כשהוא הגיע לוועדת השרים לחקיקה, ועדת השרים לחקיקה בראשות שר המשפטים דאז אבי ניסנקורן, בגיבוי מלא של אנשי משרדו – הם באו עם הרצאות מאוד ארוכות למה זה פשע לתת קנסות כה גבוהים, והחוק קוצץ.

יולי יואל אדלשטיין: מה שהגיע לכנסת זה זכר לאותה הצעת חוק שאני כשר הבריאות הבאתי לוועדת השרים לחקיקה.

יולי יואל אדלשטיין: אבל ניחא, יעבור מה שיעבור כאן בכנסת, אני רק כולי תקווה שלא נהיה יותר במצב שעד אתמול לא נתנו קנסות של 5,000 ש"ח וממחר לא ייתנו קנסות של 10,000 ש"ח.

יולי יואל אדלשטיין: אני מאוד מקווה שהכלי הזה יהיה כלי אפקטיבי.

יולי יואל אדלשטיין: אני אסיים בכך שאני באמת מצטרף לדברי חברי שר הביטחון חבר הכנסת בני גנץ.

יולי יואל אדלשטיין: אנחנו צפויים או-טו-טו להיכנס לישיבת ממשלה, אבל מכיוון שבכנסת הכול משודר ויש לא מעט עיתונאים שעוקבים אחרי הדיונים, וזה מייד זולג לציבור, אני רוצה להבהיר לציבור שני דברים: במצב התחלואה הנוכחי אין שום דרך בעולם לעבור לניהול דיפרנציאלי, אין חיה כזאת.

יולי יואל אדלשטיין: וגם אם אנחנו נרצה לעבור לניהול דיפרנציאלי, אדוני היושב-ראש, נכון להיום, נכון להערכת המצב בבוקר, 9% מהיישובים במדינת ישראל הם ירוקים.

יולי יואל אדלשטיין: יוצא אפוא ש-91% מהיישובים במדינת ישראל הם אדומים, כתומים וצהובים.

יולי יואל אדלשטיין: יתר על כן, שמעתי כבר הצעות מאוד מעניינות לפתוח את החינוך ביישובים ירוקים.

יולי יואל אדלשטיין: זו הצעה מאוד מעניינת, רק שיש לי חדשות: ברוב היישובים הירוקים, לא בדקתי במדויק – הינה, אני לוקח על עצמי את הסיכון, תבדקו אותי – ברוב היישובים הירוקים, מפאת גודלם, אין אפילו בית ספר.

יולי יואל אדלשטיין: פשוט אין, כי יישובים ירוקים זה כמה קיבוצים וכמה מושבים, מקומות מאוד מאוד קטנים.

יולי יואל אדלשטיין: אין כמעט ערים ירוקות במדינת ישראל, זה דבר ראשון.

יולי יואל אדלשטיין: דבר שני, לגבי היציאה מן הסגר: יציאה מן הסגר תהיה.

יולי יואל אדלשטיין: כל יום שאנחנו מחסנים אנחנו מוסיפים – לא נגיע לארבעה מיליון בעוד שבוע, אבל אנחנו נהיה עם עוד מאות אלפי מחוסנים בשני חיסונים כנדרש, ואנחנו באמת במספרים מדהימים.

יולי יואל אדלשטיין: נכון להיום, בפני הממשלה תעמודנה שתי הצעות: האחת היא להאריך את הסגר, והשנייה – לפתוח את הכול.

יולי יואל אדלשטיין: אני אומר את זה במלוא האחריות כשר הבריאות: אני לא אשחק בשום משחקים.

יולי יואל אדלשטיין: אנחנו בכל הסיטואציה הזאת, אדוני היושב-ראש, כי לפני עשרה ימים ביקשנו סגר לשבועיים.

יולי יואל אדלשטיין: למה עברת – וגם אנחנו כולנו, וגם אזרחי מדינת ישראל – את כל הגיהינום הזה של האי-ודאות בימים האחרונים – כן תהיה פתיחה, לא תהיה פתיחה, יימשך הסגר, לא יימשך?

יולי יואל אדלשטיין: כי היה צורך לקצץ בהצעה של משרד הבריאות בשלושה-ארבעה ימים.

יולי יואל אדלשטיין: למה?

יולי יואל אדלשטיין: אני לא יודע, אבל כנראה היה למישהו צורך.

יולי יואל אדלשטיין: אז אני מודיע, אדוני היושב-ראש, שיהיו שתי הצעות: הארכת הסגר או פתיחה של כלל המשק.

יולי יואל אדלשטיין: לא מוצא חן בעיני מישהו – שייקחו פעם אחת אחריות.

יולי יואל אדלשטיין: אני כשר הבריאות לוקח את האחריות שלי פעם אחר פעם; מי שרוצה לשחק ולפתוח, שייקח אחריות.

יולי יואל אדלשטיין: אני ודאי פועל תחת החלטות הממשלה.

יולי יואל אדלשטיין: כשנפתח את כל המשק, נראה את התוצאות.

יולי יואל אדלשטיין: אפרופו, זו גם תשובה לכל אלה שאומרים שהסגר מיותר ושהסגר לא עובד – נראה את עצמנו בלי סגר.

יולי יואל אדלשטיין: תודה רבה.

יריב לוין: תודה רבה.

יריב לוין: חברות וחברי הכנסת, מי שרוצה להשתתף בהצבעה ומקומו למעלה מתבקש לעלות.

יריב לוין: אני מבקש מחברי הכנסת לשבת.

יריב לוין: חברי הכנסת עודה וטיבי, אנא, תשבו במקומות, כי אנחנו תכף נעבור להצבעה.

יריב לוין: אבל לפני כן, חברות וחברי הכנסת, אני מזמין את חבר הכנסת עמית הלוי לסכם, בבקשה.

יריב לוין: אני אומר שוב, מי שרוצה להצביע, אנא, שיעלה למעלה.

עמית הלוי: חברותיי וחבריי לכנסת, שרי הממשלה, אזרחי ישראל, ראש הממשלה החליפי חבר הכנסת בני גנץ, אתה יודע, אתה אומר שאתה חייל של ישראל, בני, אבל אתה כבר לא חייל.

עמית הלוי: אתה היית רמטכ"ל, בני גנץ, ואתה צריך להכיר את הכלל: Lose the battle but win the war.

עמית הלוי: Lose the battle but win the war.

עמית הלוי: תמיד יש הרבה משימות, ותמיד צריך לתעדף משימות.

עמית הלוי: סגולתה הגדולה של מנהיגות בעת משבר היא שהיא יודעת להבחין בין הטפל לעיקר, בין הקרב למלחמה.

עמית הלוי: ובצער אני אומר: אתה שוב ושוב עוסק בקרב; עסוק בקרב, לא במלחמה.

עמית הלוי: ולא בפעם הראשונה, כמו שהעיר כאן יושב-ראש הכנסת, לא בפעם הראשונה אתה מתעסק בקרבות, בשוליים.

עמית הלוי: אתה ראש ממשלה חליפי, היית רמטכ"ל – צריך להתעסק בעיקר, באסטרטגיה.

פנינה תמנו: אתה רוצה לחנך אותו להתעסק בעיקר?

עמית הלוי: וזה התחיל, גב' פנינה תמנו שטה – – –

פנינה תמנו: – – –

עמית הלוי: תקשיבי, תקשיבי, דברי לגופו של עניין.

עמית הלוי: זה התחיל, זה התחיל – – –

פנינה תמנו: – – – תמשיך לצטט משפטים באנגלית.

אוסנת הילה מארק: די, די – – –

עמית הלוי: שרת הקליטה, זה התחיל בוועדת הצוללות – – –

מאי גולן: – – –

פנינה תמנו: תדבר על – – –

עמית הלוי: זה התחיל בוועדת החקירה של הצוללות – – –

פנינה תמנו: תדבר על הלוויה ההמונית שהייתה היום בחסות ראש הממשלה שלך.

מאי גולן: – – –

עמית הלוי: זה התחיל בוועדת החקירה של הצוללות – –

איתן גינזבורג: מאוד קשור.

עמית הלוי: – – שצללה כבר – מזמן צללה, וידעת שהיא תצלול, ואם לא ידעת אז זו בעיה בפני עצמה – זה להתעסק בשוליים, לא בעיקר; וזה המשיך בדחיית הסגר של חבר הכנסת שלך, דחיית הסגר במערכת החינוך.

עמית הלוי: אז זה היה בלי להתחבא בחניון, לא היה צריך את כל המשחקים האלו, זה היה ככה, בוועדת החינוך – וזה לא העיקר.

עמית הלוי: אתה יודע, יש משנה במסכת ברכות שאומרת שכשאדם רוצה לברך על משהו אז הכלל הוא כזה: כל שיש עיקר ועימו טפל – מברכים על העיקר ולא על הטפל.

עמית הלוי: זה הכלל.

עמית הלוי: זה נכון במלחמה וזה נכון בחיים.

עמית הלוי: אתם מתעסקים בטפל ובשוליים.

עמית הלוי: תלמד מבנימין נתניהו שזיהה את העיקר במשבר הזה, זיהה את העיקר, זיהה את החיסונים, שזו הדרך היחידה – –

בועז טופורובסקי: – – – זיהה?

קריאות: – – –

עמית הלוי: – – לצאת מהמשבר הזה.

עמית הלוי: לא שהמערכת לא מורכבת, כן?

בועז טופורובסקי: כל המוטציות – – –

עמית הלוי: זיהה את העיקר, בועז.

עמית הלוי: זיהה את העיקר – – –

בועז טופורובסקי: קורונה – – – אפילו קורונה לא בדקו שם.

עמית הלוי: ולכן היום – ולכן היום, בועז טופורובסקי – – –

בועז טופורובסקי: – – – כל מה שהוא רוצה זה לצאת מהכלא, זה הדבר היחיד שהוא מזהה.

עמית הלוי: ולכן היום – –

בועז טופורובסקי: – – – זיהה את העיקר.

עמית הלוי: – – בשבדיה, בגרמניה – –

בועז טופורובסקי: עזוב מה שאתה אומר על גנץ – –

עמית הלוי: – – בבלגיה – – –

בועז טופורובסקי: – – מה, מה עם מה שביבי עושה?

בועז טופורובסקי: מה עם מה שביבי עשה או לא עשה?

בועז טופורובסקי: "זיהה את העיקר" – מאיפה כל המוטציות?

בועז טופורובסקי: כל החולים הגיעו דרך נתב"ג.

עמית הלוי: להפך – –

בועז טופורובסקי: את מי הוא לימד בגרמניה איך לעבוד?

עמית הלוי: – – המוטציה, המוטציה שפוגעת במקדם ההדבקה – –

בועז טופורובסקי: ראש ממשלת ניו זילנד באה אליו לשיעורים פרטיים, עשה לי טובה.

עמית הלוי: – – מלמדת את כולם בעולם – –

בועז טופורובסקי: עשה לי טובה.

עמית הלוי: – – שהדבר העיקרי שיוציא אותנו מהמשבר זה החיסונים.

בועז טופורובסקי: 5,000 מתים, זה העיקר.

עמית הלוי: על כל קשיש וישיש אתה היית צריך – –

בועז טופורובסקי: יותר ממלחמת יום כיפור.

עמית הלוי: – – לפרגן כאן, בועז.

עמית הלוי: לפרגן.

בועז טופורובסקי: אתה לא קולט שעשיתם טעויות?

עמית הלוי: לפרגן.

עמית הלוי: זקנים מחכים באנגליה – –

בועז טופורובסקי: ביבי מציל את המדינה.

עמית הלוי: – – ויחכו עוד חודשים עד הקיץ.

בועז טופורובסקי: 5,000 מתים – – – משפחות – – –

עמית הלוי: היית צריך לפרגן.

בועז טופורובסקי: תגיד להם שהוא הציל את המדינה.

בועז טופורובסקי: איזה שטויות אתה מדבר, "זיהה את העיקר".

יואב קיש: – – – בישראל, נכון?

קטי קטרין שטרית: – – –

בועז טופורובסקי: לך למדינות אי כמו ישראל.

בועז טופורובסקי: איך בניו זילנד ואוסטרליה – הרי הם למדו מביבי, ממש, גאונים גדולים.

אופיר כץ: התחסנת כבר?

עמית הלוי: ההשוואות המופרכות האלו, טופורובסקי, למדינות שלא רלוונטיות – –

בועז טופורובסקי: מה זה מופרך?

בועז טופורובסקי: שם אין מוטציות ושם אין קורונה, וכאן יש מוטציות ויש קורונה והכי הרבה הרוגים יחסית לגודל האוכלוסייה.

עמית הלוי: – – לא להרכב האוכלוסייה של ישראל, לא למחויבות של ישראל לאזרחים שנמצאים בחוץ לארץ, לא למחויבות של ישראל ליהודים שנמצאים בחוץ לארץ.

בועז טופורובסקי: כישלון, זה כישלון.

עמית הלוי: היא לא רלוונטית בכלל.

בועז טופורובסקי: זה כישלון יותר גדול מיום כיפור.

בועז טופורובסקי: אחרי יום כיפור העיפו את מפא"י, עכשיו אנחנו נעיף את הליכוד.

קטי קטרין שטרית: תתבייש לך, אל תשווה את יום כיפור – – –

בועז טופורובסקי: זה מה שיקרה אחרי המשבר הזה.

קטי קטרין שטרית: תתבייש לך – – –

אוסנת הילה מארק: – – –

עמית הלוי: בדיוק, בדיוק – – –

בועז טופורובסקי: – – – זה – – –

קטי קטרין שטרית: תתבייש לך, תתבייש לך.

עמית הלוי: חבר הכנסת טופורובסקי – – –

קטי קטרין שטרית: מה אתה בכלל משווה ליום כיפור?

קטי קטרין שטרית: גועל נפש.

עמית הלוי: בדיוק.

בועז טופורובסקי: – – –

קטי קטרין שטרית: איך אתם יכולים להשוות חיילים מול אויב?

קטי קטרין שטרית: איך אתה יכול לעשות השוואה כזאת?

קטי קטרין שטרית: תתבייש לך.

עמית הלוי: בדיוק, בדיוק כמו – – –

בועז טופורובסקי: – – –

קטי קטרין שטרית: תתבייש לך.

קטי קטרין שטרית: זה אומר שאתה לא מבין כלום.

בועז טופורובסקי: תתביישו אתם, תתביישו אתם.

בועז טופורובסקי: 5,000 מתים.

קטי קטרין שטרית: – – – הבוס שלך, בושה וחרפה.

בועז טופורובסקי: למה, מישהו בא – – – ואמר ביום כיפור – – –

קטי קטרין שטרית: – – – אפשר להשוות – –

בועז טופורובסקי: אין לכם אפילו בושה, אומרים שנתניהו גדול אחרי כל מה שהוא עשה.

קטי קטרין שטרית: – – צבא לנגיף?

קטי קטרין שטרית: איזו השוואה?

קטי קטרין שטרית: בדיוק כמו היושב-ראש שלך – –

עמית הלוי: בדיוק – – –

קטי קטרין שטרית: – – לא מבין דבר וחצי דבר.

בועז טופורובסקי: אסור לכם להתראיין, אז אתם באים לכאן לצעוק.

קטי קטרין שטרית: יום כיפורים, אתה יכול להשוות?

קטי קטרין שטרית: בושה לך.

קטי קטרין שטרית: אתם – – –

בועז טופורובסקי: – – – שאסור לך.

בועז טופורובסקי: אסור לך להתראיין, אז את באה לצעוק?

עמית הלוי: חבר הכנסת טופורובסקי, אני לא יודע כמה אתה מכיר את מלחמת יום כיפור.

בועז טופורובסקי: – – – להתראיין – – –

עמית הלוי: אני לא יודע כמה אתה מכיר, אני לא רוצה להזכיר פה שמות, אבל זה בדיוק כמו שהיו גנרלים שגם אז לא הבינו ובאמת לא זיהו את העיקר, והיו כאלו שצלחו את התעלה.

עמית הלוי: ואני אומר לך, שתדע, שתדע, שהחיסונים היום אלה בדיוק הגלילים – – –

בועז טופורובסקי: – – – שצלחו את התעלה – – –

עמית הלוי: תקשיב.

עמית הלוי: החיסונים הללו הם בדיוק הגלילים שצולחים את התעלה של המשבר הזה – –

פנינה תמנו: – – – עוד דקה הוא יצביע בעד.

עמית הלוי: – – ואם יש השוואה נכונה, היא בדיוק ההשוואה הזאת.

עמית הלוי: הזיהוי האסטרטגי – איך אפשר לצלוח את המשבר ולצלוח אותו.

בועז טופורובסקי: – – – היום בירושלים, כשכולנו עמדנו בפקקים בגלל הלוויה ועשרות האלפים שהיו שם, כמה קנסות דאגתם שיחולקו?

בועז טופורובסקי: כמה מחלות הופצו שם, כמה?

בועז טופורובסקי: תגיד לי אתה.

בועז טופורובסקי: הינה, אתה מייצג את השלטון.

בועז טופורובסקי: תתבייש לך.

יריב לוין: חבר הכנסת טופורובסקי, התאפקתי מאוד מאוד מאוד, אבל די.

יריב לוין: ואגב, אם אתה מעוניין להשתתף בהצבעה, אני מציע שתעלה למעלה.

בועז טופורובסקי: לא מצביע.

יריב לוין: אוקיי, זאת זכותך.

בועז טופורובסקי: – – –

עמית הלוי: הביקורת הזאת – אני מסיים, אדוני היושב-ראש, אבל תן לי לסיים.

בועז טופורובסקי: – – –

יריב לוין: חבר הכנסת טופורובסקי, לא.

יריב לוין: מספיק.

בועז טופורובסקי: – – – רק אזרחים שומרי חוק יקבלו קנסות.

יריב לוין: חבר הכנסת טופורובסקי, מספיק.

בועז טופורובסקי: אלה שיש להם נציגים בממשלה לא מקבלים קנסות.

בועז טופורובסקי: אז תעלו עוד יותר את הקנסות.

יריב לוין: חבר הכנסת טופורובסקי, תודה רבה, מספיק.

יריב לוין: מספיק.

קריאה: – – –

יריב לוין: זה נכון שהיה יותר טוב לקיים את הישיבה הזאת אחרי מועד הגשת הרשימות.

יריב לוין: היו פחות צעקות.

קריאה: – – –

יריב לוין: עכשיו מספיק, תודה.

יריב לוין: בבקשה.

קריאה: הוא מדבר שטויות.

קריאה: צודק.

קריאה: אבל אצלנו בליכוד זה לא משנה.

קריאה: אצלנו בליכוד – – –

עמית הלוי: חבר הכנסת טופורובסקי, בדיוק כמו ביום כיפור, צריך לדעת לזהות את הבעיה ולתת לה מענה.

עמית הלוי: זה בדיוק מה שעשה בנימין נתניהו.

עמית הלוי: לכן השבדים – – –

בועז טופורובסקי: ביבי – – –

עמית הלוי: תעזור לי.

יריב לוין: חבר הכנסת טופורובסקי, אני קורא אותך לסדר פעם ראשונה.

יריב לוין: מספיק.

קריאות: – – –

עמית הלוי: שוב אתם מתעסקים באישי ובשולי במקום להתעסק בעיקר.

עמית הלוי: תתעסק במה שהוא עשה.

עמית הלוי: תעזוב את השם, תתעסק בהישג הגדול.

עמית הלוי: תנתח נכון את המגפה, תסתכל סביבך על כל העולם ותבין לבד את המסקנה.

קריאה: – – –

עמית הלוי: אני מסיים, אבל לא נותנים לסיים.

עמית הלוי: לכן אני ממליץ, גם לכם, גב' פנינה תמנו שטה, להתעסק בעיקר.

עמית הלוי: אצלכם אומרים: "ישראל לפני הכול".

פנינה תמנו: – – –

עמית הלוי: עכשיו יש סלוגן חדש, "בוחרים ישר".

עמית הלוי: זה לא ישר, המשחקים הללו.

עמית הלוי: ישר זה לעשות מה שצריך.

עמית הלוי: אני מבקש לסיים, אדוני היושב-ראש.

עמית הלוי: לעשות את מה שצריך, פנינה, את מה שצריך, את העיקר, את הדבר האסטרטגי.

עמית הלוי: תעזרו בהבאת החיסונים, תפעילו את הקשרים שיש לכם או שאין לכם, כמו שעושה נתניהו.

עמית הלוי: תפסיקו לבלבל את המוח, תפסיקו להפריע בשטויות – כל יום דבר אחר, כל יום כותרת אחרת.

פנינה תמנו: – – –

עמית הלוי: פעם החיסונים לא מספיקים, פעם הם מספיקים, פעם נשארו יותר מדי, פעם הזריקו לצעירים שחיכו יותר.

פנינה תמנו: – – –

עמית הלוי: תפסיקו עם זה.

עמית הלוי: תפסיקו.

קריאה: – – – אדוני היושב-ראש – – – ועדת חוקה – – –

עמית הלוי: אני רוצה לסיים, אני מסיים בבקשה ובקריאה לאחיי ואחיותיי.

עמית הלוי: כמו שאמר כאן שר הבריאות, העניין פה הוא לא מגזרי, בכלל לא מגזרי.

עמית הלוי: הוא לא נוגע למגזר כזה או אחר, וצריך להשתחרר מהשיח המגזרי והשבטי שמכה בנו, שכל מגזר מגן על עצמו.

עמית הלוי: אני רוצה לומר לכולם ולסיים בסיפור הבא, של מנחם סדובסקי.

עמית הלוי: אני מקריא לכם, אזרחי ישראל מכל מגזר, ותקשיבו היטב לסיפור הזה.

עמית הלוי: מנחם סדובסקי מספר ככה – הוא מספר על יהודי בשם הרב אשר סלומון ז"ל.

עמית הלוי: הרב אשר סלומון מתפלל בשבתות בשיכון חב"ד בירושלים בדיוק בשעה 07:00.

עמית הלוי: בשבת הקודמת הגיע חולה קורונה מאומת למניין בחב"ד.

עמית הלוי: החולה הזה לא יכול היה ללכת למניין הקבוע.

עמית הלוי: למה?

עמית הלוי: כי ידעו שהוא חולה, אז לא נתנו לו להיכנס למניין הקבוע שלו.

עמית הלוי: אז הוא הלך לשיכון חב"ד.

עמית הלוי: למה הוא הלך לשיכון חב"ד?

עמית הלוי: אבסורד: כי היה לו יארצייט על אבא שלו.

עמית הלוי: אז הוא הלך לשיכון חב"ד כי היה לו יארצייט והוא בא לומר קדיש על אבא שלו.

עמית הלוי: הוא הדביק והביא למותו של הרב אשר סולומון.

עמית הלוי: "הוא הדביק את אבא שלי", כותב מנחם סדובסקי, שאבא שלו שוכב במצב קשה מאוד בתל השומר; הוא הדביק את אימא שלו, שיש לה מחלות רקע; הוא עצמו, מנחם, שבא לתקן להם את המחשב, נדבק; אשתו, בהיריון מתקדם, נדבקה; הילדה בת ה-18 נדבקה, עם קשיי נשימה.

עמית הלוי: המדביק ידע שהוא חיובי.

עמית הלוי: מסיים מנחם סדובסקי את המכתב שהוא שלח לי: מה דינו של האיש הזה?

עמית הלוי: מה דינו של האיש שבא לומר קדיש על אבא שלו והשאיר את שיכון חב"ד בדיוק כמו שתיארתי?

עמית הלוי: אני מבקש מכל אזרחי ישראל: תניחו למגזריות, לשבטיות.

עמית הלוי: היא טפלה לעיקר, למשותף שלנו.

עמית הלוי: משברים לאומיים תמיד גילו את החוסן הלאומי שלנו, את הכוח המשותף שלנו.

עמית הלוי: תתרכזו במשותף, תקפידו על ההנחיות, ונצא, בעזרת השם, לחירות אמיתית.

עמית הלוי: תודה.

יריב לוין: תודה רבה.

יריב לוין: חברות וחברי הכנסת, נא לשבת.

יריב לוין: בטרם נעבור להצבעה בנסיבות הפוליטיות החריגות שאנחנו נמצאים בהן בתקופה האחרונה, יש לפחות דבר אחד יציב: עשינו לנו מנהג קבוע להשביע את חברת הכנסת וסרמן לנדה בכל שבוע.

יריב לוין: אז אני מזמין שוב את חברת הכנסת רות וסרמן לנדה, שלדעתי – אני יכול לברך אותך, אני חושב שאת קבעת את שיא הכנסת בפער בין שתי השבעות בפרק הזמן הקצר ביותר.

יולי יואל אדלשטיין: – – –

יריב לוין: חברת הכנסת וסרמן לנדה נשבעה כאן אמונים, אם אינני טועה, לפני שבועיים אולי, ולמוחרת יצאה מן הכנסת כי אחד השרים התפטר והיא עזבה; עכשיו התפטר מישהו, והיא שבה אלינו לכאן.

יריב לוין: וכך היא מוצאת את עצמה מצהירה אמונים כאן בפער זמנים שנדמה לי שלא היה.

יריב לוין: אדוני היה יושב-ראש שנים ארוכות, נדמה לי שדבר כזה עוד לא היה לנו.

יולי יואל אדלשטיין: לא היה.

יריב לוין: אז אני מברך אותך פעמיים.

קטי קטרין שטרית: היושב-ראש, אתה יכול לומר לנו במקום מי?

יריב לוין: כן, כן.

יריב לוין: אני זוכר במקום מי.

יריב לוין: נדמה לי שזה היה חבר הכנסת יזהר שי שהתפטר מן הממשלה וחזר לכנסת במקומה של חברת הכנסת וסרמן לנדה, ועכשיו התפטר חבר הכנסת – – –

קריאה: – – –

יריב לוין: לא, לא.

יריב לוין: ביום שישי התפטר חבר הכנסת רם שפע, וזה מאפשר לרות וסרמן לנדה לחזור לכנסת.

יריב לוין: אם כן, חברי הכנסת, אני מתכבד להודיע לכנסת שעל פי סעיף 43 לחוק-יסוד: הכנסת, עם הפסקת חברותו בכנסת של רם שפע, שנכנסה לתוקפה היום, יום ראשון י"ח בשבט התשפ"א, 31 בינואר 2021, באה במקומו חברת הכנסת רות וסרמן לנדה.

יריב לוין: בהתאם לסעיף 15 לחוק-יסוד: הכנסת ולסעיף 2 לחוק הכנסת, התשנ"ד–1994, אני מזמין את חברת הכנסת רות וסרמן לנדה לעלות לדוכן.

יריב לוין: חברת הכנסת רות וסרמן לנדה, אקרא בפנייך את הצהרת האמונים של חבר הכנסת, ואת תשיבי: "מתחייבת אני".

יריב לוין: זה נוסח ההצהרה: אני מתחייבת למלא אמונים למדינת ישראל ולמלא באמונה את שליחותי בכנסת.

רות וסרמן לנדה: מתחייבת אני.

יריב לוין: בברכה ובהצלחה.

רות וסרמן לנדה: תודה.

יריב לוין: חברת הכנסת וסרמן לנדה, אני אאפשר לך להצביע כאן מהאולם.

יריב לוין: (קריאה שנייה וקריאה שלישית)

יריב לוין: אם כן, חברות וחברי הכנסת, אנחנו עוברים להצבעה על הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5), התשפ"א–2021.

יריב לוין: מאחר שלחוק לא הוגשו הסתייגויות, אנחנו מצביעים על החוק בקריאה השנייה כנוסח הוועדה.

יריב לוין: הצבעה.

יריב לוין: הצבעה מס' 1 בעד סעיפים 1–4 – 40 נגד – 18 נמנעים – אין סעיפים 1–4 נתקבלו.

יריב לוין: אני אוסיף את קולותיהם של חבר הכנסת עמית הלוי – בעד, וחברת הכנסת רות וסרמן לנדה – בעד.

יריב לוין: אם כן, 42 בעד, 18 מתנגדים, אין נמנעים.

יריב לוין: לפיכך, אני קובע שהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5), התשפ"א–2021, התקבלה בקריאה השנייה.

יריב לוין: מכאן אנחנו עוברים להצבעה בקריאה השלישית.

יריב לוין: הצבעה מס' 2 בעד החוק – 37 נגד – 18 נמנעים – אין חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5), התשפ"א–2021, נתקבל.

יריב לוין: אני מוסיף את קולותיהם של חברי הכנסת הלוי ווסרמן לנדה.

יריב לוין: בסך הכול יש לנו 39 בעד, 18 מתנגדים, אין נמנעים.

יריב לוין: לפיכך, אני קובע שהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5), התשפ"א–2021, התקבלה בקריאה השלישית, ונכנסה לספר החוקים.

יריב לוין: הודעה ליושב-ראש ועדת הכנסת חבר הכנסת גינזבורג שאינה מחייבת הצבעה.

יריב לוין: בבקשה.

): תודה רבה, אדוני היושב-ראש.

): חבריי חברי הכנסת, אני מתכבד להודיע על חילופי גברי מטעם סיעת כחול לבן בוועדות הכנסת הבאות:

): בוועדת הכנסת תכהן חברת הכנסת רות וסרמן לנדה במקומה של חברת הכנסת הילה שי וזאן; בוועדת הכספים תכהן חברת הכנסת רות וסרמן לנדה במקומה של הילה שי וזאן, ותהלה פרידמן – במקומו של חבר הכנסת לשעבר רם שפע; בוועדת הכלכלה תכהן חברת הכנסת רות וסרמן לנדה במקומה של הילה שי וזאן; בוועדת החוץ והביטחון תכהן חברת הכנסת רות וסרמן לנדה כממלאת המקום הפנוי לסיעה; בוועדת החוקה, חוק ומשפט חברת הכנסת רות וסרמן לנדה תכהן במקום הפנוי לסיעה; בוועדת העבודה, הרווחה והבריאות תכהן חברת הכנסת רות וסרמן לנדה במקומה של חברת הכנסת הילה שי וזאן; בוועדה לביקורת המדינה תכהן חברת הכנסת רות וסרמן לנדה במקומה של חברת הכנסת הילה שי וזאן; בוועדה המיוחדת לעניין נגיף הקורונה החדש תכהן חברת הכנסת רות וסרמן לנדה במקומה של חברת הכנסת הילה שי וזאן; בוועדה למיגור הפשיעה במגזר הערבי תכהן חברת הכנסת רות וסרמן לנדה במקום הפנוי לסיעה.

): תודה רבה, אדוני.

יריב לוין: תודה רבה.

יריב לוין: << הלסי >> מחדלי הממשלה בהפעלת נתב"ג בתקופת הקורונה << הלסי >>

יריב לוין: חברות וחברי הכנסת, אנחנו עוברים מכאן להצעות לסדר-היום בנושא: מחדלי הממשלה בהפעלת נתב"ג בתקופת הקורונה, מס' 2568, 2569, 2570 ו-2571.

יריב לוין: ראשון הדוברים – חבר הכנסת בועז טופורובסקי, בבקשה.

בועז טופורובסקי: אני לא יודע אם יש לי קול, אדוני היושב-ראש, מהצעקות קודם.

בועז טופורובסקי: תודה רבה, אדוני היושב-ראש.

בועז טופורובסקי: אברהם ישעיה, בן 26, ממודיעין עילית; מנחם מנדל משי זהב, בן 84, מירושלים; שרה זיסל משי זהב, בת 80, מירושלים; משה יוסף וייסמן, בן 81, מאשדוד; חיים חבקין, בן 74, מבני ברק; אברהם יהודה כהן, בן 74, מבני ברק; שלמה קולמן, בן 43, מירושלים; משה חרזי, בן 47, מתל אביב; עליזה גרינברג, בת 79, מירושלים; יגאל תירם, בן 68, מגבעת אולגה; יוסף סצ'י, בן 91, מכרמיאל; לאה קירשבוים, בת 43, ממודיעין עילית; יעקב סאמעט, בן 84, מירושלים; מנחם פרישמן, בן 76, מירושלים; עזרא עקירב, בן 75, מעפולה; רות סיילס, בת 60, מאשדוד; עמנואל סומר, בן 83, מירושלים; נפתלי יעקב ברנשטיין, בן 47, מבית שמש; אליעזר יעקב גנץ, בן 64, מאלעד; יעקב שינדלר, בן 59, מירושלים; עוזי כהן, בן 45, מנטע; יעקב יצחק רובינשטיין, בן 70, מתל אביב; יעקב רושניבסקי, בן 71, מירושלים; ישראל יצחק קנר, בן 72, מפתח תקווה; עזרא גורודצקי, בן 91, מירושלים; יהודה משה, בן 73, מירושלים; דב מזוז, בן 82, מראשון לציון.

בועז טופורובסקי: אני מודה לרינו צרור מגלי צה"ל על השמות האלה.

בועז טופורובסקי: אבל אלה רק – נורא להגיד "רק" – 27 שמות מתוך 1,407 מתים, איש ואישה, שמתו רק בחודש האחרון מקורונה.

בועז טופורובסקי: 1,407 זה יותר מפי שניים ממלחמת ששת הימים, וזה רק בחודש האחרון.

בועז טופורובסקי: נתניהו אהב לספר לנו אחרי הסגר הראשון איך מנהיגים מתקשרים אליו מכל העולם כדי לשאול איך מטפלים במשבר הקורונה.

בועז טופורובסקי: אני לא יודע מה נתניהו סיפר לכל אותם המנהיגים שהתקשרו, מניו זילנד, מאוסטרליה, מדרום קוריאה, מסינגפור; מה שברור הוא שהוא לא הקשיב לעצמו.

בועז טופורובסקי: זה נכון, בזמן הסגר הראשון המגפה הייתה בשליטה.

בועז טופורובסקי: לא היו חוקי קורונה, לא היו בכלל חוקים; הייתה ממשלה שאמרה לנו להיזהר, והקשבנו לה, והסגר היה בשליטה.

בועז טופורובסקי: אבל אחר כך נתניהו והממשלה איבדו שליטה.

בועז טופורובסקי: אולי היו מנהיגים שהתקשרו לנתניהו, אבל הוא שכח להתקשר לעצמו.

בועז טופורובסקי: במאי נתניהו קרא לכולם לשתות כוס קפה, לשתות בירה, "לעשות חיים", לשון נתניהו, והתוצאה היא שעוד מעט נציין 5,000 מתים, 5,000 הרוגים במלחמה הנוראית הזו, מלחמת הקורונה.

בועז טופורובסקי: ישראל הפכה ממדינה עם מעט תחלואה לאחת המדינות המובילות בעולם ברמת התחלואה ביחס להיקף האוכלוסייה.

בועז טופורובסקי: המחדל הלאומי הזה היה בכל מקום, אבל השיא שלו היה בנתב"ג.

בועז טופורובסקי: הקורונה הגיעה לישראל לא דרך מצרים, לא דרך ירדן, לא דרך סוריה, לא דרך לבנון, לא דרך הים – היא הגיעה דרך נתב"ג.

בועז טופורובסקי: המוטציות נהרו לישראל במטוסים, ונתניהו פתח להן את כל השערים.

בועז טופורובסקי: לא רק שהממשלה עודדה אזרחים לטוס, היא אמרה: טוסו לדובאי, וכמעט 100,000 איש טסו לדובאי.

בועז טופורובסקי: דובאי הפכה למדגרת המוטציות, והאנשים האלה שחזרו מדובאי לא טרחו להיבדק לקורונה, המדינה לא דרשה שהם ייבדקו לקורונה.

בועז טופורובסקי: אפילו אחרי הנחיתה הם לא נבדקו לקורונה, והם באו והדביקו והדביקו, ואנשים מתו ומתו, והמשיכו למות וממשיכים למות.

בועז טופורובסקי: האמת היא שהמחדל הוא כל כך גדול עד שקשה לא לתהות: האם הממשלה כל כך טיפשה, או שאולי יש כאן שיטה?

בועז טופורובסקי: האם הטמטום שולט בממשלה או הקונספירציה?

בועז טופורובסקי: אולי מישהו היה מעוניין בפניקה, אולי מישהו היה מעוניין בסגר, אולי מישהו חישב חישובים נוראיים ואמר: אז יהיו עוד כמה מתים, העיקר שאני אשתחרר מהכלא.

בועז טופורובסקי: עכשיו שמעתי שרוצים שלכל מי שיחזור מחוץ לארץ יוצמד אזיק אלקטרוני – האח הגדול גרסת נתניהו ואדלשטיין.

בועז טופורובסקי: לא רק שההתנהלות שלכם הביאה לאלפי מתים, לעשרות אלפי עסקים סגורים, למאות אלפים ולמיליונים של אזרחים שסובלים ממצוקה כלכלית ונפשית, עכשיו אתם גם רוצים להתחיל להצמיד לנו אזיקים.

בועז טופורובסקי: נתניהו לא יהיה עם אזיקים, כל שאר המדינה תהיה עם אזיקים.

בועז טופורובסקי: קודם החוזרים מחו"ל – נתב"ג, אמרנו – אחר כך המבודדים; להפוך את כולנו לאסירים, לאסירי בית פוליטיים.

בועז טופורובסקי: אתם גרמתם למחדל, ממשלת ישראל; אתה גרמת למחדל, נתניהו.

בועז טופורובסקי: אתה גרמת למחדל, ואזרחי ישראל ישלמו את המחיר עם ריבית של אזיק אלקטרוני.

בועז טופורובסקי: האמת שאני כבר לא יכול להיות בטוח מול האנשים שאני פוגש ברחוב ולהגיד להם שהממשלה תעצור שם.

בועז טופורובסקי: אולי בקרוב יפתחו כאן מחנות מעצר לאזרחים בשם הקורונה.

בועז טופורובסקי: מי שמצליח לחשוב על רעיון של אזיק אלקטרוני לאזרחים, לא בטוח שיעצור שם.

בועז טופורובסקי: נתניהו מדרדר אותנו לא רק במורד המחלה אלא גם במורד הדמוקרטיה.

בועז טופורובסקי: מצמיד אזיקים ושולח שליחים דוגמת יואב קיש כדי להתחיל ולזרוע את זרעי ביטול הבחירות, כי הוא לא מוכן להפסיד למרות שהוא יודע ששלטונו מגיע לסיומו.

בועז טופורובסקי: נתניהו יודע שהוא איבד את האמון של הציבור, ומוכן להקריב את הדמוקרטיה בשביל השלטון, בשביל החופש האישי שלו; להפוך את כולנו לאסירים, העיקר שהוא יישאר אזרח חופשי.

בועז טופורובסקי: נתניהו חטף מדינה שלמה כדי לברוח מהעמדה לדין, ובדרך גרם למחדל שעלה בחיים של אלפים.

בועז טופורובסקי: הגיע הזמן להחזיר את השפיות, הגיע הזמן למנהיגות שאכפת לה מהאזרחים ולא מעצמה.

בועז טופורובסקי: בתוך כל המחדל שמקיף אותנו בימים אלה יש נקודת אור אחת: יש עתיד ויאיר לפיד.

בועז טופורובסקי: בקרוב אנחנו ניקח את מושכות השלטון, יאיר לפיד יהיה ראש ממשלת ישראל, ואזרחי ישראל יזכו במנהיג אמיתי ובמנהיגות אמיתית, שתפעל עבורם ולא בעבור עצמה.

בועז טופורובסקי: תודה.

יריב לוין: תודה רבה.

יריב לוין: חבר הכנסת יאיר לפיד, בבקשה.

יריב לוין: אדוני ראש האופוזיציה, בבקשה.

יאיר לפיד: אדוני היושב-ראש, כנסת נכבדה, 4,738 מתים – הצלחה כבירה.

יאיר לפיד: 4,738 אנשים מתו מהקורונה, וראש ממשלת ישראל אומר להם: הצלחה כבירה.

יאיר לפיד: זו הצלחה כבירה.

יאיר לפיד: פה ליד, בקפריסין, מתו בכל הקורונה 197 בני אדם.

יאיר לפיד: בשבוע האחרון במדינת ישראל מתו יותר – הצלחה כבירה.

יאיר לפיד: אפס אכיפת חוק – הצלחה כבירה; בנתב"ג, חודשים אחרי חודשים מגיעים מניו יורק מטוסים מלאים חולי קורונה שבאים הנה לקבל טיפול רפואי – הצלחה כבירה; אפס טיפול בעסקים, 90,000 עסקים נסגרו במדינת ישראל – הצלחה כבירה; ראש ממשלת ישראל אומר לכל מי שסגר את העסק שלו במדינת ישראל: תדע, הצלחה כבירה.

יאיר לפיד: אני חוזר עוד פעם על הנתון שאיתו התחלתי: 4,738 מתים – הצלחה כבירה, קורא לזה ראש ממשלת ישראל.

יאיר לפיד: אין מדינת אי אחת עם מספרים כאלה של מתים.

יאיר לפיד: לא מזמן ראש הממשלה היה בזום עם ראש ממשלת אוסטרליה, דיבר איתו על ההצלחה הכבירה.

יאיר לפיד: באוסטרליה, מדינה של 26 מיליון בני אדם, מתו עד עכשיו מהקורונה 909 בני אדם, רבע מאיתנו – הצלחה כבירה; טוחן את ה"הצלחה כבירה", "הצלחה כבירה" הזאת בתקווה שכולנו נשכח.

יאיר לפיד: יש בעיה אחת עם כל השיווק האין-סופי הזה: שקרים לא מחזירים אנשים לחיים.

יאיר לפיד: מי שמת, מת לתמיד; מי שהעסק שלו נהרס כבר לא יקום מזה.

יאיר לפיד: זאת לא הצלחה כבירה, זה הכישלון הגדול ביותר שהיה פה אי פעם.

יאיר לפיד: שמעתי את חבריי חברי הכנסת משווים את זה למלחמת יום הכיפורים.

יאיר לפיד: זה כישלון יותר גדול – כמעט כפול במתים, ההצלחה הכבירה.

יואב קיש: אני לא זוכר שלאיראן היו 60,000 מתים במלחמת יום כיפור.

יואב קיש: אל תהיה פופוליסט.

יאיר לפיד: אני רוצה לראות את ראש ממשלת ישראל בלוויה אחת, אצל משפחה אחת שחייה נהרסו.

יאיר לפיד: נראה אותו אומר "הצלחה כבירה" ליהודה משי זהב, שאימא שלו, אבא שלו ואח שלו מתו באותו שבוע – אימא שלו מקורונה, אבא שלו אחרי סיבוכים של קורונה.

יאיר לפיד: אתה תסתכל לו בעיניים ותגיד לו "הצלחה כבירה"?

יאיר לפיד: כל אחד מהאנשים שמת זה משפחה שהתפרקה, שנהרסה, שנשברה לחתיכות, וראש ממשלת ישראל אומר לה "הצלחה כבירה".

יאיר לפיד: אין לכם לב?

יאיר לפיד: לפחות תורידו טונים.

יאיר לפיד: לפחות תרכינו ראש.

יאיר לפיד: כשהיו פיגועים ונתניהו היה באופוזיציה, הוא לא היסס לרגע לבוא לזירות של פיגוע לרקוד על הדם.

יאיר לפיד: למה אתה לא בא למשפחה אחת שיושבת שבעה על זה שהאיש, הבעל, האח, האבא, מת מהקורונה?

יאיר לפיד: למה אתה לא משתתף בצער?

יאיר לפיד: כי זה הורס את קמפיין ההצלחה הכבירה שלך?

יאיר לפיד: כי תצטרך להודות באמת – שאין אף מנהיג של מדינת אי שפישל כמוך בקורונה?

יאיר לפיד: אני מסתכל על הלוויה הזאת היום בירושלים.

יאיר לפיד: אף שוטר אחד לא נשלח כדי לתת דוח אחד לאנשים שמפיצים מחלות – לא מפני שהם רוצים להפיץ מחלות, אלא מפני שהונו אותם ורימו אותם והמנהיגים שלהם מוליכים אותם שולל.

יאיר לפיד: הרי יהיו מתים בגלל הלוויה הזאת; הלוויה הזאת תוביל ללוויות אחרות – ואפס אכיפה.

יאיר לפיד: ראש ממשלת ישראל מצלצל בלילות לנכד של הרב קנייבסקי לבקש רשות להמשיך את הסגר; בכניעה, בשפל רוח, זוחל מולו לבקש רשות, כי הוא נסחט על ידו.

יאיר לפיד: ואנחנו מתייחסים לזה כאילו זה סביר, כאילו יש היגיון בזה שראש הממשלה של מדינה במשבר לאומי חמור עם מגפה משתוללת צריך לבקש רשות מהנכד של מישהו לבצע את עבודתו.

יאיר לפיד: אלו בדיוק הדברים שאנחנו לא נסכים להם בשום אופן.

יאיר לפיד: אין לי שום בעיה עם חרדים, אין לי שום בעיה מפלגות חרדיות, אין לי שום בעיה עם זה שמישהו דתי; יש לי בעיה גדולה עם מישהו שחושב שהחוק לא קשור אליו או לא תופס לגביו.

יאיר לפיד: החוק הוא לכולם, התקנות הן לכולם, ההנחיות הן לכולם, ואכיפה צריכה להיות לכולם.

יאיר לפיד: אם המכת"זיות היו אתמול בבלפור, איפה היו היום המכת"זיות בלוויה ההמונית בירושלים?

יאיר לפיד: או שזה לכולם או שזה לא יהיה לאף אחד.

יאיר לפיד: 4,738 מתים, וראש ממשלת ישראל אומר "הצלחה כבירה".

יאיר לפיד: מה אנחנו היינו עושים?

יאיר לפיד: היינו מקימים ממשלה אמיתית: 18 שרים, בלי שר לענייני מים, בלי שרה לענייני קהילות לא קיימות; קבינט קורונה של ארבעה – ראש ממשלה, שר אוצר, שר בריאות ושר ביטחון, בלי ראש ממשלה חליפי, בלי שיירה חליפית, בלי הטרלול הגמור שתוקף אותנו פה יחד עם המגפה; הולכים לעבוד בזה: דמי אבטלה לעצמאים; סוגרים את נתב"ג ביום הראשון.

יאיר לפיד: לא משנה איזו מפלגה לוחצת לפתוח אותו – סוגרים ביום הראשון ואומרים: פה ייכנסו רק אנשים עם בדיקת קורונה, שיודעים להראות לנו שהם בריאים.

יאיר לפיד: חרדים, חילונים, יהודים, ערבים – מה זה משנה?

יאיר לפיד: בדיקת קורונה.

יואב קיש: זה לא פותר את ההדבקה.

יואב קיש: תבין, זה לא פותר את ההדבקה.

יואב קיש: זה לא עוזר.

יואב קיש: צריך לשמור בידוד.

יואב קיש: זה לא מספיק, בדיקת קורונה.

יאיר לפיד: סגן שר הבריאות, אם לא היו שם חולי קורונה ואם לא היו שם חולי קורונה שאנחנו הכנסנו לארץ – –

יואב קיש: זה לא מספיק.

יואב קיש: הבידוד זה המפתח – זה מה שאני מסביר.

יאיר לפיד: – – והיו מכניסים אותם לבידוד, לא היו פה 4,783 מתים במשמרת שלך.

יאיר לפיד: סגן שר הבריאות בניו זילנד, יש לו 20 מתים; סגן שר הבריאות בסינגפור, יש לו 27 מתים.

יואב קיש: המשמרת שלי זו מלחמת עולם שלישית ולא יום כיפור.

יואב קיש: זו מלחמת עולם שלישית.

יאיר לפיד: סגן שר הבריאות בקפריסין – 197 מתים.

יואב קיש: זה השיא של פופוליזם.

יואב קיש: זו מלחמת עולם שלישית.

יואב קיש: אל תלמד אותי על יום כיפור.

בועז טופורובסקי: ואתה מפסיד בה.

יואב קיש: מעולם לא היו להם 60,000 הרוגים ביום כיפור.

יאיר לפיד: סגן שר הבריאות יואב קיש – – –

יואב קיש: פשוט פופוליזם זול.

יאיר לפיד: בכל מדינות האי מתו הרבה פחות אנשים – תסביר את זה.

יואב קיש: אני אסביר.

יאיר לפיד: ואם אתה לא יודע להסביר את זה, אל תיתן לראש הממשלה לעמוד ולהגיד לנו "הצלחה כבירה".

יואב קיש: אני אעלה להסביר.

יואב קיש: אחריך אני אעלה להסביר.

יאיר לפיד: 4,783 מתים.

בועז טופורובסקי: תודה שטעית.

יאיר לפיד: יואב קיש, הם מתים לתמיד.

יואב קיש: אני אעלה להסביר אחריך.

יאיר לפיד: הם לא יחזרו לחיים אחרי הממשלה העלובה והמשוגעת שלכם.

יאיר לפיד: אנחנו באירוע מטורלל.

יאיר לפיד: אנחנו באירוע משוגע.

יאיר לפיד: זאת ממשלה מופרעת, זה כאוס גמור.

יאיר לפיד: מה שמדינת ישראל זקוקה לו זאת ממשלה שפויה; הדבר הפשוט הזה – ממשלה שפויה, נורמלית; אנשים שקמים בבוקר והולכים לעבוד כדי שתהיה בריאות ציבור, כדי שבתי החולים יקבלו את מה שהם צריכים, כדי שהעסקים הקטנים לא יתרסקו, כדי שלא נלך בכל רחוב בישראל ונראה "להשכרה", "להשכרה", "למכירה", "למכירה", "להשכרה", "להשכרה"; כדי שהחל"ת יהיה במודל שלא יגרום לאנשים לאבד את עבודתם או לעבוד בשחור.

יאיר לפיד: ממשלה נורמלית.

יאיר לפיד: שפיות.

יאיר לפיד: אתם יודעים מה, מדינת ישראל, אפילו בזמן הקורונה, יותר מכל דבר אחר זקוקה לממשלה שנגיד אחרי שבוע תתעורר יום אחד בבוקר ותאמר לעצמך: היי, לא חשבתי כבר שבוע על הממשלה.

יאיר לפיד: היא לא עלתה בדעתי, היא לא שיגעה אותי.

יאיר לפיד: היא לא יצרה רעש בלתי פוסק.

יאיר לפיד: לא היו בה מריבות פנימיות.

יאיר לפיד: היא הייתה גוף יעיל שעובד בשבילי, שאני לא צריך לחשוב עליו כל הזמן.

יאיר לפיד: אני לא צריך לקום בבוקר ולשאול את עצמי: איך זה ששר הביטחון הוא גם ראש הממשלה החליפי, גם שר המשפטים וגם רב עם שר הבריאות על השאלה מה חושב ראש הממשלה?

יאיר לפיד: לא.

יאיר לפיד: ממשלה שפויה – – –

יואב קיש: שכחת את שר התקשורת.

יאיר לפיד: גם שר התקשורת, אני מסכים.

יאיר לפיד: ממשלה שפויה, נורמלית, שעובדת בשביל האזרחים; סתם, עושה את עבודתה, קטנה, יעילה, חסכנית, ובעיקר מצילת חיים.

יאיר לפיד: עם ראש ממשלה שלא קם בבוקר ואומר: 4,783 מתים – זו הצלחה כבירה.

יאיר לפיד: תודה רבה.

מכלוף מיקי זוהר: תודה רבה לחבר הכנסת יאיר לפיד, יושב-ראש האופוזיציה.

מכלוף מיקי זוהר: יעלה חבר הכנסת עודד פורר, בבקשה.

יואב קיש: שנייה הוא לא נשאר אפילו להקשיב.

יואב קיש: שנייה.

יואב קיש: הלך ונעלם.

יואב קיש: גם אתה?

בועז טופורובסקי: אני בא, אני בא.

יואב קיש: חשבתי שאתם רוצים לשמוע.

בועז טופורובסקי: אני כאן.

בועז טופורובסקי: רציתי לשמוע אותך מודה בטעויות.

עודד פורר: השאלה היא אם אתה תקשיב, יואב.

יואב קיש: אני, ברשותך, מקצר וחוזר.

יואב קיש: צורכי קיום.

יואב קיש: אני חוזר עוד דקה.

עודד פורר: בסדר, רק אין שר במליאה.

מכלוף מיקי זוהר: אין שר תורן במליאה.

מכלוף מיקי זוהר: אני מבקש ממזכירות הכנסת לפתור – – –

עודד פורר: אז אני אבקש לדבר – אני רוצה לדבר מול השר.

מכלוף מיקי זוהר: גם אני מעוניין שתדבר מול השר.

עודד פורר: כשיגיע השר.

עודד פורר: אולי נצא להפסקה בינתיים עד שיהיה שר, עד שתמצאו שר, מיקי.

מכלוף מיקי זוהר: אני לא יודע אם יש לי סמכות להוציא את המליאה להפסקה.

עודד פורר: זה ייתן לך זמן להתראיין, או שלא ייתנו לך.

מכלוף מיקי זוהר: אני יכול להגיד לך דבר אחד – באמת, שאלת שאלה מעניינת – אם יש משהו שלא חסר לי כרגע זה להתראיין.

עודד פורר: לא, אני יודע, אבל לי זה חסר שאתה מתראיין.

עודד פורר: גם משום מה אסרתם על כל חברות הכנסת בליכוד להתראיין.

עודד פורר: כיושב-ראש הוועדה לקידום מעמד האישה – – –

מכלוף מיקי זוהר: כמות הראיונות שעשיתי בשנים האחרונות – – –

עודד פורר: אבל אני אומר, כיושב-ראש הוועדה לקידום מעמד האישה, העובדה שאסרתם על חברות הכנסת להתראיין – אני חושב ששווה לקיים עליה דיון פה, במליאה.

עודד פורר: אם היה שר, היינו דנים איתו על הנושא הזה.

מכלוף מיקי זוהר: אני לא חלק ממקבלי ההחלטות בעניין הזה.

עודד פורר: כמובן שאין שר.

עודד פורר: אוה, הינה, הגיע השר.

מכלוף מיקי זוהר: הינה, השר הגיע.

עודד פורר: בכל זאת אנחנו מדברים על משהו שהממשלה עשתה, לפחות שיהיה נציג אחד מהממשלה.

איציק שמולי: – – –

עודד פורר: אם זה היה שר אחר לא הייתי שם לב.

עודד פורר: בגלל שזה היית אתה, שמתי לב.

אלעזר שטרן: כשמדברים על מה שהממשלה עשתה, יש שר אחד; כשמדברים על מה שהממשלה לא עשתה, אז לא צריך – – –

מכלוף מיקי זוהר: בבקשה, חבר הכנסת פורר.

עודד פורר: תראה, אדוני היושב בראש, חבריי חברי הכנסת, אדוני סגן שר הבריאות, מבחינת האזרח הפשוט, כשהממשלה אומרת שהיא מכריזה סגר – הוא לא קורא את הניירות שמונחים פה בפנינו, הוא לא קורא את התקנות, הוא לא קורא את החוק; הוא מבין: סגר – סוגרים.

עודד פורר: אני אומר לך, העובדה שאתם הכרזתם סגר על מדינת ישראל, סגרתם את החנויות, סגרתם את בתי הספר, סגרתם את גני הילדים, לא אפשרתם לאנשים להתפרנס אבל השארתם את נתב"ג פתוח, היא הבדיחה הכי עצובה שאני שמעתי בחודשים האחרונים.

עודד פורר: והמחיר שאנחנו משלמים על זה הוא סגר מתמשך.

עודד פורר: הרי אתם יודעים שאתם עסקתם בחודשים האלה, וגם בזמן הסגר, ביבוא קורונה לכאן וביצוא הכסף הישראלי למסעדות ובתי מלון במדינות אחרות.

עודד פורר: עשיתם את זה, אגב, גם בתקופה שלפני הסגר.

עודד פורר: בתי המלון בתל אביב, בנתניה ובטבריה היו סגורים, לא יכלו להיפתח; המסעדות סגורות, סגורות עוד מהסגר השני – עוד לא פתחתם אותן מאז – אבל אפשרתם לאנשים לטוס לחו"ל, לצרוך במסעדות שם, בבתי המלון שם, להדביק ולהידבק שם ולחזור לכאן.

עודד פורר: ועל הפארסה הזאת אתם צריכים לפחות את המינימום של האחריות לבוא לפה ולהגיד: טעינו.

עודד פורר: טעינו.

עודד פורר: טעיתם כשבספטמבר, בניגוד לאזהרות – לא רק של ישראל ביתנו; של הפרויקטור שאתם מיניתם – אפשרתם כניסה של 12,000 אברכים.

עודד פורר: למה?

עודד פורר: כי אריה דרעי רצה – 12,000 מברוקלין, כשהמגפה משתוללת שם, כשברור לחלוטין שכניסתם לכאן בלי בידוד ובלי בדיקות לא תועיל לרצון שלנו להנמיך את ההדבקה.

עודד פורר: אחר כך אתם באים ומגלגלים על הציבור עוד סגר, ומאריכים את הסגר, וסוגרים את בתי הספר, ואתם עוד מספרים עכשיו על הפתרונות שלכם של האיזוק האלקטרוני.

עודד פורר: אתה יודע, או שאתה לא יודע, אבל חוק שהגישה חברת קואליציה של איזוק אלקטרוני לאסירי אלימות במשפחה תקוע ולא עבר בוועדות פה בכנסת, כי אתם תקעתם אותו, כי לא אפשרתם לנו לדון בו אפילו.

עודד פורר: אז עכשיו אתם מספרים לי שתעשו איזוק אלקטרוני לכל מי שנוחת בנתב"ג?

עודד פורר: הרי גם במהלך הסגר הזה, כשאתם מבינים שנתב"ג זה הפרצה שדרכה נכנסת לכאן עוד ועוד קורונה, עם עוד ועוד מוטציות כאלה ואחרות, אתם סוגרים את נתב"ג אבל לא סוגרים את המעברים, וממשיכות כניסה ויציאה מישראל ולישראל דרך סיני, דרך ירדן.

יואב קיש: אנחנו מדינת אי.

עודד פורר: ואני אומר לעצמי: מדוע לא סגרתם את המעברים?

עודד פורר: הדבר הכי בסיסי.

יואב קיש: – – –

עודד פורר: הרי מה עשו?

עודד פורר: תפסיקו לזרוק כל הזמן אשמה על אחרים.

עודד פורר: אתם הממשלה, אתם הממשלה הכי גדולה שהייתה כאן אי פעם – תיקחו אחריות על ההחלטות שקיבלתם ועל ההחלטות שלא קיבלתם.

עודד פורר: ואתה יודע, כשמדברים על יום הכיפורים, לא משווים למלחמת יום הכיפורים, שהיא מלחמה איומה ונוראה, ואני לא חושב שצריך להשוות, אין קורלציה בין הדברים – אבל ניהול המשבר הזה וההכנות למשבר הזה הם כמו ההכנות למלחמת יום הכיפורים, והימ"חים הריקים הם מערכת הבריאות הקורסת, שהחזיקו אותה במשך שנים ארוכות עם הראש מעל המים.

עודד פורר: אתה יודע שבכל המדינות האחרות השאירו פער של מיטות פנויות לימי מגפה; פה המצאנו 110% תפוסה.

עודד פורר: הרי בכל חורף אנחנו עם 110% תפוסה, אז ברור לחלוטין שבמגפה הכי קטנה אנחנו נגיע לעומסים כאלה שתחייבו כל פעם סגר.

עודד פורר: עמדתי כאן, יואב, כשאתה כבר היית סגן שר הבריאות, אחרי הסגר הראשון, ואמרתי לכם:

עודד פורר: תכינו את מערכת הבריאות בכסף שיש לכם, בזמן שיש לכם, לסגר השני והשלישי שעוד יבואו, ותייצרו מערכת כזאת שלא מחייבת סגר, שלא מחייבת כל פעם, בעומסים מסוימים, לסגור את כל המדינה כי יש לנו 1,000 חולים קשים.

עודד פורר: ולא עשיתם את זה – לא בקבלת החלטות, לא בהכנת המערכת, וגם לא ביכולת שלכם לעמוד עם עמוד שדרה אל מול השותפות הקואליציוניות שלכם, או יש לומר אולי סניפי הליכוד שלכם, שהפכו להיות – ש"ס ויהדות התורה הפכו לסניפים של המפלגה שלכם, או שאתם הפכתם לסניף שלהם – לעמוד מולם ולהגיד: סטופ.

עודד פורר: עד כאן.

עודד פורר: נעשה סגר דיפרנציאלי, כמו שאמרו בתוכנית הרמזור, אבל נעשה סגר שהוא אמיתי.

עודד פורר: כן, נסגור את בני ברק ואת ביתר עילית כשהן הופכות להיות אדומות או אדום בוהק, ב-15%, 16%, 20% הדבקה, ולא נגיע למצב שאנחנו סוגרים את כל המדינה – את תל אביב, עם 4% הדבקה – בגלל שבביתר עילית יש 29% הדבקה.

עודד פורר: ולא נגיע למצב כמו שקורה היום – לא לפני שבוע, לא לפני חודש, היום – של אלפים בלוויה כאן, בירושלים, בלי כללים, כמובן בלי אכיפה של המשטרה, בעוד שבתל אביב אנשים שגרים ליד, פחות מקילומטר, שותים קפה בכיכר, באוויר הפתוח, והם מקבלים את הדוחות.

עודד פורר: אז אל תספרו לנו שאתם מנהלים את המשבר הזה, כי אם יש דבר אחד שבטוח אתם לא עושים זה לנהל.

עודד פורר: אתם שולפים מהמותן, אתם מחפשים כותרות, אתם לא עושים את מה שצריך, פעם אחר פעם כשלתם בקבלת ההחלטות כשאפשרתם את הפרצות האלה שוב ושוב ושוב, ופעם אחר פעם כשלתם גם באכיפה.

עודד פורר: זה אתם שאתם צריכים ללכת הביתה בגלל הנושאים האלה זה ברור לחלוטין, אבל אני אומר לכם שעל הנושאים האלה עוד תהיה ועדת חקירה ממלכתית, והיא תהיה לא בשביל לחפש אשמים ולתלות אותם בכיכר העיר, אלא בשביל שלא יקרו שוב הדברים האלה שקרו; בשביל שלא תקום כאן עוד פעם ממשלה שהולכת להתמודד עם מגפה, והדבר האחרון שהיא תעשה זה פשוט להוציא את תוכנית המגירה שמונחת במשרד הביטחון, אחרי שעשו את זה עם פיקוד העורף, למצב של התמודדות עם מגפה, אלא תתחיל לנהל את העסק הזה דרך מסיבות עיתונאים.

עודד פורר: לכן, אני באמת מציע – וברצינות הראויה להתייחס לנושא הזה – שפעם אחת אל תעלו ותספרו כמה אתם גדולים וכמה אתם תותחים, אלא תישירו מבט למצלמה, תיקחו אחריות ותגידו שנכשלתם.

מכלוף מיקי זוהר: תודה רבה.

מכלוף מיקי זוהר: חבר הכנסת אלעזר שטרן, אחרון הדוברים, בבקשה.

מכלוף מיקי זוהר: אחריו יסכם סגן שר הבריאות יואב קיש.

אלעזר שטרן: אדוני היושב-ראש, השר, חברי הכנסת – איפה שיש – אני מודה, יש גם דבר טוב בלוויה ההמונית, הלא-חוקית, המבזה בעיניי, היום בירושלים.

אלעזר שטרן: היא הזכירה לי לוויה אחרת, שלא השתתפתי בה, מלפני שבוע – הלווייתו של מושקו, משה מושקוביץ, שנפטר בי"א בשבט, בגיל 96, במושבו משואות יצחק.

אלעזר שטרן: 60 שנה של פעילות ציבורית.

אלעזר שטרן: הוא הקים את משואות יצחק בבקעת שפיר לאחר שהקיבוץ שבו היו חבריו נפל, נחרב, בקרב בגוש עציון.

אלעזר שטרן: הוא היה ראש המועצה הראשון של שפיר, כיהן 25 שנה; הוא הקים מוסדות חינוך, בתי ספר, אולפנות וישיבות – אולי הגדולה והידועה שבהן היא הישיבה באלון שבות, ישיבת הר עציון; הוא הקים את היישוב אפרת, שבין ירושלים לחברון; הוא היה ראש המועצה המקומית של אפרת; הוא היה פעיל במפד"ל, במפד"ל של פעם, וייצג את הקו המתון במפלגה.

אלעזר שטרן: צריך למצוא דרך מאחדת בין דתיים וחילונים – כך הוא אמר – צריך למצוא דרך משותפת, שתתבטא גם בחוק הזוגיות ובחוק הגיור.

אלעזר שטרן: דיברתי איתו גם על הגיור.

אלעזר שטרן: אני מקווה שבעמדות שאני מעלה כאן

אלעזר שטרן: באשר לתפקידה של הציונות הדתית בקביעת זהותה היהודית של מדינת ישראל אני משמש לו לפה.

אלעזר שטרן: אני מרשה לעצמי להגיד את זה.

אלעזר שטרן: אני לא יודע אם אני ראוי לזה, אבל אני שמעתי את זה ממנו כמה פעמים.

אלעזר שטרן: הוא הקים את עמותת תימורה, של חינוך לנערים ונערות מהמגזר הדתי-ציוני שנשרו מהמסגרות של הישיבות התיכוניות והאולפנות; הוא הקים את עמותת מנורה, עמותה שהוא הקים להצלת יודאיקה מאירופה, והביא בעצמו לארץ 400 ספרי תורה; הוא העביר בכל יום שישי שיעור פרשת שבוע במושבו, במשואות יצחק, עד יום פטירתו; הוא דאג למדינה, להתיישבות, לציונות הדתית.

אלעזר שטרן: מושקו, שאהבתי אותו מאוד, אבל עוד יותר הערכתי אותו, נפטר ביום ראשון שעבר.

אלעזר שטרן: הוא נקבר בהלוויה מצומצמת מאוד בחיק משפחתו.

אלעזר שטרן: אצלנו, ביהדות שלנו, כיבוד החוק – ולא פחות מכך, שמירה על "ונשמרתם לנפשותיכם" – עומד מעל לוויות של המונים.

אלעזר שטרן: אצלנו, כיבוד החוק ו"ונשמרתם לנפשותיכם" זה כבוד המת ממש.

אלעזר שטרן: יהי זכרו ברוך, ותהי נשמתו של מושקו צרורה בצרור החיים לעד, ובמקום של כבוד בתולדות מדינת ישראל, וכמובן הציונות הדתית.

אלעזר שטרן: אדוני היושב-ראש, חברי בני גנץ לא כאן, אבל אני רוצה להגיד לו משהו.

אלעזר שטרן: אני חושב שיותר מאשר כיושב-ראש הוועדה לביקורת המדינה אני מדבר כמי ששירת יחד איתו עשרות שנים.

אלעזר שטרן: אני מכיר את בני כאדם ישר, ודווקא בגלל זה מפריע לי מאוד מה שלא הולך עם יושר.

אלעזר שטרן: אני חושב שתשלום משכורות של למעלה מ-120,000 שקל בחודש, ויש אומרים 200,000 שקל בחודש, מכספי ציבור, זה לא הולך עם יושר.

אלעזר שטרן: אני חושב שבזמן הזה, להחזיק משרד ראש ממשלה חליפי כשברור שלא יהיה ראש ממשלה חליפי – אני אומר את זה בכאב – זה לא הולך עם יושר.

אלעזר שטרן: אני חושב ששחרור רמ"ט או רמ"טית במשרד הביטחון בחל"ת כדי להרוויח משכורות של מאות אלפי שקלים – אולי התפקיד היה מיותר מראש, אולי צריך לשמור זכויות כחל"ת ממשרד הביטחון, אולי צריך לעשות את זה כדי שיד אחת תתגמל יד שנייה – זה כואב לי, זה לא הולך עם יושר.

אלעזר שטרן: אני פונה לראש הממשלה החליפי בני גנץ, אני מבקש ממנו לעצור, לעלות לעמדת תצפית, לקחת אוויר, להסתכל על הפעולות האלה שעכשיו הזכרתי, ואני משוכנע שהוא יגיע לאותה מסקנה שאני ורבים מחברינו הגענו אליה – ישראל באמת צריכה להיות לפני הכול.

אלעזר שטרן: באשר למה שקורה עכשיו ביחסים שבין ישראל לבין החרדים, בין ישראלים לבין חרדים, בין דתיים לבין חילונים – זה כואב לי.

אלעזר שטרן: זה כואב לי בגלל שצובעים חרדים, וגם חרדים צובעים את עצמם – צריך לומר ביושר – כמי שהם מעל החוק.

אלעזר שטרן: כשהם מצהירים שיש משהו מעל החוק, מתקלקלת יהדותה של מדינת ישראל.

אלעזר שטרן: מישהו יחשוב שמוצגת פה יהדות שלא רק שהיא שמה בצד את "ונשמרתם לנפשותיכם", שהזכרתי קודם, אלא היא גם חושבת שיש מי שמותר לו להיות מעל החוק.

אלעזר שטרן: אני מקווה שאולי אחרי הקורונה, כשנעשה את החושבים שלנו, אולי נחשוב לכמה פעולות נתנו פה יד, שבסוף יצרו את הכוחניות הזאת, שבסוף יצרו כאלה שחושבים שסוג של דתיות מסוימת היא מעל החוק.

אלעזר שטרן: העיקר שנקפיד על קוצו של יו"ד, גם אם כתוצאה מזה אנשים יתרחקו מהיהדות, לפעמים יבוזו לה; גם אם זאת לא היהדות האמיתית, היהדות שאנחנו מאמינים בה, יהדות שאנחנו רוצים לחיות אותה, יהדות מקרבת ולא יהדות מרחיקה.

אלעזר שטרן: כן, אני יודע שהלוויות האלה ובתי הספר הפתוחים – תגידו לנו שזה מיעוט.

אלעזר שטרן: חלקם באמת מיעוט, אני מודה.

אלעזר שטרן: אבל אני מקווה שבחשבון הנפש שנעשה, וצריך לעשות אותו יחד, נבין באמת איזו יהדות אנחנו נותנים למדינת ישראל.

אלעזר שטרן: ואני אומר, יבין גם ראש הממשלה – האם כשהוא חשב שהוא ייתן להם כל מה שהם רוצים, הם ידעו איפה לעצור?

אלעזר שטרן: אני חושב שבנתינה של כל דבר, אתה לא תקבע איפה יעצרו.

אלעזר שטרן: אני אמרתי את זה תמיד.

אלעזר שטרן: כשאתה מוביל עדר לכיוון התהום ואתה חושב שאתה תעצור וכולם יעצרו – תמיד יהיו כאלה שימשיכו הלאה.

אלעזר שטרן: אני מקווה שאם לא אחרי הקורונה הזאת אז אחרי הבחירות הקרובות באמת תהיה פה ממשלה שפויה, אבל ממשלה שמאחדת.

אלעזר שטרן: אולי מורא הבחירות לא יהיה עלינו, מכיוון שתהיה פה ממשלה שבאמת באה לעבוד מעל הכול.

אלעזר שטרן: ממשלה מאחדת, ממשלה שפויה.

אלעזר שטרן: אולי אז גם נצליח לסדר את יהדותה של מדינת ישראל כיהדות מקרבת, לא יהדות מפלגת ומרחיקה.

אלעזר שטרן: תודה, אדוני היושב-ראש.

מכלוף מיקי זוהר: תודה רבה.

מכלוף מיקי זוהר: יעלה לסכם את הדיון סגן שר הבריאות יואב קיש, בבקשה.

מכלוף מיקי זוהר: לאחר סיכומו של סגן שר הבריאות יסתיים סדר-היום; תהיה הצבעה, ולאחר ההצבעה יסתיים סדר-היום.

יואב קיש: תודה רבה, כבוד היושב-ראש.

יואב קיש: חברות וחברי הכנסת, קודם כול, אני מצטער לראות שיו"ר הפופוליסטיה יאיר לפיד לא נמצא פה.

יואב קיש: הוא בא, אמר את דברו ונעלם.

יואב קיש: אמר הרבה דברים לא נכונים, אבל זה כנראה הרגלו בקודש, אז אני לא מתרגש.

בועז טופורובסקי: ביבי נמצא?

יואב קיש: הוא בא ורצה לשמוע תשובה.

יואב קיש: עלה, יש לו הצעה לסדר-היום – אז כמו שאתה פה וכמו שחבר הכנסת פורר פה, נהוג להישאר.

יואב קיש: אבל מי שבא רק להגיד וללכת, כנראה שפופוליזם לא רחוק ממנו והוא יודע היטב להשתמש בכלי הזה.

יואב קיש: אז כמה דברים לגבי הדברים שהוא אמר.

יואב קיש: קודם כול, כל המסחרה שהוא עשה במתים.

יואב קיש: אתה יודע, אני חייב לומר לך, זה אחד הדברים הכי מגעילים.

יואב קיש: כי מה הסיטואציה?

יואב קיש: השתמשתם פה בביטויים כמו "מלחמת יום כיפור".

יואב קיש: אנחנו במלחמת עולם שלישית, מי שלא הבין.

יואב קיש: אני לא זוכר שבמלחמת יום כיפור לבריטניה היו 100,000 הרוגים.

יואב קיש: אני גם לא זוכר שאיראן – – –

עודד פורר: מלחמת יום כיפור – אמרתי לך שזה בהקשר של קבלת ההחלטות.

יואב קיש: אז לא.

יואב קיש: זה אתה, אבל הם עשו את זה בהקשר של ספירת המתים.

קריאה: – – –

יואב קיש: והם אמרו – אני לא זוכר שבמלחמת יום כיפור איראן השתתפה והיו לה 60,000 מתים.

יואב קיש: לא זוכר, לא יודע.

יואב קיש: אתה יודע מה, גם כשאתם מדברים לי על מדינות אי – עוד פופוליזם, כאילו בריטניה היא לא מדינת אי.

יואב קיש: אבל לא סופרים.

יואב קיש: הולכים לחפש איזה אי באוקיאנוס האטלנטי שבאמת הצליח, בגלל המיקום שלו, הגודל שלו, הצפיפות שלו, להביא להישג של אפס תחלואה, וגם על זה אפשר לדבר.

יואב קיש: ישראל, יש לה גבולות, נכנסים ויוצאים, גם פלסטינים.

יואב קיש: גם אם אתה רוצה לסגור את נתב"ג, אתה מוצא את עצמך בסוף עם כניסות של פלסטינים מירדן.

יואב קיש: גם מעזה, דרך אגב, נכנסים ויוצאים יום-יום.

יואב קיש: זה אירוע הרבה יותר מורכב, ולקרוא לנו מדינת אי זה פשוט פופוליזם זול ואי-הבנה בסיסית של איך הדברים נראים.

יואב קיש: אני רוצה לראות מי מסוגל ביהודה ושומרון להפריד את האוכלוסיות, לייצר פה מה שכבר – לא יודע כמה שנים, ובניגוד לכל טבע של דבר – – –

בועז טופורובסקי: אבל הקורונה לא הגיעה מהשטחים.

בועז טופורובסקי: הקורונה הגיעה מנתב"ג, לא מהשטחים.

יואב קיש: אתה מדבר על מדינת אי – נתתי לך גם את זה.

יואב קיש: עכשיו, לגבי התחלואה של נתב"ג, זה באמת העניין.

יואב קיש: אני רק חייב להתייחס לעוד דבר, שאני קורא לו מפגן הצביעות.

יואב קיש: הוא עלה לפה וגינה את התופעה הבאמת-מגעילה, הנוראית, של המונים שמתגודדים, ולא משנה למה.

יואב קיש: היום בטוויטר, איך שראיתי את התמונות מההלוויה של הרב משולם דוד סולובייצ'יק שהלך לעולמו, זיכרונו לברכה – ההפרה הבאמת-נוראית הזאת תעלה לנו במתים, כתבתי: ההלוויה הזאת תעלה לנו בהלוויות נוספות.

יואב קיש: אבל איפה הצביעות המגעילה שלכם?

יואב קיש: כי אתם, כשאתם רואים את ההפגנות בבלפור, אתם מקדשים אותן, נלחמים עליהן.

יואב קיש: ואני אומר לך שבעיניי 1,000 איש מתגודדים וצועקים בלי מסכות – אין הבדל.

יואב קיש: לפחות אל תהיו צבועים בעניין הזה.

בועז טופורובסקי: זה החוק.

יואב קיש: זה החוק.

יואב קיש: אתה יודע למה זה החוק?

יואב קיש: כי יושב ניסנקורן כשר משפטים ומתאבד פוליטית על החוק הזה.

יואב קיש: וכשאני אומר לו שזה יעלה במתים, אז הוא אומר לי: לא, לא משנה.

יואב קיש: אז אני אגיד לך, ניסנקורן צבוע, גנץ צבוע, לפיד צבוע, ומה שאתם עושים – –

בועז טופורובסקי: רק אתם טהורים.

בועז טופורובסקי: רק אתם טהורים – – –

עודד פורר: – – –

יואב קיש: – – אתם הולכים להאשים מגזר חרדי שיש בו אנשים קיצוניים, שאני גיניתי את זה, ואני אומר לך, אני מגנה את שני הדברים.

יואב קיש: אני אומר לך עוד פעם: יש הפגנות – – –

בועז טופורובסקי: לא עשיתם שום טעויות – – –

עודד פורר: ההקבלה הזאת לא במקום, פשוט לא במקום.

יואב קיש: למה לא במקום?

עודד פורר: אני אגיד לך למה: פעם אחת זה בגלל החוק – – –

יואב קיש: למה לא?

יואב קיש: בשני המקומות האלה אלפי אנשים בלי מסכות.

עודד פורר: – – – בגלל החוק – – –

יואב קיש: עזוב אותך, אני מדבר איתך ברמה הבריאותית.

יואב קיש: אז אם הייתי עושה חוק שלהלוויה מותר להתקהל, זה בסדר?

יואב קיש: תפסיק להיות צבוע.

בועז טופורובסקי: מה צבוע?

בועז טופורובסקי: ואתם לא טעיתם – – –

עודד פורר: פעם שנייה, אני אגיד למה זה לא אותו הדבר.

יואב קיש: אני אגיד לך למה זה לא אותו הדבר.

עודד פורר: אני אגיד לך פעם שנייה למה זה – – –

יואב קיש: החוק לא רלוונטי באירוע של הבריאות, כי אנשים נדבקים גם בבלפור וגם בהלוויה.

יואב קיש: מה לעשות, נדבקים.

עודד פורר: העובדה היא – ואתה לא יכול להתעלם מזה, ואתה רואה את הנתונים – – –

יואב קיש: אוי, נו, אני אקרא לך – יושבת-ראש ועדת הקורונה חברת הכנסת שאשא ביטון, נתונים – – –

עודד פורר: אבל אלה נתונים – – –

יואב קיש: אני אומר לך שבקורונה נדבקים כשמצטופפים.

יואב קיש: זה נתון עובדתי.

יואב קיש: נקודה.

עודד פורר: – – –

יואב קיש: אז גם בהלוויה צפופה וגם בהפגנה צפופה.

יואב קיש: אין שום הבדל בין הדברים.

יואב קיש: אתה מגנה את זה?

יואב קיש: תגנה את זה.

יואב קיש: אל תהיה פופוליסט.

יואב קיש: כשאלי אבידר הולך ונלחם שם, גיבור האומה שלכם, אז הוא מדביק ונדבק, תאמין לי, בדיוק כמו אותם חרדים שהולכים להלוויה שאסור היה ללכת אליה.

יואב קיש: אל תהיו צבועים, זו הבקשה היחידה שלי מכם.

בועז טופורובסקי: ומה עם הצביעות שלך?

בועז טופורובסקי: אתה לא צבוע?

עודד פורר: – – – אם שומרים על הנחיות גם בהפגנות, אם שומרים על ריחוק ומסכות, אז ברור לחלוטין שיש הדבקות.

עודד פורר: ברוב המקרים שם זה עם מסכות – – –

יואב קיש: חבר הכנסת פורר, אתה צודק בזה שבהפגנות שאני רואה בגשרים, ששם שומרים מרחק, זה נעשה כמו שצריך.

יואב קיש: אני לא מוציא מילה ברמה הבריאותית על הדבר הזה.

יואב קיש: אבל כשכל מוצאי שבת אתה רואה את הפיגוע הבריאותי בבלפור, ולכולם בצד שלכם מתאים לסתום את הפה ולתת לזה להתנהל – –

בועז טופורובסקי: – – –

יואב קיש: – – אז אל תבואו ותהיו עכשיו גזענים ותלכו באנטישמיות כלפי המגזר החרדי.

יואב קיש: זה הכול.

בועז טופורובסקי: איפה נתב"ג?

בועז טופורובסקי: כל המוטציות נכנסו מנתב"ג.

בועז טופורובסקי: שרת התחבורה שלכם – איפה נתב"ג – – –

עודד פורר: – – –

יואב קיש: אתה גיבור גדול.

יואב קיש: פעם אמרת משהו נגד בלפור, נגד הצפיפות, נגד זה שהם מפגינים בלי מסכות?

בועז טופורובסקי: תדבר על נתב"ג.

בועז טופורובסקי: נושא הדיון עכשיו זה נתב"ג – – – ואפשר לעשות משהו – – –

יואב קיש: יש לי תשובה מסודרת, אבל כשאני רואה צביעות מול העיניים אני אומר ומצביע על הצבועים – –

בועז טופורובסקי: – – –

יואב קיש: – – ואני מצביע על היו"ר הפופוליסטי יאיר לפיד, שאפילו לא מסוגל להישאר פה, והוא הולך ומביא אנשים לבלפור.

בועז טופורובסקי: – – –

יואב קיש: וכן, בבלפור נדבקים בדיוק כמו בהלוויה שאתה רואה היום.

בועז טופורובסקי: מה עם ראש הממשלה שעבר על ההנחיות?

בועז טופורובסקי: מה עם שר הבריאות שעבר על ההנחיות?

יואב קיש: עכשיו אני אתייחס.

יואב קיש: יש לי עוד נושא, שהאמת, הפעם הוא פחות נוגע לאופוזיציה; האמת, הוא כן נוגע לאופוזיציה, כי זו האופוזיציה בתוך הקואליציה, וזה בני גנץ.

יואב קיש: אמר פה יושב-ראש הכנסת לפני זמן לא רב את המילים "אוחז בגרונם".

יואב קיש: אני חייב לומר שהאירוע של בני גנץ כל השבוע האחרון, שבעצם השתמש בסמכות שלו למנוע ממדינת ישראל וממשלת ישראל לבחון, לדון, לבחור ולהפעיל את האסטרטגיה שלה מול הקורונה – לא משנה מה יחליטו, הוא מנע את הדיון.

יואב קיש: זכותו המלאה לשבת בדיון כחבר ממשלה, להחליט לכאן או אחרת, להצביע, אבל הוא השתמש בסמכות שלו למנוע דיון מה תעשה מדינת ישראל בקרב נגד הקורונה.

יואב קיש: ניסיתי לחשוב, אם היינו במלחמה צבאית והיה רמטכ"ל חליפי שהיה אומר לרמטכ"ל: אתה לא יכול לכנס את המטכ"ל שלך עד שלא – לא יודע מה, כל סיבה שהוא רוצה – זה נראה לי פקודה בלתי חוקית בעליל.

יואב קיש: אני מצטרף לכל מילה שאמר יושב-ראש הכנסת: ההתניה הבזויה, התניה בזויה, והצימוד הזה של חקיקה, לא משנה של מה, היא מניעה של ממשלת ישראל מלדון על אסטרטגיה של פעילות נגד הקורונה.

יואב קיש: בעיניי – אני לא יודע מה לומר – זה גובל בחוסר אחריות ברמה שלא ראיתי דבר כזה.

יואב קיש: אני חושב שזו פקודה בלתי חוקית בעליל.

יואב קיש: עכשיו לגבי נתב"ג – גם לגבי נתב"ג צריך להבין שלא דין מרץ 2020 כדין ינואר 2021.

יואב קיש: עברנו תקופה ארוכה, ובתקופה הזאת היו דברים שונים ומשונים שהשפיעו על המצב בנתב"ג.

יואב קיש: אני רוצה להתייחס גם להקמת המעבדה בנתב"ג וגם למדיניות הכללית לנתב"ג.

יואב קיש: לגבי סוגיית הקמת המעבדה – כשאתה חושב על זה שאתה רוצה לדגום בנתב"ג, יש לך שני תהליכים שונים: אחד זה תהליך הדיגום והשני זה תהליך התוצאה, נקרא לו.

יואב קיש: אני חייב לומר לכם שהחל ממרץ 2020, באמצעות דוגמים של מד"א, היו התוויות של משרד הבריאות לעשות דיגומים לבדיקות קורונה בעמדה של מד"א בנתב"ג.

יואב קיש: הדיגום היה אז במספרים נמוכים, כל ה-capacity של מדינת ישראל בבדיקות היה אז נמוך לעומת היום, כמובן.

יואב קיש: היה עומס ולחץ בריאגנטים – כבר לא משתמשים במילה הזאת, מי שזוכר את המילה שהשתמשנו בה אז – של עובדי מעבדה, והיה אירוע מאוד מורכב איך מסתכלים על זה כמשאב לאומי ואיך משתמשים בדברים האלה.

יואב קיש: ולכן, לאותה תקופה בעצם היה לנו את הדיגום, יכולנו גם להקים Walk in בהתראה קצרה של כמה ימים, ולכן לא הייתה את ההנחיה – בגלל המשאבים המצומצמים – להקים את המעבדה.

יואב קיש: מאז אכן השתנו הדברים.

יואב קיש: יש לנו capacity הרבה יותר משמעותי; מגבלת הריאגנטים – אומנם היינו מספר אחת בעולם, היום אולי מספר שתיים; אנחנו אחת המדינות שדוגמות הכי הרבה ובודקות; הוחלט להקים מעבדה בנתב"ג שגם מגדילה את ה-capacity וגם מאפשרת יכולת מקומית בנתב"ג.

יואב קיש: דרך אגב, לא להרבה מדינות יש מעבדה בשדה התעופה.

יואב קיש: אני אומר עוד פעם, זה לא חייב להיות – אפשר פשוט לדגום ולקחת את זה למעבדה ליד, באיירפורט סיטי, אבל לצורך העניין מדינת ישראל הקימה את המעבדה בנתב"ג.

יואב קיש: המעבדה בנתב"ג אכן נבחרה במכרז, מה שלמעשה הוריד מאוד את המחירים ואפשר ללכת למהלך של דגימת כל הנכנסים בקלות יחסית.

יואב קיש: ההחלטה הייתה של משרד התחבורה, ואנחנו, משרד בריאות, לא היינו שותפים לכתיבת המכרז.

יואב קיש: למעשה עשינו הכול במשרד בריאות לסייע בהקמת המעבדה, הקפדנו על התנאים המקצועיים וליווינו לאורך כחודשיים וחצי את המעבדה בטיוב תהליכים, עד אשר קיבלו אישור ותוצאות אמינות וקיבלו את האישורים הנדרשים.

עודד פורר: אבל למה לא סגרתם את נתב"ג?

יואב קיש: עכשיו אני רוצה להגיד לגבי כל הקונספט הזה של מה אנחנו עושים בנתב"ג ומה המשמעות של הבדיקה.

עודד פורר: כשהכנסתם לסגר, למה לא סגרתם את נתב"ג?

יואב קיש: קודם כול, אני מזכיר לך, בגל הראשון נתב"ג היה סגור כמה חודשים.

עודד פורר: לא.

עודד פורר: עכשיו, עכשיו – – – הכנסתם את מדינת ישראל לסגר ולא סגרתם את נתב"ג.

יואב קיש: מה זה "לא סגרתם את נתב"ג"?

יואב קיש: אנחנו הכנסנו – – –

עודד פורר: עשיתם סגר בלי נתב"ג.

יואב קיש: אם אתה מסתכל על מה שקרה עכשיו, לפני שבוע – מדינת ישראל אולי המדינה היחידה שמנעה טיסות מהשדה שלה.

עודד פורר: שוב, אנחנו נמצאים בסגר כבר חודש.

יואב קיש: אני אגיד לך – – –

עודד פורר: – – – לפני שבוע.

עודד פורר: בחודש הזה.

יואב קיש: אז אם אתה רוצה להסתכל על החודשים האחרונים, אז קודם כול בוא נתחיל מזה שאי-אפשר להסתכל על כל התקופה כמקשה אחת, אבל בוא נסתכל על התקופה – – –

עודד פורר: אז איך אתה מסתכל עכשיו?

יואב קיש: בוא נסתכל על התקופה האחרונה.

עודד פורר: – – – סגרת את המסעדות, סגרת את – – –

יואב קיש: אני חייב לומר לך שני דברים.

יואב קיש: אני חייב לומר לך שיש לנו, ואני חושב שלכל – – –

עודד פורר: אתה יכול להגיד: טעינו.

יואב קיש: לא, לא, כשאני אגיד לך איפה טעינו אני אגיד לך איפה טעינו.

בועז טופורובסקי: איפה?

בועז טופורובסקי: כרגע אתה אומר שהכול בסדר.

יואב קיש: אני אגיד לך איפה טעינו.

עודד פורר: – – –

יואב קיש: אנחנו נמצאים היום במצב שאלפי ישראלים בחוץ רוצים לחזור ואנחנו מונעים מהם את זה.

יואב קיש: זו אולי הפעם הראשונה שזה קרה במלחמה בקורונה, זה משהו חדש, זה לא היה לפני כן.

יואב קיש: לפני כן כל ישראלי שרצה לחזור, גם בתקופת סגר, נתנו לו לחזור.

יואב קיש: לאורך הסגרים – אני מזכיר לך – עצרנו את התנועה בנתב"ג.

יואב קיש: פעם אחת ביטלנו לתמיד כרטיסים, והיה עם זה בלגן, שרצו פיצויים והכול, ופעם שנייה אמרנו: מי שכבר קנה יכול לצאת; לא מאשרים לקנות.

יואב קיש: עשינו הרבה מאוד מהלכים להקטנת התנועה מנתב"ג.

יואב קיש: אנחנו בוודאי ובוודאי בתקופות סגר לא נתנו לאנשים לקנות כרטיסים ולצאת, זה לא היה באף סגר.

יואב קיש: גם בסגר הזה, מי שהיה לו כרטיס, אז לאור ההערות של העבר כיבדנו, אבל ברגע שהתחיל הסיפור עם המוטציה גם זה נגמר, בעיקר בנושא החזרות.

יואב קיש: צריך להבין דבר אחד – ואני אומר לך, אני רוצה לראות אתכם – הינה, דיבר לפני זה חבר הכנסת טופורובסקי על הצמיד האלקטרוני; הוא כבר עשה מזה – שומו שמיים, אני יודע מה, מה אנחנו הולכים לעשות.

יואב קיש: אז מצד אחד אנחנו אומרים לאנשים: תיכנסו למלונית כשאתם חוזרים, כי אנחנו חייבים להקפיד על הבידוד ורוצים לראות שאתם לא מפירים בידוד, ומצד שני כשאומרים לאנשים: מי שמוכן וזה יהיה בבחירה ורוצה לצאת מהמלונית, יהיה חייב באיכון דיגיטלי, לשים צמיד אלקטרוני, אז שומו שמיים.

יואב קיש: אז אני אומר לך, להיות בבידוד במלונית זה אירוע קשה וזה אירוע שיהיה מחויב המציאות, כי הבעיה המרכזית שלנו היא לא הבדיקה לפני או אחרי; הבעיה המרכזית שלנו היא שאנשים שחוזרים מחו"ל לא הקפידו על הבידוד, וברגע שהם לא מקפידים על הבידוד, יש פה הפצה של תחלואה.

עודד פורר: גיליתם את זה רק בסגר?

יואב קיש: לא, אנחנו גילינו את זה, אבל אנחנו גם התחלנו לשים אותם במלוניות כבר לפני חודש וחצי, ואתה בעצמך ראית כמה זה היה קשה לאנשים וכמה אתם, חברי הכנסת, באתם אליי בטענות למה אתם שמים בבידוד ולמה במלוניות.

יואב קיש: תקשיב, אי-אפשר לאחוז במקל בשני הקצוות ולהגיד: זה לא בסדר וזה לא בסדר.

יואב קיש: אני אומר לך, חבר הכנסת טופורובסקי, שהנושא של צמיד אלקטרוני, א.

יואב קיש: קיים היום במדינות שונות שמתעסקות בהקפדה על בידודים; ב.

יואב קיש: בסוף בסוף, אתה לא עוקב אחרי אף אחד.

יואב קיש: אתה יודע למה אתה לא עוקב אחרי אף אחד?

יואב קיש: כי הוא אמור להיות בבית שלו, הוא לא אמור להסתובב.

יואב קיש: אז אם יש לי אפשרות לתת לו לא להיות במלונית ולהיות תחת צמיד, בהסכמתו, בבית, ולא לצאת מהבית, אני אומר לך שזו אלטרנטיבה ראויה.

עודד פורר: בשורה התחתונה עשיתם פה פייק סגר.

עודד פורר: השארתם את נתב"ג פתוח, השארתם את – – –

יואב קיש: איזה נתב"ג פתוח?

יואב קיש: על מה אתה מדבר?

עודד פורר: במהלך כל החודש הזה – –

יואב קיש: החודש הזה – – –

עודד פורר: – – בזמן שאנחנו בסגר, נכנסות לפה טיסות, נוחתים פה אנשים – –

בועז טופורובסקי: תסתכלו על זה עוד כמה שנים – – –

עודד פורר: – – בחייך, תודה שזה נכון.

עודד פורר: תגיד פעם אחת: ואללה, טעינו, קיבלנו את ההחלטה שלושה שבועות מאוחר מדי.

בועז טופורובסקי: בדיוק, אי-אפשר לבוא להגיד איפה טעינו?

יואב קיש: אני יכול לומר לך שברגע שנודע על המוטציה הבריטית עצרנו והכרחנו את כולם להגיע למלוניות.

עודד פורר: במוטציה הבריטית עלה פה ראש הממשלה, עוד לפני שהיה סגר, זה היה לדעתי בפיזור הכנסת – – –

יואב קיש: ואמר שכולם הולכים למלוניות, וכך היה.

עודד פורר: אמר: יש מוטציה בריטית, אז לא התגלתה – – –

יואב קיש: אמר, וכולם הלכו למלוניות, זה מה שהיה.

יואב קיש: ואז ראינו שהמוטציה הבריטית כבר הגיעה למדינת ישראל, ולמעשה אותה אנחנו כבר לא חוסמים.

יואב קיש: מה שאנחנו מדברים עכשיו – נוהל נתב"ג שאנחנו הולכים להציע מדבר על הרעיון הזה.

יואב קיש: דרך אגב, שתי בדיקות, בדיקה אחת לפני שמגיעים – אם תרצו אני גם אסביר לכם על האירוע הזה, אין בעיה; נוחתים בנתב"ג – בדיקה שנייה.

יואב קיש: הולכים למלונית כולם, מגיעים למלונית.

יואב קיש: ברגע שיש תשובה שלילית, תהיה אפשרות לצאת עם צמיד אלקטרוני, למי שרוצה.

יואב קיש: מי שלא ירצה ישלים את הבידוד שלו במלונית.

בועז טופורובסקי: נשאלה השאלה למה עכשיו, למה לא לפני חצי שנה.

יואב קיש: כי לפני שהיו מוטציות, כשהתחלואה הייתה פה והתפיסה הייתה שהווירוס ממילא נמצא, לא חשבו ללכת למהלך מקפיד כנגד תחלואת חו"ל.

בועז טופורובסקי: תחלואה הייתה – – –

יואב קיש: תחלואת חו"ל – ברגע שהבינו שיש מוטציות, התחלנו לעסוק בבידודים במלוניות.

יואב קיש: אני אומר לך שאני כבר צופה שעוד שבוע מהיום, כשיתחילו לחזור כולם למלוניות, אתה תראה את כולם – למה אני במלונית?

יואב קיש: מה פתאום?

יואב קיש: תנו לי לצאת.

יואב קיש: ותאמין לי שזה לא עובד.

בועז טופורובסקי: אבל איך זה בסדר שכל בתי המלון בארץ היו סגורים, אבל בדובאי היו פתוחים וישראלים יכלו לנסוע לשם, וכאן לא? איך?

בועז טופורובסקי: אי-אפשר לבוא ולהגיד "טעינו"?

יואב קיש: מה קשור?

יואב קיש: מה קשור?

בועז טופורובסקי: למה אי-אפשר להגיד "טעינו" – – –

עודד פורר: זה מה שקרה בחצי שנה – – –

יואב קיש: דובאי – אתה יודע כמה חולים חזרו מדובאי?

בועז טופורובסקי: – – – לא אומר כלום, זה רק מראה על הניתוק.

יואב קיש: אתה יודע כמה חולים חזרו מדובאי?

בועז טופורובסקי: המון.

יואב קיש: 906.

יואב קיש: כל התחלואה של דובאי זה 900 איש.

יואב קיש: אנחנו ביום אחד עושים 7,000, לצערי, במספרים היום.

עודד פורר: כן, אבל על הבסיס של ה-900 האלה – – –

יואב קיש: אז עם כל הכבוד, אל תאשים את התחלואה בדובאי.

יואב קיש: בדובאי – – –

עודד פורר: כשאתה מכניס 300 איש לתוך מטוס ואתה לא מאפשר למסעדה לעשות take away בחוץ, לא יעזור כלום, יואב – – –

יואב קיש: אז הינה, אז אתה רוצה take away, אתה רוצה מלונות, אתה רוצה צימרים, אתה רוצה הכול, ומצד שני תסגור.

עודד פורר: אני לא רוצה – – –

יואב קיש: זה לא עובד, אי-אפשר להיות ככה.

יואב קיש: אתה חייב להיות במדיניות אחידה, זה לא עובד.

עודד פורר: אבל מה שאתם עושים זה לא מדיניות אחידה, זה בדיוק הפוך.

יואב קיש: אני רק רוצה להסביר לכם דבר אחד שחשוב לי שתבינו, ואולי גם פה לציבור.

יואב קיש: הבדיקות הן לא תחליף לבידוד.

יואב קיש: אנחנו מגלים שרובם, מעל 50%, רוב המאומתים שחוזרים מחו"ל, מתגלים לא בבדיקה בנחיתה ולא בבדיקה לפני – הם מתגלים במהלך הבידוד, וזו הבעיה הכי מרכזית.

יואב קיש: יותר מזה – ההרגשה בבדיקות האלה, זה נותן איזה false insurance, כאילו הם בטוחים שהם בריאים, פחות מקפידים, ויוצאים ומדביקים.

יואב קיש: הקטגוריה היום, לנוכח המוטציות של חוזרי חו"ל, תתנהל בנפרד.

יואב קיש: אנחנו עכשיו מדברים בדיוק על הנהלים של הדבר הזה, ויהיה הכי קל להיות כמו יו"ר הסיעה שלך, יו"ר פופוליסט, ולבוא ולהגיד: אזיק אלקטרוני – אתם שמים אותנו בבית סוהר.

יואב קיש: לא, יש תחלואה מחו"ל שבאה עם וריאנטים, ואנחנו את הדבר הזה רוצים לראות – שאנשים מקפידים על הבידודים שלהם.

בועז טופורובסקי: היו"ר שלך הוא אבי הפופוליזם.

יואב קיש: אני אסיים ואומר – אני פשוט לא אחזור פה על כל הדברים שאמרנו והקראתי.

יואב קיש: אני כמובן לא אמרתי שמדינת ישראל בכלל אוסרת כניסת זרים, שזו גם הגבלה שמלווה אותנו כבר הרבה מאוד זמן, והיא אחת ההגבלות – לא כל מדינה בעולם עושה זאת, מלבד כמובן ועדת חריגים.

יואב קיש: מילה אחת לגבי הנושא של בדיקה לפני המראה, כי היה על זה קצת שיח, אני זוכר.

יואב קיש: בכל הדיונים שנאמרו לנו על ידי היועץ המשפטי נאמרו לנו שני דברים: 1.

יואב קיש: החוק במדינת ישראל אוסר עליך לחייב אדם בבדיקה רפואית; 2.

יואב קיש: אתה לא יכול למנוע מישראלי לחזור לישראל.

יואב קיש: לאור השילוב הזה, הייתה חשיבה שכנראה גם לא נוכל לחייב בבדיקה לפני ההגעה למטוס.

יואב קיש: אני מאוד שמח שנמצא פתרון לקושי המשפטי הזה וזה הוסדר.

יואב קיש: יש לי פה מכתב – רק שתבין – שאני חייב להקריא אותו – –

בועז טופורובסקי: – – – רק לפני חודש.

יואב קיש: – – מכתב ששלח המנכ"ל של משרד הבריאות – בנובמבר, בנובמבר – והוא כותב:

יואב קיש: משרד הבריאות מבקש ממינהל רשות האוכלוסין וההגירה להשתמש בסמכות הקבועה בחוק ולקבוע שהכניסה של תושבי ישראל לישראל תהיה מותנית בהצגת תוצאת בדיקה עם ממצא שלילי.

יואב קיש: זאת אומרת, אנחנו כבר הרבה זמן מבקשים את זה – –

בועז טופורובסקי: לפני חודשיים – הקורונה כבר יותר משנה – לפני חודשיים.

יואב קיש: – – ומה שעצר אותנו – אני הסברתי לך – זו המגבלה המשפטית, ואני שמח שנמצא הסדר – –

בועז טופורובסקי: – – – כרגע הוכחת שלא היה, לפני חודשיים – – –

יואב קיש: – – הסדר שמאפשר את זה.

קריאה: – – –

יואב קיש: לסיכום, הצורך בבדיקות נבחן ברמה הלאומית ונותן תיעדוף גם לבדיקות במגזרים השונים וגם ליכולת הבידוק, לתוצאות וליעילות הבדיקות ולהשפעה של המהלך על בריאות הציבור.

יואב קיש: בנושא הבדיקה בנתב"ג – היא קיימת ממרץ 2020 ולמעשה הגבירה ועלתה יחד עם יכולות כלל המדינה בנושא הבדיקות, והמעבדה בנתב"ג היום היא מענה משלים לעניין הזה.

יואב קיש: אני אומר עוד פעם, המסר המרכזי הוא שני דברים: האחד, לנוכח הווריאנטים והמוטציות, הסתכלות שונה על נושא חוזרי חו"ל וחייבי בידוד חו"ל, והדבר השני – ופה אני פונה לאזרחים – כל מי שחוזר, גם אם בסוף לא מגיע למלונית ומגיע לביתו לבידוד בית, חייב להקפיד.

יואב קיש: עיקר התחלואה מגיעה משם ולא מתגלה לנו בבדיקות – לא בבדיקה לפני ולא בבדיקה אחרי.

יואב קיש: עד כאן.

יואב קיש: תודה.

מכלוף מיקי זוהר: תודה רבה לחבר הכנסת סגן שר הבריאות יואב קיש.

מכלוף מיקי זוהר: עכשיו אנחנו צריכים לקבל החלטה אם אנחנו מסתפקים בדבריו של סגן השר, ואז לא נצטרך הצבעה, או שמא אנחנו נרצה להעביר את הדיון לאחת מהוועדות.

יואב קיש: אני חושב, לאור זה שאנחנו בבחירות, שזה לשיקול המציע.

יואב קיש: אם הוא רוצה אז בבקשה, אם לא אז לא.

יואב קיש: אני לא הולך להתערב.

יואב קיש: הרי יש פה יתרון שלו, לעשות אולי עוד איזה סיבוב פופוליסטי פוליטי, אבל – – –

מכלוף מיקי זוהר: מעבר לזה יש ועדת ההסכמות בשביל זה, שכנראה בין כה וכה לא תוכל לאשר.

יואב קיש: אז אני לא הולך להתערב – מה שיחליט.

יואב קיש: אני גם לא מצביע, אני מקבל את ההצבעה.

יואב קיש: תודה.

בועז טופורובסקי: אני רוצה ביקורת המדינה, בבקשה.

מכלוף מיקי זוהר: כמו שאתה מבין, הדבר הזה אחר כך יעבור לאישור ועדת ההסכמות.

בועז טופורובסקי: זה כבר אצלך.

מכלוף מיקי זוהר: מה שאני מניח – לא יאושר.

מכלוף מיקי זוהר: אבל אם אדוני מעוניין, נערוך הצבעה.

בועז טופורובסקי: אני יכול להצביע מכאן או שאני חייב לרוץ?

מכלוף מיקי זוהר: אני אתן לך להצביע מכאן.

מכלוף מיקי זוהר: הצבעה.

מכלוף מיקי זוהר: מי בעד?

מכלוף מיקי זוהר: מי נגד להעביר את זה לוועדה לביקורת המדינה?

מכלוף מיקי זוהר: הצבעה מס' 3 בעד ההצעה להעביר את הנושא לוועדה – אין בעד ההצעה שלא לכלול את הנושא בסדר-היום – 1 נמנעים – אין ההצעה להעביר את הנושא לוועדה לא נתקבלה.

מכלוף מיקי זוהר: ובכן, מתנגד אחד, בעד – אין, ולכן זה לא אושר והנושא הוסר מסדר-היום.

קריאה: – – –

מכלוף מיקי זוהר: כן.

יואב קיש: היית צריך לגייס את הפופוליסטים – – –

מכלוף מיקי זוהר: טוב, תם סדר-היום.

מכלוף מיקי זוהר: ישיבת הכנסת שנקבעה למחר מבוטלת.

מכלוף מיקי זוהר: ישנה היתכנות לכינוס המליאה ביום רביעי, כ"א בשבט התשפ"א, 3 בפברואר 2021, ואם כן – תימסר על כך ההודעה.

מכלוף מיקי זוהר: ישיבה זו נעולה.